Pritaręs euro įvedimui Slovakijoje, EP nuogąstauja dėl galimo infliacijos šuolio
Euras
2008-06-17 - 13:53
Nuo kitų metų sausio 1 d. prie euro zonos prisijungs dar viena šalis – Slovakija. Atsižvelgdamas į Europos Komisijos ir Europos centrinio banko (ECB) rekomendacijas, antradienį Europos Parlamentas pritarė tokiam sprendimui (579 balsai už, 17 prieš, 86 susilaikė). Vis dėlto europarlamentarai nuogąstauja dėl galimo infliacijos šuolio Slovakijoje ir dėl neužbaigtos biudžeto deficito procedūros.
Parlamentas ragina Slovakiją „imtis būtinų žingsnių infliacijai išvengti“. EP nuomone, to galima pasiekti „vykdant tolesnę fiskalinę konsolidaciją ir gana griežtą fiskalinę politiką siekiant vidutiniu laikotarpiu subalansuoti biudžetą“. Deputatai taip pat ragina Slovakijos vyriausybę „užtikrinti būtinų struktūrinių reformų tęstinumą darbo, paslaugų ir gaminių rinkoje, ypač siekiant skatinti darbuotojų mobilumą ir investicijas į žmogiškąjį kapitalą“. Savo ruožtu Slovakijos vyriausybė raginama užtikrinti konkurenciją, ypač energetikos ir kituose svarbiuose sektoriuose.
Europarlamentarai „susirūpinę dėl to, kad Komisijos ir Europos centrinio banko konvergencijos ataskaitose infliacijos tvarumas vertinamas skirtingai“. Jie taip pat mano, kad po Europos Komisijos ir ECB konvergencijos ataskaitų paskelbimo ES Taryba turėtų atsižvelgti į visas priemones, kurių imasi narystės euro zonoje prašanti valstybė, ir jos turėtų būti integruojamos į stebėsenos procesą. EP pažymi, jog šiuo metu galioja ES Tarybos sprendimas, kuriame nurodoma, kad Slovakijos deficitas yra perviršinis. Europarlamentarų nuomone, „prieš vertinant, kaip vykdomi Mastrichto kriterijai, turi būti užbaigtos visos valstybės narės deficito procedūros“. Deputatai „apgailestauja, kad Europos Komisija ir vėl šiuo atžvilgiu neteisingai pritaikė Sutartį“.
EP pranešėjo nuomonė
Vertinamo laikotarpio (2007 m. balandis – 2008 m. kovas) vidutinė infliacija Slovakijoje buvo 2,2 proc., taigi akivaizdžiai mažesnė už pamatinę vertę, kuri yra 3,2 proc. Tačiau, pasak EP nuomonės pranešėjo David Casa (Europos liaudies partija, Malta), „vis dar lieka abejonių dėl mažos infliacijos Slovakijoje lygio tvarumo“. Pranešėjas teigia: „Pirma, gali paaiškėti, kad kai kurie veiksniai, kurie iki šiol padėjo išlaikyti žemą infliacijos normą, yra laikino pobūdžio. 2008 m. kovo mėn. infliacija jau išaugo iki 3,6 proc. Antra, Slovakijos kronos nominalaus keitimo kurso padidinimas turėjo infliaciją mažinančio poveikio, kuris pasibaigs įvedus eurą. Trečia, palyginti žemos kainos Slovakijoje (58 proc. ES vidurkio 2006 m.) rodo, kad ilgalaikėje perspektyvoje kainos gali augti.“ Todėl „itin svarbu, kad būtų vykdomi prisiimti politiniai įsipareigojimai [...] dėl nuoseklaus atlyginimų augimo kartu su gamybos augimu ir vyriausybės įsipareigojimas iki 2011 m. pasiekti subalansuoto biudžeto“. EP pranešėjas reiškia abejonių ir dėl Slovakijos biudžeto deficito: „Pastaraisiais metais Slovakijos valstybės biudžeto deficitas sumažėjo ir 2007 m. sudarė 2,2 proc. BVP [...], taigi buvo daug mažesnis už pamatinę vertę, kuri yra 3 proc. Tačiau lieka abejonių, ar žemas Slovakijos biudžeto deficito lygis yra tvarus, turint omenyje tai, kad augimas pastaraisiais metais buvo spartus ir buvo galima vykdyti griežtesnę fiskalinę politiką, o ateityje numatomi lėtesni augimo tempai. 2009 m. prognozuojamas 2,3 proc. lygis yra gerokai didesnis už valstybės siekiamą 1,7 proc. BVP lygį. Be to, numatoma, kad 2007-2008 metais struktūrinio deficito rodiklis blogės, o tai neatitinka Stabilumo ir augimo pakto.“
Lietuvoje išrinktų europarlamentarų nuomonės
Diskusijoje šiuo klausimu kalbėjusi Danutė Budreikaitė (Liberalų ir demokratų aljansas) teigė, jog euro įvedimas Slovakijoje yra gera paskata kitoms to siekiančioms ES šalims sustiprinti pastangas atitikti konvergencijos kriterijus. Deputatė pažymėjo, kad Slovakija prisijungia prie euro zonos labai sudėtingomis sąlygomis - brangstant kurui ir augant kainoms, todėl labai svarbu, kad įsivedusi eurą ji nesumažintų pastangų išlaikyti nedidelę infliaciją, konsoliduoti biudžetą bei stiprinti ekonomikos konkurencingumą. Savo ruožtu EP narė pažymėjo poreikį užtikrinti efektyvų ECB valdytojų tarybos sprendimų priėmimą ir numatyti rotacinę jos narių skyrimo tvarką.
Tuo tarpu dar viena Liberalų ir demokratų aljanso narė Margarita Starkevičiūtė atkreipė dėmesį, jog kiekvienąkart spręsdamas dėl euro zonos plėtros, Europos Parlamentas ragina geriau išaiškinti Mastrichto kriterijų taikymą – tai rodo, kad šioje srityje tebėra neaiškumų. Deputatė ragino suteikti galimybę šį klausimą spręsti Europos Parlamentui kartu su ES Taryba, užuot „žaidus atskiroms šalims naudingus žaidimus“. Savo ruožtu europarlamentarė pabrėžė būtinybę ES šalims vykdyti griežtą fiskalinę politiką.
David CASA (PPE-DE, MT) A6-0231/2008 Dėl bendros valiutos įvedimo Slovakijoje 2009 m. sausio 1 d.
Konsultavimosi procedūra.
Svarstymas ir balsavimas: 2008-06-17 20080616IPR31743
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
