24.9.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos pareiškimo
pagal Darbo tvarkos taisyklių 103 straipsnio 2 dalį
pateikė Laima Liucija Andrikienė
PPE-DE frakcijos vardu,
dėl Tarybos sprendimo dėl mirties bausmės moratoriumo įgyvendinimo
Europos Parlamento rezoliucija dėl Tarybos sprendimo dėl mirties bausmės moratoriumo įgyvendinimo
Europos Parlamentas ,
–
atsižvelgdamas į 2007 m. vasario 1 d. ir balandžio 26 d. savo rezoliucijas dėl visuotinio mirties bausmės moratoriumo iniciatyvos,
–
atsižvelgdamas į 1998 m. birželio 3 d. ES politikos, kuri trečiųjų šalių atžvilgiu vykdoma mirties bausmės klausimu, gaires,
–
atsižvelgdamas į 2006 m. gruodžio 19 d. per JT Generalinės Asamblėjos posėdį paskelbtą ES pirmininkaujančios valstybės narės pareiškimą dėl mirties bausmės panaikinimo, kurį iš pradžių pasirašė 85 šalys, atstovaujančios visiems geografiniams regionams,
–
atsižvelgdamas į pareiškimą, kurį ES pirmininkaujanti valstybė narė Europos Sąjungos vardu paskelbė 2007 m. kovo 29 d., per ketvirtąją JT Žmogaus teisių tarybos sesiją,
–
atsižvelgdamas į tai, kad neseniai įvykusio vizito Romoje metu JT Generalinis sekretorius pažymėjo, jog visuomenė pritaria moratoriumui,
–
atsižvelgdamas į kiekvienų metų spalio 10 d. paskelbimą Europos kovos su mirties bausme diena ir į tai, kad tam 2007 m. liepos 12 d. pritarė Parlamento Pirmininkų sueiga,
–
atsižvelgdamas į ES pagrindinių teisių chartijos 2 straipsnį,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi raginimas paskelbti visuotinį mirties bausmės moratoriumą yra aiškus politinis sprendimas siekiant panaikinti mirties bausmę visose šalyse,
B.
kadangi 2007 m. vasario 1 d. ir balandžio 26 d. savo rezoliucijose Parlamentas paragino ES pirmininkaujančią valstybę narę skubiai pateikti rezoliuciją per dabartinę JT Generalinės Asamblėjos sesiją ir informuoti Parlamentą apie pasiektus rezultatus; kadangi per dabartinę JT Generalinės Asamblėjos sesiją iki šiol nebuvo pateikta jokia rezoliucija,
C.
kadangi Europos Sąjungos pareiškimą dėl mirties bausmės panaikinimo, paskelbtą JT Generalinėje Asamblėjoje 2006 m. gruodžio 19 d., jau pasirašė 95 šalys, atstovaujančioms visiems geografiniams regionams,
1.
primena ES pirmininkaujančiai valstybei narei ir valstybėms narėms, kad svarbiausias politinis rezoliucijos, kuri turi būti pateikta JT Generalinei Asamblėjai, turinio aspektas turi būti pasaulinis moratoriumas, tapsiantis esminiu žingsniu panaikinant mirties bausmę;
2.
ragina ES pirmininkaujančią valstybę narę ir valstybes nares siekti, kad rezoliucija dėl moratoriumo būtų įtraukta į Jungtinių Tautų Generalinės Asamblėjos darbotvarkės punktą „Žmogaus teisės“ tam, kad būtų priimta per 62-ąją Generalinės Asamblėjos sesiją; dar kartą ragina ES pirmininkaujančią valstybę narę padaryti viską, kad kuo daugiau šalių taptų šios rezoliucijos bendraautorėmis;
3.
ragina ES pirmininkaujančią valstybę narę paraginti šalis, kurios dar nepasirašė ir neratifikavo Tarptautinio pilietinių ir politinių teisių pakto antrojo fakultatyvinio protokolo, tai padaryti, taip pat paraginti valstybes nares, kurios dar nepasirašė Europos žmogaus teisių konvencijos protokolo Nr. 13 dėl mirties bausmės, tai padaryti;
4.
pakartoja, kad visiškai pritaria ES institucijoms ir valstybėms narėms, kurios kartu su Europos Taryba siekia paskelbti kiekvienų metų spalio 10 d. Europos kovos su mirties bausme diena;
5.
ragina Tarybą ir Komisiją pasinaudoti visomis esamomis galimybėmis siekiant paremti regioninių koalicijų, kurios pritartų moratoriumui ir mirties bausmės panaikinimui, kūrimą;
6.
paveda Pirmininkui perduoti šią rezoliuciją Tarybai, Komisijai, ES valstybėms narėms, JT Generaliniam sekretoriui, JT Generalinės Asamblėjos pirmininkui ir JT valstybėms narėms.
