ES prioritetai globalizuotame pasaulyje: kokybiškos darbo vietos, sąžininga tarptautinė prekyba, darbuotojų teisės
Socialinė politika
2005-11-16 - 14:43
Globalizacija turi ir socialinį aspektą
„Globalizacijos procesas turi apimti ir socialinį aspektą, kurio pagrindą sudaro visuotinai pripažįstamos vertybės, pagarba žmogaus teisėms ir asmens orumui“. Taip teigiama antradienį Parlamento patvirtintoje ataskaitoje dėl socialinių globalizacijos aspektų (pranešėjas Mihael BREJC, Europos liaudies partija).
Deputatų nuomone, „nors globalizacija pasižymi daugeliu teigiamų aspektų, o pasaulinės rinkos ekonomika dėl mokslo žinių pažangos parodė didžiulį gamybinį pajėgumą, globalizacijos proceso padariniai yra ekonomiškai ir socialiai labai nesubalansuoti tiek šalių viduje, tiek tarp šalių, o tai kelia didelį visuomenės susirūpinimą, žinant didelį nedarbą ir skurdą“. Parlamentas remia Lisabonos strategiją ir mano, jog „geresnių darbo vietų kūrimas yra būtina sąlyga siekiant pasaulio raidos socialinio teisingumo kryptimi“. Deputatai ragina ES valstybes „prisiimti atsakomybę už peržiūrėtos Lisabonos strategijos sėkmę“ – įgyvendinti reikiamas struktūrines reformas, užmegzti konstruktyvų socialinį dialogą, taip pat padidinti investicijas į žmogiškuosius išteklius, mokslinius tyrimus bei naujoves. Be to, deputatai ragina reformuoti bendrąją žemės ūkio politiką, tolygiau plėtoti regionus, taip pat atverti naujas perspektyvas jautresniems pramonės sektoriams bei silpnesnėms darbuotojų grupėms. Parlamentarai pabrėžia sąžiningos tarptautinės prekybos svarbą. Jie mano, kad „globalizacija turi ne tik atverti galimybę ES daugiau parduoti už Europos ribų, bet ir suteikti trečiojo pasaulio šalims galimybę daugiau parduoti ES siekiant padidinti jų raidą, užimtumą ir socialinę įtrauktį“. Deputatai taip pat atkreipia dėmesį, jog „egzistuoja glaudus ryšys tarp skurdo ir žalos aplinkai“. Parlamentas ragina reformuoti Pasaulio prekybos organizaciją bei „sukurti prasmingą demokratinę PPO kontrolę“. Be to, deputatai siūlo padaryti Tarptautinės darbo organizacijos standartus privalomus PPO nariams bei kontroliuoti, kad iš ES į lengvatinės prekybos zonose esančias bendroves perkeltose darbo vietose nebūtų išnaudojami darbuotojai. Ataskaitoje taip pat siūloma produktus, pagamintus laikantis socialinių darbo standartų, žymėti specialiomis etiketėmis.
20051116IPR02345
LT
1
PHOTO
20051115PHT02319.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
