1.12.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė – Stefano Zappalà ir Karl von Wogau, PPE-DE frakcijos vardu – Renate Weber ALDE frakcijos vardu – Ģirts Valdis Kristovskis UEN frakcijos vardu
dėl ES elgesio kodekso ginklų eksporto srityje
Europos Parlamento rezoliucija dėl ES elgesio kodekso ginklų eksporto srityje
Europos Parlamentas ,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. minėtos Europos Sąjungos kodekso ginklų eksporto srityje dešimtosios metinės,
B.
kadangi daugiau kaip prieš dvejus metus, 2005 m. birželio 30 d., Tarybos darbo grupė ginklų eksporto klausimais (angl. COARM) susitarė dėl techninių bendrosios pozicijos teksto aspektų ir tai buvo kruopštaus ES elgesio kodekso ginklų eksporto srityje persvarstymo proceso, siekiant, kad šis kodeksas taptų veiksminga ES įmonių vykdomo ginklų eksporto iš ES teritorijos kontrolės priemone, rezultatas,
C.
kadangi patvirtinus šią bendrąją poziciją kodeksas taptų visoms ES valstybėms narėms privalomu teisės aktu, skirtu ginklų eksportui kontroliuoti,
D.
kadangi, nepaisant įvairių su tuo susijusių Parlamento raginimų, Europos Vadovų Taryba nuo 2005 m. negali patvirtinti šios bendrosios pozicijos politiniu lygmeniu, taigi minėtasis klausimas lieka neišspręstas,
E.
kadangi minėtasis klausimas vėl tapo svarbus dėl įvairių pokyčių:
– kelių iniciatyvų, pagal kurias siekiama suderinti nacionalinę ginklų pirkimo politiką ir ginklų perdavimo bei pardavimo Bendrijoje tvarką;
– naujo ryžto kontroliuoti poveikį, kurį daro neteisėta prekyba ginklais, visų pirma įsigaliojus ES skrydžių saugos taisyklėms ir turint mintyje pastarųjų poveikį oro transporto operatorių, įtariamų padėtį destabilizuojančiu ginklų perdavimu, veiklai,
1.
tvirtai pakartoja kritiką dėl to, kad dabar, kai minimos dešimtosios kodekso metinės, bendrosios pozicijos tvirtinimas atsidūrė aklavietėje;
2.
ragina pirmininkausiančias valstybes nares išspręsti šį klausimą, t. y. užtikrinti, kad daugiau nedelsiant būtų patvirtinta bendroji pozicija;
3.
pakartoja, kad ES pastangos užtikrinti, jog būtų laikomasi tarptautiniu mastu privalomos Prekybos ginklais sutarties, bus vertinamos daug rimčiau, kai pačioje ES taikoma ginklų eksporto kontrolės tvarka taps privaloma;
4.
pakartoja, kad be bendrosios pozicijos tvirtinimo, inter alia , taip pat turėtų būti imtasi šių priemonių:
a) užkertamas kelias neatsakingam ginklų perdavimui, griežtai taikant kodekso reikalavimus įmonėms ir nacionalinėms ginkluotosioms pajėgoms;
b) gerinama ir taikoma tarpininkavimo kontrolė;
c) kuo skubiau tiriami neseniai kilę įtarimai dėl ginklų embargo pažeidimų;
d) neleidžiama parduoti privatiems tarpininkams ginklų, sukauptų įgyvendinant Europos saugumo ir gynybos politiką (ESGP), saugumo sektoriaus reformą (angl. SSR) ir kitas ES iniciatyvas, ir šių ginklų vėliau perduoti į kitus regionus, kuriuose vyksta kariniai konfliktai ar yra susidariusi įtempta padėtis;
e) gerinamas duomenų, kuriuos ES valstybės narės pateikia su elgesio kodeksu susijusiose kasmetinėse ataskaitose, skaidrumas ir kokybė;
5.
yra įsitikinęs, kad itin svarbu patvirtinti bendrąją poziciją dėl elgesio kodekso ginklų eksporto į trečiąsias šalis srityje, siekiant tvarkingai įgyvendinti būsimas priemones, pagal kurias bus derinamas ir liberalizuojamas gynybos priemonių perdavimas Bendrijoje;
6.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams.
