Klausimas, į kurį atsakoma žodžiu, Nr. O-000278/2011
Komisijai
Darbo tvarkos taisyklių 115 straipsnis
Maria do Céu Patrão Neves
PPE frakcijos vardu
Marek Józef Gróbarczyk
ECR frakcijos vardu Tema: BŽP indėlis gaminant viešąsias gėrybes
Pagrindinės žuvininkystės sektoriaus veiklos rūšys yra žuvų produktų gamyba, perdirbimas ir rinkodara. Nors pagrindinis žuvininkystės sektoriaus tikslas – teikti rinkai aukštos kokybės baltymus, sektorius šiandien vaidina didesnį vaidmenį, duodamas papildomą socialinę, ekonominę ir kultūrinę naudą.
Be žvejybos sektoriaus ir su juo susijusios veiklos, žuvininkystės pramonėje padaugėjo įvairių šakų, tokių kaip „pescaturismo“ (pramoginė žvejyba), skatinanti pakrančių turizmo sektorių ir taip išplečianti žuvininkystės įtakos spektrą pakrančių bendruomenių socialinei ir kultūrinei tapatybei, ir skatinanti akvakultūrą tiek atkuriant jūrų ir upių išteklius, tiek gaminant geros kokybės maisto produktus, kurie galėtų būti tiekiami Europos rinkai.
Todėl žuvininkystės sektorius per pastaruosius keletą dešimtmečių atskleidė savo daugiafunkcinius pajėgumus ir dabar jie yra susiję su plačia veikla, sudarančia sąlygas kurti tiesiogines ir netiesiogines darbo vietas, skatinti pakrančių teritorijų socialinį ir ekonominį vystymąsi bei sustiprinti kultūrinį paveldą tuose regionuose. Jo įtaka gastronomijai, folklorui, muziejinkystei ir literatūrai yra akivaizdi.
Atsižvelgiant į pirmiau minėtas realijas, žuvininkystės sektorius atitinka strategiją „Europa 2020“ („Pažangaus, tvaraus ir integracinio augimo strategija“, COM(2010)2020), kuria pasisakoma už tvarų augimą skatinant tausiau išteklius naudojantį, ekologiškesnį ir konkurencingesnį ūkį ir už integracinį augimą skatinant didelio užimtumo ūkius, kuriuose užtikrinta socialinė ir teritorinė sanglauda, ir taip pat atitinka Rio + 20 ekologiškos ekonomikos tikslus (COM(2011)0363).
1. Ar Komisija žino apie daugiafunkcinį žuvininkystės sektoriaus aspektą ir jo indėlį gaminant viešąsias gėrybes, taip pat jo indėlį įgyvendinant strategiją „ES 2020“ ir Rio + 20 tikslus?
2. Kaip Komisija integruos žuvininkystės sektoriaus sukuriamą papildomą naudą į BŽP reformą?
