G. Oettingerio atsakymas Komisijos vardu
(2012 m. vasario 1 d.)
Energijos vartojimo efektyvumas – ne tik vienas svarbiausių Europos Sąjungos ir Rusijos Federacijos politikos tikslų, bet ir svarbus ES ir Rusijos dialogo energetikos srityje, taip pat ES ir Rusijos partnerystės siekiant modernizavimo klausimas.
Energijos vartojimo efektyvumo ir tvarių energijos technologijų klausimus nagrinėja speciali teminė grupė. Kaip ir kitoms energetikos srities dialogo teminėms grupėms, Energijos vartojimo efektyvumo ir inovacijų grupei bendrai pirmininkauja Rusija ir ES. ES delegaciją sudaro ES valstybių narių ekspertai, įmonių, mokslo institucijų, taip pat Europos Komisijos atstovai.
2011 m. grupė rengė naują programą, tačiau šis darbas atidėtas, nes pasikeitė Rusijos atsakingi asmenys. Rusijos Vyriausybė paskyrė naują bendrapirmininkį tik 2011 m. gruodžio mėn. Europos Komisija tikisi, kad 2012 m. pradžioje bus sušauktas teminės grupės posėdis, kuriame bus nustatyti 2012 m. tikslai ir parengta darbo programa.
Be to, Komisija per Šiaurės dimensijos aplinkosaugos partnerystę (NDEP, angl. Northern Dimension Environmental Partnership ) remia Rusijoje vykdomus energijos vartojimo efektyvumo projektus – 2011 m. Rusijos šiaurės vakarų regione patvirtinti du energijos vartojimo efektyvumo projektai centralizuoto šilumos tiekimo sektoriuje (Vologdos centralizuoto šildymo projektas, kuriam skirta 2 mln. EUR NDEP dotacija, o bendros investicijos –17,8 mln. EUR; Novgorodo centralizuoto šilumos tiekimo projektas, kuriam skirta 1,8 mln. EUR NDEP dotacija, o bendros investicijos – 23,3 mln. EUR).
