17.12.2008
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Tunne Kelam, Bernd Posselt, Zbigniew Zaleski, Tadeusz Zwiefka, Michael Gahler, Edward McMillan-Scott, Eija-Riitta Korhola, Charles Tannock ir Christopher Beazley PPE-DE frakcijos vardu
– Pasqualina Napoletano, Jan Marinus Wiersma, Hannes Swoboda, Kristian Vigenin ir Józef Pinior PSE frakcijos vardu
– Toomas Savi, Marco Cappato, Marios Matsakis, Henrik Lax, Jeanine Hennis-Plasschaert, Marielle De Sarnez ir Janusz Onyszkiewicz ALDE frakcijos vardu
– Bart Staes, Hélène Flautre, Rebecca Harms, Milan Horáček ir Marie Anne Isler Béguin, Verts/ALE frakcijos vardu
– Ryszard Czarnecki, Inese Vaidere, Ģirts Valdis Kristovskis, Guntars Krasts, Roberts Zīle, Hanna Foltyn-Kubicka, Ewa Tomaszewska and Adam Bielan UEN frakcijos vardu
– Vittorio Agnoletto GUE/NGL frakcijos vardu
– Kathy Sinnott IND/DEM frakcijos vardu
keičiantis šių frakcijų pasiūlymus dėl rezoliucijų:
– ALDE ( B6‑0630/2008 )
– PSE ( B6‑0632/2008 )
– GUE/NGL ( B6‑0636/2008 )
– Verts/ALE ( B6‑0641/2008 )
– PPE-DE ( B6‑0645/2008 )
– UEN ( B6‑0646/2008 )
dėl pasikėsinimų į žmogaus teisių gynėjus Rusijoje ir Anos Politkovskajos nužudymo teismo proceso
Europos Parlamento rezoliucija dėl pasikėsinimų į žmogaus teisių gynėjus Rusijoje ir Anos Politkovskajos nužudymo teismo proceso
Europos Parlamentas ,
–
atsižvelgdamas į savo ankstesnes rezoliucijas dėl Rusijos ir ypač į savo 2006 m. spalio 25 d. rezoliuciją dėl Anos Politkovskajos nužudymo OL C 313 E, 2006 12 20, p. 271. bei į savo 2008 m. birželio 19 d. rezoliuciją dėl 2008 m. birželio 26–27 d. Chanty Mansijske vyksiančio ES ir Rusijos vadovų susitikimo Priimti tekstai , P6_TA(2008)0309 . ,
–
atsižvelgdamas į Europos Sąjungos ir Rusijos Federacijos partnerystės ir bendradarbiavimo susitarimą, kuris įsigaliojo 1997 m. ir kurio galiojimas pratęstas iki tol, kol jį pakeis naujas susitarimas,
–
atsižvelgdamas į vykstančias derybas dėl naujo susitarimo, kuriame numatoma nauja išsami ES ir Rusijos santykių sistema, ir į šių darybų atnaujinimą per paskutinį ES ir Rusijos aukšto lygio susitikimą 2008 m. lapkričio mėn.;
–
atsižvelgdamas į Europos Sąjungos Vadovų Tarybai pirmininkaujančios šalies deklaraciją dėl 2008 m. gruodžio 4 d. įvykusios kratos organizacijos „Memorial“ patalpose Sankt Peterburge,
–
atsižvelgdamas į Demokratinių institucijų ir žmogaus teisių tarnybos (ODIHR) 2008 m. pranešimą dėl žmogaus teisių gynėjų,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Rusija yra Europos Tarybos ir Europos saugumo ir bendradarbiavimo organizacijos (ESBO) narė ir yra įsipareigojusi visapusiškai gerbti žmogaus ir piliečių teises;
B.
kadangi žmogaus teisių gynėjų padėtis ir sunkumai, su kuriais susiduria žmogaus teises propaguojančios NVO, kelia didelį susirūpinimą;
C.
kadangi Rusijos piliečiai yra padavę daugybę skundų Europos žmogaus teisių teismui Strasbūre ir jo sprendimuose įrodoma, kad daugeliu atvejų Rusijos valdžios institucijos pažeidė žmogaus teises ir savivaliavo;
D.
kadangi spalio 28 d. Rusijos jėzuitų ordino vadovas Otto Messmer ir Ekvadoro kunigas Victor Berancourt buvo žiauriai nužudyti savuose namuose Maskvoje;
E.
kadangi viena žymiausių Rusijos teisininkių žmogaus teisių klausimais Karinna Moskalenko, kuri sėkmingai atstovavo 30-yje Rusijos piliečių bylų Strasbūro Žmogaus teisių teisme, spalio mėn. viduryje tapo mėginimo nunuodyti auka – jos automobilyje Strasbūre rasta gyvsidabrio;
F.
kadangi 2008 m. rugpjūčio 31 d. policijos areštinėje buvo nužudytas ingušų nepriklausomos interneto svetainės savininkas Magomed Evloev,
G.
kadangi 2008 m. liepos–spalio mėn. užregistruota daugybė pasikėsinimų į žmogaus teisių gynėjų gyvybes, įskaitant ingušų opozicijos lyderį Akhmedą Kotievą, žmogaus teisių gynėją Zurabą Tsechoevą iš Ingušijos, žmogaus teisių aktyvistą Dmitrii Kraiukhiną iš Oriolo miesto, žmogaus teisių aktyvistą Stanislavą Dmitrievskį iš Žemutinio Naugardo,
H.
kadangi 2008 m. gruodžio 4 d. į tyrimų ir informacijos centro „Memorial“ biurą Sankt Peterburge, kuris 20 metų tiria Stalino represijas Sovietų Sąjungoje, įsiveržė kaukėti vyrai iš Rusijos generalinės prokuratūros ir šio įsilaužimo metu buvo paimti standieji ir kompaktiniai diskai, kuriuose buvo visi duomenys apie tūkstančius nukentėjusiųjų , kadangi konfiskuoti dokumentai nebuvo inventorizuoti; kadangi konfiskuoti dokumentai nebuvo inventorizuoti; kadangi centro „Memorial“ teisininkams buvo neleista patekti į patalpas,
I.
kadangi žurnalistės Anos Politkovskajos nužudymo kriminalinis tyrimas ir teismo procesas kelia didelį susirūpinimą, susijusį su skaidrumu ir teisės viršenybės principo laikymusi; kadangi šis žiaurus nužudymas dar nėra visiškai ištirtas, o byla nėra patenkinamai išnagrinėta;
J.
kadangi Rusijos valdžios institucijos nebendradarbiauja tiriant Aleksandro Litvinenko nunuodijimą radioaktyviu poloniu Londone,
K
kadangi policija žiauriai numalšino G. Kasparovo opozicijos grupės „Kita Rusija“ 2008 demonstracijos dalyvius ir tempė juos į sunkvežimius; kadangi buvo areštuota apie 100 demonstracijos dalyvių,
L.
kadangi 2008 m. gruodžio 3 d. Vienoje 17 Rusijos žmogaus teisių grupių paragino ES ne tik skubiai didinti ES ir Rusijos konsultacijų dėl žmogaus teisių svarbą, bet ir aktualiausius atvejus aptarti ES ir Rusijos aukščiausiojo lygio susitikimuose,
1.
ryžtingai smerkia Rusijoje pasikėsinimus į žmogaus teisių gynėjus, įskaitant teisininkus, kurie atstovauja piliečių teisėms, ir ragina Rusijos valdžios institucijas visais lygmenimis ginti ir užtikrinti jų fizinį neliečiamumą;
2.
nurodo, kad žmogaus teisės, teisės viršenybė ir demokratija turi išlikti pagrindiniais klausimais toliau plėtojant ES ir Rusijos santykius; pabrėžia, kad svarbu, jog vykstant ES ir Rusijos žmogaus teisių konsultacijoms būtų nuolat keičiamasi nuomonėmis su Rusija žmogaus teisių klausimais, ir reikalauja patobulinti šių susitikimų formą taip, kad galėtų dalyvauti atitinkamos ministerijos, teismai ir Rusijos pilietinės visuomenės atstovai;
3.
laikosi nuomonės, kad pagarba žmogaus teisėms, demokratijai ir teisės viršenybei turėtų sudaryti neatsiejamą naujojo bendro susitarimo, dėl kurio šiuo metu deramasi, dalį;
4.
ragina Rusijos valdžios institucijas vykdyti visus Europos žmogaus teisių teismo sprendimus ir nedelsiant ratifikuoti protokolą dėl teismo reformos; ragina Rusijos Federaciją ratifikuoti Europos žmogaus teisių konvencijos 14-ąjį papildomą protokolą;
5.
smerkia kratą, kuri buvo atlikta organizacijos „Memorial“ patalpose Sankt Peterburge 2008 m. gruodžio 4 d.; prašo Rusijos valdžios institucijų ir Sankt Peterburgo prokuratūros nedelsiant grąžinti Tyrimų ir informacijos centrui „Memorial“ vienuolika standžiųjų ir kompaktinių diskų, kurie buvo paimti iš centro policijos įsilaužimo metu 2008 m. gruodžio 3 d. ir kuriuose yra neįkainojamos informacijos apie daugiau nei 50 000 nukentėjusiųjų nuo Stalino valdymo laiku vykdytų represijų;
6.
atkreipia dėmesį į padažnėjusius ksenofobijos ir homofobijos atvejus, dėl kurių, remiantis Maskvos žmogaus teisių biuro duomenimis, 2008 m. nužudyta daugiau nei 100 žmonių dėl jų rasės, tautybės, religijos ar lytinės orientacijos, ir į tai, kad Rusijos valdžios institucijos tokių neapykanta pagrįstų nusikaltimų akivaizdžiai nepasmerkė;
7.
susirūpinęs atkreipia dėmesį į neseniai įvykusius mėginimus atgaivinti Stalino režimą ir pabrėžia, kad tik susitaikiusi su savo tragiška praeitimi Rusija galės sukurti tikrą demokratinę kultūrą;
8.
sunerimęs dėl spalio mėn. įvykusio pasikėsinimo į žmogaus teisių teisininkės Karinnos Moskalenko ir jos šeimos narių gyvybes ir kreipiasi į Prancūzijos bei Rusijos valdžios institucijas, kad šios nustatytų nusikaltėlius ir jų motyvus;
9.
įsitikinęs, kad žmogaus teisių teisininkų, kurie atstovauja galimų žmogaus teisių pažeidimų bylose ir kuriems tenka didžiulė asmeninė rizika toliau tęsti savo misiją, veiklai turėtų būti reiškiama didelė pagarba, kad juos turėtų ginti valstybė ir remti tarptautinė bendruomenė;
10.
išlieka labai susirūpinęs dėl ekstremizmą reglamentuojančių teisės aktų, kurie gali turėti įtakos laisvam informacijos srautui ir leisti Rusijos valdžios institucijoms toliau riboti žmogaus teisių gynėjų teises laisvai reikšti nuomonę;
11.
pažymi, kad nuo Rusijos nepriklausomos žurnalistės Anos Politkovskajos, kuri tapo spaudos laisvės simboliu, nužudymo jau praėjo dveji metai; atkreipia dėmesį į savo 2006 m. spalio 25 d. rezoliuciją ir reiškia pagarbą šio sąžiningumo ir sąmoningumo simbolio, kurio darbą reikia nuolat remti ir pripažinti, drąsai ir darbui;
12.
išreiškia savo nerimą dėl to, kad teismo procesą gali stebėti tik keli žurnalistai ir kad jo negali stebėti televizijos žurnalistai; ragina teismą visiškai laikytis prisiekusiųjų sprendimo ir teismo procesą leisti stebėti visiems žurnalistams ir žiniasklaidos priemonėms; tikisi, kad teismas nustatys, ne tik kas nužudė Aną Politkovskają ir kas prisidėjo prie jos nužudymo, bet ir kas užsakė;
13.
džiaugiasi, kad 2006 m. įsteigtas ODIHR žmogaus teisių gynėjų informacijos centras, kuris stebi gynėjų padėtį visose ESBO šalyse; labai ragina ES institucijas praktiškai paremti žmogaus teisių gynėjus ir įsteigti gynėjų informacijos centrus visose trijose institucijose, kad būtų geriau koordinuojama jų veikla su kitomis tarptautinėmis ir Europos organizacijomis;
14.
reiškia susirūpinimą nuolatiniu, didelio masto šauktinių išnaudojimu Rusijos ginkluotose pajėgose ir ragina Rusijos valdžios institucijas ištirti ir nuteisti atsakingus asmenis, panaikinti išnaudojimą ginkluotose pajėgose ir parodyti ryžtą atnaujinant vyraujančius principus;
15.
paveda Pirmininkui perduoti šią rezoliuciją Tarybai, Komisijai, valstybių narių parlamentams ir vyriausybėms, Rusijos Federacijos vyriausybei ir parlamentui, ESBO ir Europos Tarybai.
