A. Piebalgo atsakymas Komisijos vardu
(2007 m. spalio 19 d.)
1. Esamų reikalavimų dėl veiklos rūšių atskyrimo įgyvendinimas
Teisinio ir funkcinio veiklos rūšių atskyrimo (atskiriama elektros gamyba, tiekimas ir transportavimas) reikalavimas nustatytas Direktyvoje 2003/54/EB 2003 m. birželio 26 d. Europos Parlamento ir Tarybos direktyva 2003/54/EB dėl elektros energijos vidaus rinkos bendrųjų taisyklių, panaikinanti Direktyvą 96/92/EB, OL L 176, 2003 7 15 . , kurią valstybės narės įgyvendina perkeldamos į nacionalinius teisės aktus. 2006 m. gruodžio mėn. kai kurioms valstybėms narėms Komisija išsiuntė pagrįstas nuomones dėl neteisingai taikomų Elektros direktyvos 2003/54/EB nuostatų, susijusių su teisiniu ir funkciniu veiklos rūšių atskyrimu. Šios valstybės narės: Čekija, Italija, Lenkija, Švedija, Slovakija, Lietuva, Estija ir Ispanija.
Laikantis reikalavimo atskirti perdavimo sistemų operatorių veiklą teisės ir funkcijų atžvilgiu, trečiosios šalys turi geresnes galimybes naudotis tinklais. Tačiau nuolat rengiamose vidaus rinkos pažangos ataskaitose, Komisijos energetikos sektoriaus tyrime ir išsamiose šalių apžvalgose yra įrodymų, jog esamų atskyrimo reikalavimų nepakanka, kad būtų užtikrinta tikrai integruota ir konkurencinga Europos elektros rinka. Todėl šį klausimą Komisija sprendžia naujajame teisės aktų pakete, kuris 2007 m. rugsėjo 19 d. pateiktas Tarybai ir Europos Parlamentui.
Nors visi sutinka, kad reforma būtina, yra skirtingų požiūrių, kaip ji turėtų būti įgyvendinta. Valstybės narės palankiai įvertino šių metų sausio 10 d. Komisijos komunikatą. Pavasario Europos Vadovų Taryba, susitikusi 2007 m. kovo 8 ir 9 d., pareiškė pasiryžusi sukurti plataus masto politiką energetikos srityje ir parėmė 2007 m. Komisijos komunikate pasiūlytą tolimesnių reformų idėją. Europos Parlamentas taip pat palankiai įvertino Komisijos ketinimą nuo 2007 m. liepos 10 d. elektros ir dujų rinkas labiau atverti veiksmingai konkurencijai.
2. Preliminarus Lietuvos Respublikos atominės elektrinės (AE) įstatymo vertinimas
Ruošdamosi naujosios AE statybai, Lietuvos valdžios institucijos nutarė sukurti „nacionalinį investuotoją“, kuris rūpintųsi naujos AE statybai būtinomis investicijomis ir vėliau ją eksploatuotų. Vienas iš naujosios AE operatorių bus kontroliuojančioji bendrovė, kuri valdo Lietuvos elektros energijos perdavimo ir paskirstymo tinklus ir tiekia elektros energiją vartotojams Lietuvoje. Tokiu būdu vienoje ir toje pačioje bendrovėje vertikaliai integruojama tinklų eksploatavimo ir tiekimo veikla.
Tačiau Lietuvos Respublikos atominės elektrinės įstatymas (2007 m. birželio 28 d. Nr. X-1231) nėra pakankamai konkretus: kol kas neaišku, kaip bendrovės bus sujungiamos (arba) pertvarkomos. Įstatyme numatyta parengti antrinės teisės aktus, kuriuose bus pateiktos išsamios nuostatos. Todėl daryti galutines išvadas būtų per anksti. Šiuo metu nėra teisinio reikalavimo atskirti nuosavybę, todėl gamyba, perdavimas, paskirstymas ir tiekimas gali būti atskirti įvairiais būdais, tačiau Lietuvos įstatymuose šie būdai nėra išsamiai pateikti. Be to, naujausiuose Komisijos pasiūlymuose įtraukta nuosavybės atskyrimo alternatyva –„nepriklausomas sistemos operatorius“ – kurios laikantis perdavimo tinklų įrangos nuosavybės atskirti nebūtina.
Siekdama užtikrinti, kad būtų laikomasi atitinkamų galiojančių Aquis nuostatų, Komisija įdėmiai stebės, kaip taikomi bendrieji AE įstatymo principai.
3. „NordStream“
Šiuo metu Komisija vertina, kurios Dujų direktyvos 2003/55/EB 2003 m. birželio 26 d. Europos Parlamento ir Tarybos direktyva 2003/55/EB dėl gamtinių dujų vidaus rinkos bendrųjų taisyklių, panaikinanti Direktyvą 98/30/EB, OL L 176, 2003 7 15 . nuostatos galėtų būti taikomos projektui „NordStream“, t. y. ar projektui taikyti įprastas nuostatas, reglamentuojančias trečiosios šalies teisę naudotis sistema, ar specialias nuostatas, susijusias su gavybos proceso vamzdynų tinklais.
