Klausimas, į kurį atsakoma žodžiu, Nr. O-000068/2012
Komisijai
Darbo tvarkos taisyklių 115 straipsnis
Hubert Pirker
PPE frakcijos vardu Tema: Taisyklių, pagal kurias nustatoma, kokius daiktus privaloma turėti lengvuosiuose automobiliuose, suderinimas
Kuriama bendra Europos transporto erdvė, kurioje tarpvalstybinis eismas tampa įprastas dalykas, tačiau vis dar esama 27 skirtingų nacionalinių taisyklių, pagal kurias nustatoma, kokius daiktus privaloma turėti lengvuosiuose automobiliuose.
Atsižvelgiant į tai, kokia tai valstybė narė, gali būti reikalaujama turėti atšvaitinę liemenę, vaistinėlę, reanimavimo kaukę, atsarginių lempučių komplektą, užpakalinių ratų purvasargius, plastikinių detalių, kad mašina neriedėtų, ir kt. Jei nustatytos įrangos nėra, valstybėse narėse gresia kartais labai didelės baudos. Taip valstybines sienas kertantys keleiviai patiria teisinį netikrumą, be to, tai kelia nepasitenkinimą.
Suderinus dabartines taisykles, pagal kurias nustatoma, kokius eismo saugai svarbius daiktus būtina turėti automobilyje, t. y. nustačius būtiniausius standartus, būtų svariai prisidėta prie kelių eismo saugumo ir ypač Europos lengvųjų automobilių vairuotojų teisinio tikrumo.
1. Kokių priemonių iki šiol ėmėsi Komisija, kad sumažintų teisinį netikrumą, kuris dėl skirtingų taisyklių kyla lengvaisiais automobiliais keliaujantiems asmenims? Kokios informavimo kampanijos surengtos iki šiol arba kokias kampanijas planuojama surengti artimiausiu metu?
2. Ar Komisija jau sudarė ES galiojančių taisyklių aprašą ir jas įvertino? Jei taip, kokias išvadas Komisija ketina padaryti?
3. Ar Komisija dar pagal 2012 m. veiklos programą pasirengusi pateikti konkretų teisės akto pasiūlymą dėl taisyklių, pagal kurias nustatoma, kokius daiktus būtina turėti automobilyje, suderinimo?
4. Ar Komisija, jei bus derinamos taisyklės, ketina vykdyti konsultacijas su automobilių vairuotojų organizacijomis?
