Siūlomi nauji apribojimai televizinei reklamai
Informacija
2006-12-13 - 14:08
Atsižvelgiant į technologijų plėtrą, siūloma atnaujinti 1997 m. patvirtintą „Televizijos be sienų“ direktyvą. Trečiadienį Europos Parlamentas pritarė jos pataisoms, kuriomis siekiama griežčiau riboti netiesioginę reklamą televizijos laidose. Savo ruožtu deputatai siūlo leisti transliuoti įprastinę reklamą ne dažniau negu kas pusvalandį.
Prieštaringų vertinimų sulaukė netiesioginės reklamos – „gaminio rodymo“ ( product placement ) televizijos laidose ribojimas. Europos Parlamentas siūlo uždrausti tokią reklamą „naujienų ir aktualijų laidose, taip pat laidose vaikams, dokumentiniuose filmuose [ir] patarimų laidose“. Tačiau valstybės galėtų leisti netiesioginę reklamą televizijos filmuose bei sporto laidose. Be to, šalys galėtų leisti tokią reklamą tuomet, kai gaminys laidai pateikiamas be užmokesčio. Tokia reklama negalėtų riboti redakcinės laisvės, „teikti pernelyg didelio pranašumo“ reklamuojamam gaminiui ar paslaugai, taip pat tiesiogiai skatinti ką nors pirkti ar nuomoti. Žiūrovams turėtų būti laidos pradžioje, pabaigoje ir bent kas 20 minučių jos metu pranešama apie netiesioginės reklamos buvimą. Nebūtų leidžiama netiesiogiai reklamuoti cigarečių ar jų gamintojų. Europarlamentarai taip pat siekia pataisyti įprastinės reklamos tvarką. Pagal jų priimtą pataisą reklama būtų leidžiama ne dažniau negu kartą per pusvalandį (šiai pataisai pritarė 324 deputatai, o 323 jai nepritarė). Ji taip pat turėtų trukti ne daugiau kaip penktadalį laidos laiko. Naujienų programose bei laidose vaikams reklama būtų leidžiama tik tuomet, jei laida trunka ilgiau negu pusę valandos. Transliuotojai taip pat raginami priimti vaikams skirtos reklamos etikos kodeksą. Direktyva neleistų visuomenės grupes diskriminuojančios ar neigiamus stereotipus jų atžvilgiu kurstančios reklamos – ji negalėtų įžeisti tam tikros lyties, amžiaus ar seksualinės orientacijos atstovų, taip pat neįgaliųjų. Taip pat nebus leidžiama transliuoti medžiagos, kuri „galėtų rimtai sutrikdyti fizinį, psichologinį ar moralinį nepilnamečių vystymąsi“ – pavyzdžiui, pornografijos ar beprasmiškos prievartos. Valstybės galės taikyti ir griežtesnius reklamos apribojimus negu tie, kurie įtvirtinti direktyvoje.
Transliuojant laidas, skirtas kitos ES valstybės žiūrovams, jas reguliuos transliuojančios valstybės įstatymai. Kelios šalys ES Taryboje siekė, kad tokios transliacijos būtų suderintos su šalies, kuriai skirta programa, įstatymais (Lietuva buvo išreiškusi nerimą dėl Latvijoje įsikūrusio „Pirmojo Baltijos kanalo“ transliacijų). Europos Parlamentas pritarė pataisai, kuri numato šalies teisę kreiptis į kitą ES valstybę kilus abejonių, ar iš jos transliuojamos laidos nepažeidžia šios direktyvos principų. Jei valstybė imasi priemonių riboti transliaciją iš kitos ES narės, jos turėtų būti objektyviai pagrįstos, nediskriminuojančios ir proporcingos.
Šalys turės suteikti geresnę matymo ar girdėjimo sutrikimų turinčių žmonių prieigą prie garso ir vaizdo žiniasklaidos. Kaip ir iki šiol, jos privalės užtikrinti žmogaus teisę atsakyti į žiniasklaidoje paskelbtą medžiagą apie jo asmenį.
Pagal bendro sprendimo procedūrą plenarinėje sesijoje priimtas Europos Parlamento pataisas turės toliau svarstyti ES Taryba. Kai direktyvos priėmimo procedūra bus baigta, šalys turės įgyvendinti jos reikalavimus per dvejus metus.
Ruth HIERONYMI (PPE-DE, DE) A6-0399/2006
Dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo
Bendro sprendimo procedūra, pirmasis svarstymas.
Svarstymas: 2006-12-12.
Balsavimas: 2006-12-13
20061207IPR01149
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
