EP siekia užkirsti kelią finansų rinkų sukrėtimams
Ekonomikos ir pinigų reikalai
2008-09-23 - 12:29
Atsižvelgdami į neseniai finansų rinkas ištikusius sukrėtimus, europarlamentarai antradienį įpareigojo Europos Komisiją parengti ES teisės aktus, kurie geriau reguliuotų rizikos draudimo fondų ir privataus kapitalo fondų veiklą.
Europarlamentarai siūlo imtis įpareigojančių teisinių priemonių finansiniam stabilumui užtikrinti: numatyti reikalavimus investuotojams atsižvelgiant į jų prisiimamą riziką; ES mastu prižiūrėti kreditų vertinimo agentūrų veiklą; numatyti nelikvidaus turto vertinimo metodiką; taip pat parengti ES gaires rizikos kapitalo ir privataus kapitalo srityje, kurios sustiprintų investicijų skaidrumą. EP siūlo įpareigoti akcininkus pranešti emitentams apie savo balsavimo teisių santykinį kiekį, kuris pakito dėl akcijų įsigijimo ar perleidimo. Taip pat siūloma reikalauti, kad rizikos draudimo fondai ir privataus kapitalo fondai atskleistų ir paaiškintų įmonėms, mažmeniniams ir instituciniams investuotojams, pagrindiniams brokeriams ir priežiūros institucijoms savo investavimo politiką bei susijusią riziką. Be to, siūloma aiškiai numatyti priemones, taikytinas viršijus tam tikras rizikos ribas, laikotarpius, kuomet draudžiama parduoti akcijas, taip pat sutarties atšaukimo bei nutraukimo sąlygas. Svarbu užtikrinti, kad investuotojų ir bendrovių įsiskolinimas būtų tvarus, o visų rūšių investuotojams būtų taikomos nediskriminacinės sąlygos, mano Parlamentas. Europos Komisija turėtų išnagrinėti būdus spręsti problemas, kylančias, kai bankai paskolina milžiniškas pinigų sumas pirkėjams, įskaitant privataus kapitalo fondus, ir kratosi atsakomybės už šių pinigų naudojimo paskirtį ar už skolai grąžinti naudojamų pinigų kilmę. Kapitalo reikalavimai panašiai rizikai turi būti vienodi visoje finansų sistemoje, mano EP nariai. Savo ruožtu Parlamentas siūlo imtis priemonių finansų rinkų koncentracijai mažinti, taip pat užkirsti kelią pinigų plovimui rizikos draudimo fondų ir privataus kapitalo fondų srityje.
Diskusijoje šiuo klausimu kalbėjusi Margarita Starkevičiūtė (Liberalų ir demokratų aljansas) teigė: „Neseniai daug diskutavome apie investicijų bankus. Dabar investicijų bankai išėjo iš rinkos, o esamų bankų sektoriaus reguliavimo taisyklių pakanka . Tokia pati padėtis ir su rizikos draudimo fondais. Esamomis aplinkybėmis rizikos draudimo fondai nebėra tvarūs, ir manau, kad mums tiesiog reikia tokių pačių taisyklių visiems investicijų fondams, o ne atskirų taisyklių rizikos draudimo fondams. Tokiomis taisyklėmis [...] mes trukdome finansų sektoriaus pertvarkai, ir dėl to daugės praradimų. Tai reiškia, kad galiausiai neapginsime eilinių žmonių, kuriuos siekiame apginti.“
Poul Nyrup RASMUSSEN (PSE, DK) A6-0338/2008 Dėl rizikos draudimo fondų ir privataus kapitalo
UŽ - 562, PRIEŠ - 86, SUSILAIKĖ - 25
Klaus-Heiner LEHNE (PPE-DE, DE) A6-0296/2008 Dėl institucinių investuotojų skaidrumo
Teisėkūros iniciatyvos procedūra.
Svarstymas: 2008-09-22.
Balsavimas: 2008-09-23 20080922IPR37771
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
