28.9.2005
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė:
– Simon Busuttil, Simon Coveney, Bernd Posselt, Thomas Mann, Doris Pack ir Zsolt László Becsey PPE-DE frakcijos vardu,
– Pasqualina Napoletano, Alain Hutchinson ir Véronique De Keyser PSE frakcijos vardu,
– Philippe Morillon, Thierry Cornillet, Frédérique Ries ir Marios Matsakis ALDE frakcijos vardu,
– Hélène Flautre, Raül Romeva i Rueda et Daniel Marc Cohn-Bendit Verts/ALE frakcijos vardu,
– Francis Wurtz, Vittorio Agnoletto ir Umberto Guidoni GUE/NGL frakcijos vardu,
– Ģirts Valdis Kristovskis UEN frakcijos vardu,
keičia šių frakcijų pasiūlymus dėl rezoliucijos:
– PSE (B6‑0512/2005),
– Verts/ALE (B6‑0522/2005),
– GUE/NGL (B6‑0524/2005),
– PPE-DE (B6‑0525/2005),
– ALDE (B6‑0529/2005),
– UEN (B6‑0532/2005),
dėl Tuniso
Europos Parlamento rezoliucija dėl Tuniso
Europos Parlamentas ,
–
atsižvelgdamas į Europos ir Viduržemio jūros šalių asociacijos susitarimą, kurį pasirašė ES ir Tunisas, ypač šio susitarimo 2 straipsnį,
–
atsižvelgdamas į 2002, 2003 ir 2004 m. JT vystymosi programos ataskaitas apie pokyčius žmogaus teisių srityje arabų pasaulyje,
–
atsižvelgdamas į 2003 m. gegužės mėn. Komisijos komunikatą pavadinimu „Naujų ES veiksmų paskatų kūrimas žmogaus teisių ir demokratizavimo srityje, bendradarbiaujant su Europos partneriais“,
–
atsižvelgdamas į 2005 m. balandžio mėn. Komisijos komunikatą dėl dešimties metų Europos ir Viduržemio jūros valstybių regiono partnerystės jubiliejaus: Darbo programa artimiausių penkerių metų problemoms spręsti ( KOM(2005)0139 GALUTINIS),
–
atsižvelgdamas į Europos ir Viduržemio jūros šalių Parlamentinės asamblėjos rezoliuciją, priimtą 2005 m. kovo 15 d. Kaire (Egiptas),
–
atsižvelgdamas į 2005 m. rugsėjo 7 d. Europos Parlamento Pirmininko pareiškimą dėl Tuniso žmogaus teisių apsaugos lygos kongreso posėdžio atšaukimo,
–
atsižvelgdamas į 2005 m. rugsėjo 13 d. ES pirmininkaujančios šalies pareiškimą dėl Tuniso žmogaus teisių apsaugos lygos veiklai keliamų kliūčių,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Europos ir Viduržemio jūros šalių partnerystės tikslas kaip tik ir yra remiantis žmogaus teisių, pagrindinių laisvių ir demokratijos principais sukurti taikos ir stabilumo zoną,
B.
kadangi Europos Sąjungos kaimynystės politikos pagrindą sudaro abiejų kaimynių pripažįstamų bendrų vertybių, tokių kaip demokratija, teisinė valstybė, tinkamas valdymas ir pagarba žmogaus teisėms, puoselėjimas,
C.
kadangi Tunisas ir Europos Sąjunga kartu sukūrė veiksmų planą, kuriame pirmenybė teikiama reformoms, užtikrinančioms demokratijos bei teisinės valstybės ir ypač žodžio, nuomonės, susivienijimų ir susirinkimų laisvių principus, skatinti,
D.
kadangi neseniai Tunise lankėsi Europos Parlamento delegacija, atsakinga už santykius su Magribo šalimis, kurios tikslas buvo stiprinti parlamentinius santykius tarp Tuniso ir Europos Sąjungos,
E.
kadangi Tunisas vienareikšmiškai yra viena labiausiai išsivysčiusių regiono valstybių ekonominės, socialinės ir sveikatos apsaugos politikos srityje, o taip pat labai anksti pripažino moterų ir vyrų lygybės principą bei pasaulietinį valstybės pobūdį,
F.
būdamas labai susirūpinęs dėl to, kad 2005 m. rugsėjo 5 d. buvo atšauktas Tuniso žmogaus teisių apsaugos lygos kongresas, kurį buvo numatyta surengti 2005 m. rugsėjo 9–11 d. Tunise,
G.
kadangi Tunisas, būdamas pirmąja Viduržemio jūros valstybe, pasirašiusia asociacijos susitarimą su Europos Sąjunga, atlieka pagrindinį vaidmenį Europos ir Viduržemio jūros šalių integracijos procese,
H.
atsižvelgdamas į specialiojo Jungtinių Tautų pranešėjo rekomendacijas dėl nuomonės ir žodžio laisvės,
1.
džiaugiasi pasiekus žymią ekonominę ir socialinę pažangą Tunise, įskaitant švietimo ir profesinio mokymo, sveikatos ir socialinės apsaugos srityse, ir išreiškia norą, kad tuo pat metu pažanga būtų pastebima demokratijos stipinimo, teisinės valstybės principo taikymo ir žmogaus teisių srityse, ypač žodžio laisvės, susivienijimų laisvės ir teismų nepriklausomumo srityse, kurios yra Barselonos proceso teisyno dalis;
2.
pageidauja, kad politinis ES ir Tuniso dialogas pagal Asociacijos susitarimą ir toliau būtų pirmenybinė priemonė skatinant ir gerinant žmogaus teisių principų taikymą;
3.
išreiškia susirūpinimą dėl M. Abbou pagrobimo ir ragina nedelsiant jį paleisti;
4.
prašo Tuniso valdžios institucijų pateikti visų reikiamų paaiškinimų dėl Zarsis miesto internautų;
5.
ragina Tuniso valdžios institucijas leisti Tuniso žmogaus teisių apsaugos lygai, Tuniso žurnalistų profesinei sąjungai ir Tuniso teisėjų asociacijai nekliudomai dirbti savo darbą ir rengti suvažiavimus;
6.
išreiškia susirūpinimą dėl trūkstamos pažangos skiriant ES lėšų Tuniso žmogaus teisių apsaugos lygos projektams, taip pat Viduržemio jūros instituto (IMED) ir Tuniso moterų tyrimų ir plėtros asociacijos (pranc. AFTURD) projektams, susijusiems su teigiamą poveikį pilietėms ir lygioms lyčių galimybėms Magribo šalyse turinčiais veiksmais, taip pat viskam, kas susiję su „Sveikata pietuose“ projektu, ir teisinės sistemos modernizavimo projektams finansuoti;
7.
ragina Tuniso vyriausybę nedelsiant leisti naudotis ES lėšomis, skirtomis pirmiau minėtiems projektams, ir kuo greičiau susitarti dėl teisinės sistemos modernizavimo projekto;
8.
ragina Tarybą ir Komisiją imtis veiksmų gerinant MEDA programos ir Europos iniciatyvos už demokratiją ir žmogaus teises projektų vadybą ir primygtinai ragina Komisiją parengti atitinkamas priemones, kurių bus galima imtis, jei nebus pastebėta jokių teigiamų pokyčių leidžiant naudoti ES lėšas;
9.
primygtinai ragina Tarybą ir Komisiją stiprinti abipusiu supratimu ir pagarba pagrįstą politinį dialogą su Tunisu, kurio tikslas skatinti demokratiją, pagarbos žmogaus teisėms, teisinės valstybės, tinkamo valdymo principų taikymą, raginant sukurti visapusiškai veiksmingą ES ir Tuniso žmogaus teisių pakomitetį, kad būtų galima kartu diskutuoti apie žmogaus teisių padėtį, ypač apie atskirus atvejus;
10.
paveda pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams bei Tuniso vyriausybei ir parlamentui.
