P6_TA(2004)0076
Pasaulinė AIDS diena
B6-0190 , 0191 , 0192 , 0193 , 0194/2004
Europos Parlamento rezoliucija dėl pasaulinės AIDS dienos
Europos Parlamentas
, –
atsižvelgdamas į 2004 m. gruodžio 1 d. minimą Pasaulinę AIDS dieną ir jos temą „Moterys, merginos ir ŽIV/AIDS",
–
atsižvelgdamas į Komisijos darbo dokumentą dėl koordinuoto ir integruoto kovos su ŽIV/AIDS Europos Sąjungoje ir jos kaimyninėse šalyse metodo,
–
atsižvelgdamas į 2004 m. vasario 24 d. Dublino deklaraciją dėl partnerystės kovojant su ŽIV/AIDS Europoje bei Centrinėje Azijoje,
–
atsižvelgdamas į 2001 m. birželio 27 d. JT deklaraciją dėl įsipareigojimo kovoti su ŽIV/AIDS ir tebevykdomą JT kovos su AIDS programą (UNAIDS),
–
atsižvelgdamas į 2000 m. rugsėjo 8 d. valstybių ir vyriausybių vadovų pasirašytoje Tūkstantmečio deklaracijoje nustatytą tikslą sustabdyti ŽIV/AIDS plitimą iki 2015 m.,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi 2004 m. bendras užsikrėtusių ŽIV/AIDS žmonių skaičius, kaip buvo numatyta, visuose regionuose išaugo iki 40 milijonų, kadangi visame pasaulyje nuolat didėja užsikrėtusių moterų skaičius,
B.
kadangi 1997 m. 41 proc. infekuotų ŽIV asmenų buvo moterys ir merginos, bet šiandien beveik pusė visų ŽIV/AIDS užsikrėtusiųjų pasaulyje yra moterys ir merginos, o Afrikoje į pietus nuo Sacharos šis skaičius siekia 57 proc. ir kadangi šiuo metu užsikrėtusiųjų ŽIV skaičius siekia 40 milijonų, o apie 90 proc. iš jų gyvena besivystančiose šalyse,
C.
kadangi atsižvelgiant į lyčių nelygybę tarp užsikrėtusiųjų ŽIV/AIDS, tikslas sukurti skiepus, kuriais moterys ir merginos galėtų pasinaudoti prieš pradėdamos lytinį gyvenimą, turi būti biudžeto ir politinis prioritetas; kadangi moterims turi būti sudaryta galimybė dalyvauti visuose klinikinio pobūdžio tyrimuose, įskaitant skiepų bandymus,
D.
kadangi naujai nustatytų ŽIV atvejų Vakarų Europoje procentinė dalis nuo 1995 m. išaugo du kartus ir vieni iš aukščiausių rodiklių užfiksuoti kai kuriose naujose valstybėse narėse ir trečiosiose šalyse, besiribojančiomis su ES rytine siena,
E.
kadangi siekiant užtikrinti sėkmingą ilgalaikę kovos su ŽIV/AIDS veiklą, nepaprastai svarbu daugiau investuoti į tyrimus ir taikomąją veiklą, norint surasti veiksmingesnių terapinių bei profilaktinių vaistų,
F.
kadangi be galo svarbu skatinti saugų lytinį gyvenimą ir mikrobicidų naudojimą, kurie laikomi perspektyvios prevencijos priemone,
G.
kadangi lytinės ir reprodukcinės sveikatos teisės iš esmės yra susijusios su ŽIV/AIDS bei kitų skurde gyvenančių asmenų ligų prevencija, ir kadangi visus Tūkstantmečio vystymosi tikslus (TVT), o ypač tuos, kuriais siekiama skatinti lyčių lygybę, suteikti moterims galių, sumažinti vaikų mirtingumą, pagerinti motinų sveikatą ir kovoti su ŽIV/AIDS, bus galima pasiekti tik jei TVT darbotvarkėje lytinio ir reprodukcinio pobūdžio klausimams bus skirtas išskirtinis dėmesys,
H.
kadangi paskutiniais UNAID duomenimis išaugo infekuotų asmenų visoje ES, ypač 15–25 metų amžiaus grupėje, skaičius,
I.
kadangi farmacinės įmonės privalo ieškoti būdų sumažinti kainas, nes besivystančios šalys neįstengia įsigyti pramoninėse valstybėse gaminamų priešvirusinių vaistų,
J.
kadangi kai kuriose šalyse su ŽIV/AIDS susijusios išlaidos netrukus pareikalaus daugiau kaip pusės sveikatos apsaugai skirto biudžeto,
K.
kadangi, jei nebus imtasi reikiamų veiksmų kovojant su ŽIV/AIDS epidemija, gali kilti, ypač Pietų Afrikoje, neturinti precedento krizė, kuri pakenktų ne tik daugelio valstybių gyventojų sveikatai ir vystymuisi, bet ir nacionaliniam saugumui bei politiniam stabilumui daugelyje šalių,
L.
kadangi PPO Generalinė Taryba priėmė sprendimą nukrypti nuo TRIPS susitarimo 31 straipsnio f punkto, pagal kurį PPO nariai gali suteikti licencijas, būtinas norint gaminti ir platinti patentuotus vaistus trečiosiose šalyse, turinčiose nepakankamai ar neturinčiose gamybos pajėgumų šiame sektoriuje, o tai turėtų sudaryti geresnes galimybes šioms šalims įsigyti pigesnių vaistų,
M.
kadangi daugelis besivystančių šalių praras galimybę gaminti nepatentuotus vaistus, 2005 m. sausio 1 d. įsigaliojus TRIPS nuostatoms,
1.
dar kartą patvirtina, kad visi žmonės turi teisę į sveikatos priežiūrą ir gydymą;
2.
primena, kad jei nebus pakeista nuolat augančio ŽIV užsikrėtusiųjų skaičiaus tendencija, nebus jokių galimybių iki 2015 m. pasiekti Tūkstantmečio vystymosi tikslą panaikinti ypač didelį skurdą ir badą bei perpus sumažinti už mažiau kaip vieną dolerį per dieną pragyvenančių ir badaujančių asmenų skaičių;
3.
primygtinai ragina Komisiją ir valstybes nares suteikti lėšų Pasauliniam kovos su AIDS, tuberkulioze ir maliarija fondui (GFATM) skiriant mažiausiai 1 milijardą eurų teikiant ilgalaikę pagalbą; primena G8 ir likusios tarptautinės bendrijos įsipareigojimą siekti, kad bendros metinės išlaidos neviršytų 7– 10 mlrd. eurų;
4.
pabrėžia, kad strategijose, būtinose siekiant veiksmingai kovoti su ŽIV/AIDS epidemija, reikia atsižvelgti į bendrą prevencijos, švietimo, priežiūros ir gydymo koncepciją bei šiuo metu naudojamas technologijas, išplėsti galimybę pasinaudoti gydymo paslaugomis, taip pat skubiai sukurti vakcinas bei mikrobicidus;
5.
yra susirūpinęs dėl augančio užsikrėtusių asmenų skaičiaus kai kuriose visuomenėse, kurios iš esmės visapusiškai gali susipažinti su reikalinga informacija apie prevenciją ir galimybę išvengti pavojaus, ypač 15–25 metų amžiaus grupėje;
6.
pažymi, kad tarptautinėje skiepų nuo AIDS iniciatyvoje atkreipiamas dėmesys į nepakankamą privataus sektoriaus finansavimą; todėl ragina privačius donorus dalyvauti labdaros ir viešojo sektoriaus veikloje kuriant vakcinas, ypač Afrikoje;
7.
ragina ES ir valstybes nares skirti žymiai daugiau lėšų kurti mikrobicidus, nes remiantis svariais paskaičiavimais, pradėjus naudoti net ir iš dalies veiksmingus mikrobicidus, per 3 metus būtų galima išvengti 2,5 milijonų ŽIF infekuotųjų atvejų, ir kad skyrus užtektinai lėšų, iki šio dešimtmečio pabaigos galėtų būti sukurtas veiksmingas mikrobicidas;
8.
pabrėžia, kad galimybė gauti vaistų, įskaitant vakcinas ir diagnostinius produktus, yra be galo svarbi, ir sumažinti gydymo kainas turėtų būti vienas iš prioritetų; todėl ragina vaistų pramonės įmones mažinti gaminamų produktų kainas
;
9.
primygtinai ragina Europos farmacijos pramonę didelę dalį savo išteklių skirti priešinfekcinių preparatų ir kitų būtinų vaistų kūrimui;
10.
ragina Komisiją ir valstybes nares skirti daugiau lėšų veiksmingesnių terapinių ir profilaktinių vaistų tyrimams ir taikomajai veiklai siekiant užtikrinti ilgalaikę kovos su ŽIV/AIDS sėkmę; ypač ragina ES ir jos valstybes nares skirti papildomų lėšų siekiant sukurti veiksmingą partnerystę su vaistų pramonės įmonėmis vakcinoms kurti;
11.
su dideliu susidomėjimu pažymi, kad neseniai buvo nustatyta, jog palyginus pigus antibiotikas (co-trimoxazole) beveik dvigubai sumažino su AIDS susijusių mirčių skaičių tarp Afrikos vaikų; pažymi, kad nors šie vaistai nepadeda kovoti su ŽIV, tačiau jie aiškiai padeda išvengti antrinių infekcijų, kurios sukelia ŽIV užsikrėtusių vaikų su nusilpusia imunine sistema mirtį, ir gydymo kaina yra tik 7-12 JAV dolerių per metus vienam vaikui, kai pigiausi antiretrovirusiniai vaistai kainuoja 300 JAV dolerių;
12.
apgailestauja, kad daugelį metų tam tikruose sektoriuose reiškiamas išankstinis nusistatymas prieš prezervatyvų naudojimą neleido skirti visiško ir būtino dėmesio kovai su ŽIV/AIDS;
13.
ragina Jungtines Tautas ir jos valstybes nares kitais metais peržiūrint Tūkstantmečio vystymosi tikslus skirti daug daugiau dėmesio ir reikšmės lytinės ir reprodukcinės sveikatos klausimams;
14.
ragina ES lytinės ir reprodukcinės sveikatos klausimus išlaikyti prioritetu finansuojant šeimos planavimo programas, ypač daryti įtaką lytiniam elgesiui įgyvendinant rizikos sumažinimo strategijas, šviesti jaunimą, ypač mergaites ir jaunas moteris, apie lytiškai plintančias ligas ir ŽIV bei skatinti prezervatyvų ir kitų kontracepcijos priemonių naudojimą bei kovoti su bet kokia dezinformacija apie prezervatyvų neveiksmingumą;
15.
ragina Komisiją skatinti besivystančias valstybes atkurti ir vystyti viešąsias paslaugas pagrindinėse srityse, pvz., prieiga prie vandens ir sanitarinių, sveikatos ir švietimo paslaugų;
16.
pabrėžia, kad su ŽIV/AIDS negalima kovoti atskirai, kadangi ŽIV/AIDS nešiotojai dažnai kartu serga ir kitomis ligomis, tokiomis kaip tuberkuliozė, hepatitas C bei psichikos sutrikimais, pavyzdžiui, depresija, ir kad reikia rūpintis bei gydyti visas šias ligas;
17.
primygtinai ragina Komisiją sukurti konkrečias teisines priemones, skirtas užleistų ir su skurdu susijusių ligų tyrimams ir taikomajai veiklai, bei užtikrinti, kad šių tyrimų rezultatai būtų panaudoti besivystančių šalių specialiems poreikiams tenkinti bei visuomenės sveikatos padėčiai tose šalyse skubiai gerinti;
18.
ragina visus susijusius partnerius pagreitinti leidimų naujiems vaistams ir skiepams suteikimą bei užtikrinti, kad pacientai neturtingesnėse Europos valstybėse taip pat galėtų gydytis už prieinamą kainą;
19.
apgailestauja, kad nuo AIDS mirštantiems pacientams trūksta palaikomosios slaugos, ir primygtinai ragina apmokyti ir remti šios srities slaugytojus;
20.
sveikina Komisijos pasiūlymą sukurti vieną privalomų licencijų, kuriomis suteikiamas leidimas gaminti ir į remtinas neturtingas valstybes eksportuoti pigesnius vaistus, išdavimo sistemą;
21.
pabrėžia būtinybę užtikrinti, kad besivystančių valstybių aprūpinimo vaistais už prieinamą kainą neapsunkintų pernelyg suvaržančios arba sudėtingos procedūros arba pagal privalomas licencijas pagamintų vaistų pramonės gaminių grįžtamasis importas į Europos Sąjungą;
22.
primygtinai ragina valstybes atsisakyti taikyti TRIPS susitarimą šioje srityje siekiant suteikti galimybę vaistų pramonės įmonėms besivystančiose šalyse tęsti nepatentuotų pigių vaistų gamybą;
23.
primygtinai ragina Komisiją tiek PPO lygmeniu, tiek dvišalių santykių metu priešintis JAV ketinimui į dvišalius susitarimus su besivystančiomis šalimis įtraukti nuostatas, pagal kurias šios šalys turėtų atsisakyti Doha deklaracija joms suteiktos teisės naudoti arba įvežti nepatentuotus vaistus, būtinus šių šalių gyventojų sveikatai; primygtinai ragina ES susilaikyti nuo panašių veiksmų;
24.
ragina ES kurti politiką ir programas šioje srityje ir prašo Komisijos užtikrinti, kad 2007−2013 m. finansinėje perspektyvoje būtų numatyta daugiau lėšų aktyvesnėms pastangoms kovojant su ŽIV/AIDS remti, įskaitant daugiametį įsipareigojimą remti GFATM;
25.
yra tvirtai įsitikinęs, kad ES savo piliečių ir trečiųjų šalių piliečių vardan turi suvaidinti svarbų vaidmenį visuotinėje kovoje su šia liga; sveikina tai, kad ES jau ir dabar finansuoja tyrimų projektus, keitimąsi pažangiausia praktika, nevyriausybinių organizacijų (NVO), ypač galinčių geriausiai atsiliepti į pažeidžiamų gyventojų grupių, tokių kaip imigrantai, seksualinių paslaugų teikėjai ir pan., problemas, dalyvavimą;
26.
sveikina Jungtinės Karalystės, Švedijos ir Nyderlandų sprendimą pritarti daugelio NVO raginimui skirti papildomai lėšų Pasauliniam fondui;
27.
ragina ES valstybes nares, ypač Italijos vyriausybę, gerbti savo įsipareigojimus skirti finansinių lėšų Pasauliniam fondui ir taip užtikrinti, kad būtų galima ir toliau tęsti pradėtus darbus;
28.
ragina naująją Komisiją užtikrinti, kad ES lėšomis būtų siekiama ir toliau mažinti ekonominę gyventojų diferenciaciją, atsiradusią dėl JAV atsisakymo toliau finansuoti Jungtinių Tautų demografinės veiklos fondą, ne tik besivystančiose šalyse, bet taip pat ir Rytų Europoje bei Centrinėje Azijoje;
29.
sveikina 2004 m. lapkričio 23 d. Komisijos pareiškimą dėl kovos su AIDS veiksmų plano pristatymo 2005 m. balandžio mėn. ir laukia, kada bus imtasi konkrečių veiksmų;
30.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, AKR ir ES jungtinės parlamentinės asamblėjos Pirmininkams, PSO, PPO ir UNAIDS.
