P6_TA(2007)0490
Sudanas: Afrikos Sąjungos taikdarių nužudymas
B6-0408 , 0411 , 0413 , 0415 , 0416 , 0421/2007
2007 m. spalio 25 d. Europos Parlamento rezoliucija dėl Sudano: Afrikos Sąjungos taikdarių nužudymo
Europos Parlamentas
, -
atsižvelgdamas į savo ankstesnes rezoliucijas dėl padėties Darfūre ir ypač į savo 2007 m. rugsėjo 27 d. rezoliuciją Priimti tekstai, P6_TA(2007)0419 .
,
-
atsižvelgdamas į 2007 m. birželio 28 d. Vyzbadene priimtą AKR ir ES jungtinės parlamentinės asamblėjos rezoliuciją dėl padėties Darfūre,
-
atsižvelgdamas į 2007 m. balandžio 28–29 d. Tripolyje priimtą Tripolio sutarimą dėl politinio proceso Darfūre,
-
atsižvelgdamas į Afrikos Sąjungos (AS) 2004 m. balandžio mėn. sprendimą įkurti Afrikos Sąjungos misiją Sudane (AMIS),
-
atsižvelgdamas į JT Saugumo Tarybos rezoliuciją Nr. 1706, kurioje siūloma dislokuoti Darfūre taikos palaikymo pajėgas, kurias sudarytų 22 000 karių,
-
atsižvelgdamas į Tarptautinio baudžiamojo teismo statuto nuostatas, susijusias su tarptautinėmis taikos palaikymo misijomis,
-
atsižvelgdamas į JT Saugumo Tarybos 2007 m. rugsėjo 25 d. rezoliuciją Nr. 1778, pagal kurią numatyta Čado rytuose ir Centrinės Afrikos Respublikos (CAR) šiaurės rytuose dislokuoti tarptautines pajėgas, kurias sudarytų JT misija (MINURCAT), JT apmokomos Čado policijos pajėgos ir Europos Sąjungos karinės pajėgos (EURFOR),
-
atsižvelgdamas į Darbo tvarkos taisyklių 115 straipsnio 5 dalį,
A.
kadangi 2007 m. rugsėjo 30 d. nežinomoms pajėgoms užpuolus AS bazę Haskanitoje (Pietų Darfūras), kaip nurodoma AS pranešimuose, buvo nužudyta 10 AS taikos palaikymo pajėgų kareivių ir civilinės policijos pareigūnų, sunkiai sužeisti mažiausiai aštuoni AMIS atstovai ir dingo apie 40 žmonių,
B.
kadangi tai didžiausias karių gyvybių praradimas ir taip nepakankamai didelėse AS pajėgose,
C.
kadangi dėl per pastarąsias savaites Pietų Darfūre kilusio smurto protrūkio žuvo trys Pasaulio maisto programos vairuotojai, o organizacija "Gydytojai be sienų" buvo priversta išvesti savo darbuotojus iš Muhadžirijos miesto ir palikti daugelį pabėgėlių be medicininės priežiūros;
D.
kadangi Darfūre dislokuotas AMIS pajėgas šiuo metu sudaro 7000 kareivių ir civilinės policijos pareigūnų, ir tai vienintelės pajėgos Darfūre, faktiškai užtikrinančios civilių gyventojų apsaugą; kadangi 2007 m. liepos mėn. buvo leista įsteigti 26 000 karių bendras AS ir JT pajėgas (UNAMID), kurias dar reikėtų dislokuoti,
E.
kadangi AMIS turėtų patikrinti Darfūro taikos susitarimą ir kai kuriuos kitus paliaubų susitarimus,
F.
kadangi neseniai vėl padaugėjo išpuolių prieš AMIS personalą, o nuo to laiko, kai šios pajėgos buvo dislokuotos2004 m., žuvo daugiau kaip 25 kareiviai bei darbuotojai ir daugelis jų buvo sužeista,
G.
kadangi žlugus Darfūro taikos susitarimui sustiprėjo įstatymų nepaisymas ir padidėjo nesaugumas,
H.
kadangi UNAMID pajėgoms, priešingai nei esamiems AS stebėtojams, leista aktyviai veikti siekiant išsaugoti gyvybes,
I.
kadangi prireiks metų ar net daugiau, kol taikos palaikymo misijos taps pakankamai stiprios,
1.
yra labai nuliūdęs ir sukrėstas dėl prie Huskanitos ir Muhadžirijos miestų vykdomų smurtinių žudynių ir apiplėšimų;
2.
griežtai smerkia 10 AS taikos palaikymo misijos kareivių nužudymą Darfūre ir mano, kad šį karo nusikaltimą turėtų kuo greičiau ištirti AS ir JT;
3.
apgailestauja dėl padidėjusio regiono nesaugumo, kurį liudija šie smurtiniai veiksmai ir nuolatiniai tarptautinių stebėtojų ir NVO pranešimai iš Darfūro;
4.
reikalauja, kad nedelsiant būtų nutraukti karo veiksmai ir nebūtų puolami AMIS, civiliai gyventojai, humanitarinės agentūros, jų darbuotojai ir bazės bei pagalbą teikiantis konvojus;
5.
ragina Sudano vyriausybę ir sukilėlių grupuotes visapusiškai bendradarbiauti siekiant atlikti nepriklausomą siaubingo išpuolio Huskanitoje tyrimą ir patraukti baudžiamojon atsakomybėn kaltininkus;
6.
pabrėžia, kad reikia išaiškinti vis dar dingusių taikos palaikymo misijos kareivių likimus, ir reikalauja, kad už išpuolį atsakinga grupuotė nedelsiant praneštų dingusiųjų buvimo vietą;
7.
apgailestauja, kad išpuolis buvo įvykdytas tuomet, kai AS ir JT dėjo didžiausias pastangas, kad 2007 m. spalio 27 d. Libijoje būtų atnaujintos taikos derybos dėl Darfūro; ragina dislokuoti UNAMID pajėgas Darfūre, taip siekiant nutraukti Darfūro konfliktą;
8.
pabrėžia, kad pagal paprotinę karo teisę draudžiama pulti tarptautinių taikos palaikymo misijų darbuotojus ir objektus, jei jie nėra įsitraukę į karo veiksmus;
9.
džiaugiasi, kad 2007 m. birželio 12 d. Sudano vyriausybė pripažino UNAMID pajėgas; primena, kad Sudano vyriausybė taip įvykdė ankstesnius neįvykdytus įsipareigojimus įsileisti į Sudaną mišrias pajėgas; ragina kuo greičiau dislokuoti UNAMID pajėgas, kurioms suteiktas įgaliojimas veiksmingai apsaugoti civilius gyventojus, ir ragina JT įvykdyti savo įsipareigojimą ir nusiųsti žadėtąsias pajėgas;
10.
primena Sudano vyriausybei, kad ji atsakinga už saugumą šalies viduje ir neturėtų kratytis atsakomybės ir perduoti jos tarptautinei bendruomenei;
11.
ragina ES valstybes nares ir JT kuo greičiau suteikti politinę, finansinę, logistikos, techninę ir kitokią, įskaitant ekspertų, paramą AMIS ir UNAMID, kad jos galėtų laiku – iki 2007 m. gruodžio mėn. pabaigos – pradėti vykdyti savo misiją; ragina Sudano vyriausybę priimti paramą ir įvairių šalių pajėgas ir daryti viską, kad padėtų jiems vykdyti savo įgaliojimus;
12.
pabrėžia, kad visos pajėgos ir jų darbuotojai, transporto priemonės ir bazės turėtų būti aiškiai skiriami nuo humanitarinės pagalbos darbuotojų siekiant užtikrinti jų neutralumą ir išvengti karinių užpuolimų;
13.
ragina Komisiją reguliariai pranešti Parlamentui apie bet kokią pažangą, padarytą teikiant finansinę paramą AMIS, ypač mokant jos kareiviams atlyginimus ir dienpinigius;
14.
ragina ES, JT ir AS bendromis pastangomis siekti išspręsti Darfūro konfliktą ir pirmenybę teikti visuotinės taikos procesui, vykdant politinį dialogą su visomis susijusiomis šalimis;
15.
paveda Pirmininkui perduoti šią rezoliuciją Tarybai ir Komisijai, ES valstybių narių vyriausybėms bei parlamentams, Sudano vyriausybei ir parlamentui, Jungtinių Tautų Generaliniam Sekretoriui, Arabų lygos valstybių ir jų vyriausybių vadovams, AKR šalių vyriausybėms, AKR ir ES jungtinei parlamentinei asamblėjai ir Afrikos Sąjungos institucijoms.
