P6_TA(2007)0384
Birma
B6-0330 , 0331 , 0337 , 0339 , 0343 , 0347/2007
2007 m. rugsėjo 6 d. Europos Parlamento rezoliucija dėl Birmos
Europos Parlamentas,
–
atsižvelgdamas į 2006 m. rugsėjo 29 d. vykusį pirmąjį oficialųjį JT Saugumo Tarybos susitikimą Birmos klausimais,
–
atsižvelgdamas į 2007 m. liepos 18 d. JT Generalinio Sekretoriaus Ban Ki-moon pareiškimą ir į 2007 m. rugpjūčio 1 d. jam adresuotą 92 išrinktų Birmos parlamento narių pasirašytą laišką, kuriame pateikiamas pasiūlymas dėl nacionalinio susitaikymo ir demokratizavimo Birmoje,
–
atsižvelgdamas į precedento neturinčius 2007 m. birželio 28 d. Tarptautinio Raudonojo Kryžiaus komiteto vadovo Jakobo Kellenberger atskleistus tarptautinės humanitarinės teisės pažeidimus, kuriuos padarė Birmos vyriausybė civilių gyventojų ir sulaikytųjų atžvilgiu, ir jo reikalavimą, kad Birmos vyriausybė imtųsi skubių priemonių siekdama sustabdyti šiuos pažeidimus ir užkirstų kelią jų pasikartojimui,
–
atsižvelgdamas į 2007 m. balandžio 27 d. Komisijos reglamentą (EB) Nr. 481/2007 dėl ribojančių priemonių Birmai (Mianmarui) atnaujinimo OL L 111, 2007 4 28, p. 50.
,
–
atsižvelgdamas į 2007 m. rugpjūčio 1 d. JAV administracijos sprendimą atnaujinti importo apribojimus, numatytus 2003 m. įstatyme dėl Birmos laisvės ir demokratijos,
–
atsižvelgdamas į 2007 m. rugpjūčio 23 d. Pietryčių Azijos valstybių asociacijos (ASEAN) tarpparlamentinio lyderių susitikimo vadovo Zaid Ibrahim viešą prašymą, kad Kinija panaudotų savo įtaką sprendžiant krizę Birmoje,
–
atsižvelgdamas į 2007 m. gegužės 28–29 d. Vokietijoje vykusį aštuntąjį Azijos ir Europos (ASEM) užsienio reikalų ministrų susitikimą,
–
atsižvelgdamas į 2007 m. rugpjūčio 8 d. "88 kartos studentų" organizacijos pranešimą apie 17-ąsias Nacionalinės lygos "Už demokratiją" pergalės 1990 m. gegužės 27 d. parlamento rinkimuose metines, kuriame smerkiami Nacionalinio konvento, 2007 m. liepos 18 d. pradėjusio paskutinį savo veiklos etapą, pasiūlymai dėl konstitucijos,
–
atsižvelgdamas į ankstesnį (2007 m. liepos 18 d.) Žmogaus teisių stebėjimo organizacijos pranešimą apie tai, kad naujosios Birmos konstitucijos pasiūlyme būtų įtvirtinta represinė karinio valdymo sistema,
–
atsižvelgdamas į savo 2005 m. gegužės 12 d. OL C 92 E, 2006 4 20, p. 410.
, 2005 m. lapkričio 17 d. OL C 280 E, 2006 11 18, p. 473.
, 2006 m. gruodžio 14 d. Priimti tekstai, P6_TA(2006)0607 .
ir 2007 m. birželio 21 d. Priimti tekstai, P6_TA(2007)0290 .
rezoliucijas dėl Birmos,
–
atsižvelgdamas į 2007 m. rugpjūčio 28 d. ES pirmininkaujančios valstybės pareiškimą ES vardu dėl kovotojų už demokratiją suėmimo Birmoje,
–
atsižvelgdamas į 2007 m. rugsėjo 8 ir 9 d. vyksiantį Azijos ir Ramiojo vandenyno šalių ekonominio bendradarbiavimo organizacijos (AREB) vadovų susitikimą,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi NLD lyderė, Nobelio taikos premijos ir Sacharovo premijos laimėtoja D. Aung San Suu Kyi per pastaruosius 17 metų 11 metų praleido namų arešto sąlygomis,
B.
kadangi 2007 m. rugpjūčio 15 d. Birmos vyriausybė neįspėjusi panaikino subsidijas kurui ir tai paskatino kuro kainų padidėjimą maždaug 500 proc., dėl to du kartus išaugo išlaidos transportui ir buvo sukelta pagrindinių prekių ir paslaugų kainų infliacija,
C.
kadangi, Birmos politinių kalinių asociacijos apskaičiavimais, po protestų dėl kuro ir 2007 m. rugpjūčio 15 d. padidėjus kuro kainoms buvo suimta daugiau nei 100 žmogaus teisių gynėjų ir taikių protestuotojų,
D.
kadangi vadinamasis Birmos nacionalinis konventas nusprendė parengti pagrindinių naujos Konstitucijos principų projektą, kuris neturi teisėtumo ir tarptautinio pripažinimo, nes nėra demokratiškai išrinktų atstovų,
E.
kadangi Valstybės taikos ir vystymo taryba ir toliau šiurkščiai pažeidinėja Birmos gyventojų žmogaus teises, imdamasi tokių priemonių kaip prievartinis darbas, disidentų persekiojimas, vaikų šaukimas į kariuomenę ir prievartinis perkėlimas gyventi kitur,
F.
kadangi apie 90 proc. Birmos gyventojų gyvena žemiau arba arti 1 JAV dolerio per dieną skurdo ribos, daugiau nei 30 proc. vaikų, kuriems mažiau nei penkeri metai, kenčia nuo prastos mitybos, mirtingumo nuo maliarijos ir tuberkuliozės procentas išlieka labai didelis, ŽIV/AIDS epidemija paplito tarp visų gyventojų ir beveik pusė visų mokyklinio amžiaus vaikų niekada nebuvo įtraukti į mokinių sąrašus,
G.
kadangi ASEAN užėmė tvirtesnę poziciją Birmos karinio režimo pažeidimų klausimu ir primygtinai reikalauja, kad Birma pagerintų žmogaus teisių padėtį ir pasirinktų demokratiją,
H.
kadangi pirmą kartą nuo 1988 m. budistų vienuoliai dalyvavo demonstracijose prieš režimą nepaisydami naktį galiojančios komendanto valandos, kuri buvo įvesta Thanlyine nuo 2007 m. rugpjūčio 19 d.,
1.
smerkia Valstybės taikos ir vystymo tarybos susidorojimą su taikiai protestuojančiais prieš 2007 m. rugpjūčio 15 d. kuro kainų padidėjimą, daugiau nei 100 žmonių suėmimą ir smurtinius išpuolius prieš civilius gyventojus, kurių metu ypač žiauriai elgiamasi su moterimis;
2.
reikalauja nedelsiant ir be išankstinių sąlygų paleisti visus asmenis, suimtus po 2007 m. rugpjūčio 19 d. prasidėjusių protestų, įskaitant "88 kartos studentų" organizacijos lyderius, pvz., Min Ko Naing, kuris kalėjime jau praleido 16 metų, ir Ko Ko Gyi, kuris kalėjo15 metų;
3.
išreiškia didelį susirūpinimą dėl nepaprasto pagrindinių produktų kainų padidėjimo neigiamų padarinių Birmos gyventojams ir dėl to, kad Birmos chunta akivaizdžiai nesugeba panaudoti ypatingų šalies gamtinių išteklių Birmos gyventojų gerovei kurti;
4.
išreiškia didelį susirūpinimą dėl karinės grėsmės Rangūne ir saugumo pajėgų bei tariamų pilietinių organizacijų atstovų smurtinių išpuolių;
5.
griežtai smerkia Valstybės taikos ir vystymo tarybos civilių gyventojų grupuočių, pvz., Jungtinės solidarumo ir plėtros asociacijos ir
Swan Ahr Shin
panaudojimą siekiant suimti, įbauginti ir kelti grėsmę protestuotojams ir demokratijos gynėjams ir rengti išpuolius prieš juos, taip pat ragina nedelsiant išformuoti šias ir kitas panašias grupuotes;
6.
reikalauja nedelsiant ir besąlygiškai paleisti D. Aung San Suu Kyi;
7.
smerkia Valstybės taikos ir vystymo tarybos tęsiamą Birmos gyventojų priespaudą, demokratijos gynėjų persekiojimą ir įkalinimą; atkreipia ypatingą dėmesį į U Win Tin, 77 m. žurnalistą ir politinį kalinį, kuris beveik du dešimtmečius laikomas kalėjime už savo laišką JT apie blogą elgesį su politiniais kaliniais ir baisias jų laikymo sąlygas;
8.
apgailestauja, kad, nepaisant šalies padėties, regioninės ir tarptautinės kritikos ir 45 valdymo metų, Valstybės taikos ir vystymo taryba negerbė pagrindinių žmogaus teisių ir nepasiekė jokios reikšmingos pažangos demokratijos procese;
9.
ragina nutraukti dabartinį neteisėtą konstitucijos rengimo procesą ir pakeisti Nacionalinį konventą, įtraukiant į jį NLD ir kitas politines partijas ir grupes, atsižvelgiant į JT Generalinio Sekretoriaus rekomendacijas dėl visas politines jėgas apimančio demokratinio konstitucijos rengimo proceso;
10.
pritaria precedento neturinčiam ASEAN tarpparlamentinio lyderių pasitarimo vadovo raginimui, kad Kinija aktyviai skatintų teigiamus pokyčius Birmoje;
11.
dar kartą apgailestauja, kad Birmos užsienio reikalų ministrui Nyan Win, kuriam uždrausta įvažiuoti į ES, šiais metais leista dalyvauti aštuntajame ASEM užsienio reikalų ministrų susitikime Vokietijoje, praėjus vos keletui dienų po to, kai karinė chunta dar metams pratęsė Aung San Suu Kyi namų areštą;
12.
primygtinai reikalauja, kad būtų panaikinta naktį galiojanti komendanto valanda Thanlyino vienuoliams ir kiti oponavimo režimui ir jo metodams apribojimai;
13.
ragina Kiniją, Indiją ir Rusiją pasinaudoti savo svarbia ekonomine ir politine galia ir daryti poveikį Birmos režimui siekiant svarbių pokyčių šalyje, taip pat sustabdyti ginklų ir kitokių strateginių išteklių tiekimą;
14.
dar kartą ragina Birmoje investuojančias įmones užtikrinti, kad vykdant projektus būtų gerbiamos žmogaus teisės ir, jei pasitaiko žmogaus teisių pažeidimų, nutraukti savo veiklą Birmoje; išreiškia nusivylimą dėl to, kad kai kurios šalys padidino savo investicijas Birmoje, nepaisydamos baisios žmogaus teisių padėties;
15.
pritaria ES tikslinių sankcijų atnaujinimui, tačiau pripažįsta, kad jas taikant nebuvo pasiekta norimo poveikio tiems, kurie tiesiogiai atsakingi už Birmos gyventojų kančias, ir todėl ragina Tarybą išanalizuoti dabartinės sankcijų sistemos trūkumus ir priimti kitas priemones, kurios gali būti reikalingos siekiant didesnio veiksmingumo;
16.
atsižvelgdamas į tai, primygtinai reikalauja, kad visos valstybės narės griežtai taikytų ribojamąsias priemones, dėl kurių jau susitarta;
17.
pažymi, kad laikantis ribojamųjų priemonių Birmai humanitarinė pagalba ir parama skiriama tik skurdžiausiems;
18.
ragina valstybių narių užsienio reikalų ministrus 2007 m. rugsėjo 7 – 8 d. vyksiančiame kitame Bendrųjų reikalų ir išorės santykių tarybos susitikime aptarti Tarybos bendrosios pozicijos dėl ribojančių sankcijų atnaujinimo Birmai (Mianmarui) stiprinimo priemones,
19.
ragina Jungtinės Karalystės, Prancūzijos, Belgijos, Italijos ir Slovakijos, kurios yra JT Saugumo Tarybos narės, vyriausybes suvienyti pastangas siekiant pateikti pasiūlymą dėl rezoliucijos dėl Birmos, įskaitant Aung San Suu Kyi išlaisvinimą, ir užsitikrinti vienbalsę paramą rezoliucijai; pažymi, kad panašus pasiūlymas dėl rezoliucijos buvo pateiktas 2007 m. sausio mėn., tačiau jį vetavo Kinija ir Rusija; ragina sušaukti ypatingąjį JT Saugumo Tarybos posėdį ir aptarti dabartinę padėtį Birmoje;
20.
ragina visų valstybių narių, kurios yra JT Žmogaus teisių tarybos narės, vyriausybes suvienyti pastangas siekiant kitame JT Saugumo Tarybos posėdyje 2007 m. rugsėjo mėn. pateikti pasiūlymą dėl rezoliucijos dėl Birmos ir gauti jai paramą;
21.
ragina 2007m. rugsėjo 8 ir 9 d. Sidnėjuje vyksiančio AREB vadovų susitikimo lyderius apsvarstyti žmogaus teisių pažeidimų Birmoje klausimą ir susitarti dėl veiksmų, kurie paskatintų pokyčius šioje šalyje;
22.
ragina Ibrahim Gambar, 2007 m. gegužės mėn. paskirtą JT Generalinio Sekretoriaus ypatinguoju patarėju Birmos klausimais, skubiai apsilankyti Rangūne ir kitose Birmos dalyse, kad jis turėtų galimybę susitikti su Aung San Suu Kyi ir kitais opozicijos lyderiais bei režimo atstovais;
23.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, ASEAN šalių vyriausybėms, Nacionalinei lygai "Už demokratiją", Valstybės taikos ir vystymo tarybai, Kinijos Liaudies Respublikos vyriausybei, Indijos vyriausybei, Rusijos vyriausybei, Jungtinių Amerikos Valstijų administracijai, Tarptautinės atominės energijos agentūros generaliniam direktoriui ir Jungtinių Tautų Generaliniam Sekretoriui.
