EP narių dėmesio centre — ES sanglaudos politika po 2013 m.
Regioninė politika
2011-10-11 - 09:23
Saulės energijos kolektoriai Prancūzijos Rejunjono saloje Indijos vandenyne ©European Union ES sanglaudos politikai, kuria siekiama mažinti socialinius ir ekonominius išsivystymo skirtumus tarp ES šalių ir regionų, skiriama daugiausia ES biudžeto lėšų. EP ir nacionalinių parlamentų nariai praeitą savaitę aptarė Komisijos pasiūlymus dėl sanglaudos politikos reformos. Jie pritaria EK siūlymams orientuotis į ekonomikos augimo skatinimą, tačiau nuogąstauja dėl paramos siejimo su viešųjų finansų tvarumu.
2010 metais Europos Sąjungos ekonomikos konkurencingumui didinti, naujoms darbo vietoms kurti ir sanglaudos didinimui, mažinant atotrūkį tarp turtingesnių ir skurdesnių šalių, skirta 45 proc. ES biudžeto.
Daugiau nei du trečdaliai šių lėšų skiriama regionams, kurių BVP vienam gyventojui nesiekia 75 proc. ES vidurkio. Juose gyvena 120 mlrd. žmonių.
Sanglaudos politika naudinga ne tik paramą gaunančioms valstybėms
„Kiekvienas euras, išleistas Lenkijoje, atneša papildomus 40 euro centų turtingesnėse senbuvėse (ES-15)“, — susitikime su Europos ir nacionaliniais parlamentarais kalbėjo ES regioninės politikos komisaras Johannesas Hahnas, primindamas, kad du trečdaliai valstybių narių eksporto vyksta ES vidaus rinkoje.
Prioritetas — papildomas lėšas pritraukiantys projektai
„Ilgalaikis ES biudžetas iki 2020 m. yra labai svarbus viešajam finansavimui, todėl turime daryti viską, kad šio biudžeto lėšos būtų investuojamos į sverto poveikį turinčius projektus — tuos, kurie gali pritraukti papildomų lėšų iš privataus sektoriaus. Privalome judėti tvaraus augimo keliu ir kurti ilgalaikes darbo vietas“, — sakė EP Regioninės plėtros komiteto pirmininkė Danuta Hübner (Europos liaudies partija, Lenkija).
Naujos politikos kontūrai
„Sanglaudos politika tapo savo sėkmės auka. Šiuo metu paramą gauną 84 regionai, tačiau ateityje ją gaus tik 68, — apie mažėjančius išsivystymo skirtumus kalbėjo J. Hahnas. — 34 mln. ES piliečių dabar gyvena geriau negu prieš kelerius metus.“
„Tačiau ekonominė krizė parodė, kad turime žengti toliau — reikia daugiau sąlygiškumo, apribojimų ir tikslingumo“, — pridūrė komisaras.
Jis pristatė pagrindines 2014-2020 m. sanglaudos politikos naujoves. Viena jų — supaprastintos ir suderintos penkių skirtingų fondų (žr. intarpą) taisyklės, išdėstytos viename reglamente.
Taip pat siūloma būsimų lėšų panaudojimo prioritetus glaudžiai susieti su ES ekonomikos augimo ir darbo vietų kūrimo strategija „Europa 2020“. Iš viso numatyta 11 prioritetinių sričių, pvz., smulkaus ir vidutinio verslo įmonių konkurencingumo skatinimas.
Šalys ir regionai turės nustatyti aiškius ir išmatuojamus lėšų panaudojimo tikslus, kad būtų galima įvertinti jų įgyvendinimą.
Be to, lėšos turėtų būti nukreipiamos ten, kur egzistuoja investicijų sėkmei palankios sąlygos ir kontekstas.
Paramos siejimas su viešųjų finansų tvarumu kelia abejonių
EK siūlymas įvesti taisyklę, kad Stabilumo ir augimo pakto reikalavimų dėl biudžeto deficito nesilaikančioms šalims ateityje būtų galima apkarpyti paramą, sulaukė neigiamų vertinimų iš europarlamentarų.
„Negalime įvesti dvigubos bausmės valstybėms, kurių padėtis ir taip sunki“, — kalbėjo EP Užimtumo komiteto pranešėja Elisabeth Morin-Chartier (Europos liaudies partija, Prancūzija).
„Mes pernelyg pabrėžiame stabilumą ir nepakankamai akcentuojame augimą“, — sakė D. Hübner, pavadinusi siūlomą reikalavimą „netiesiogine bausme“ šalims ir regionams, kurie patiria nuosmukį.
Tuo tarpu Tarybai pirmininkaujančios Lenkijos regioninės plėtros ministrė Elzbieta Bienkowska pritarė papildomų sąlygų įvedimui.
„Sąlygų įvedimas nėra bausmės forma. Tai veikiau paskata siekti veiksmingesnio politikos įgyvendinimo sanglaudos srityje“, — kalbėjo ministrė.
Kas toliau?
Spalio 6 dieną EK pasiūlytą sanglaudos politikos teisės aktų rinkinį toliau nagrinės Parlamentas ir Taryba. Šeši paskirti pranešėjai rengs EP nuomonę ir dalyvaus derybose su Taryba, kurias tikimasi užbaigti iki 2012 metų pabaigos.
5 fondai Europos regioninės plėtros fondas: pagalba regionams, įmonėms, infrastruktūros plėtrai, regioniniam bendradarbiavimui Europos socialinis fondas: galimybių įsidarbinti didinimas, socialiai pažeidžiamų asmenų integracija, parama mokymuisi visą gyvenimą Sanglaudos fondas: parama europiniams transporto tinklams, energijos projektams Europos žemės ūkio fondas kaimo plėtrai: parama žemės ūkio konkurencingumo didinimui, aplinkos ir gyvenimo kokybės kaime gerinimui Europos jūrų ir žuvininkystės fondas: parama ekologiškai ir ekonomiškai tvariai žvejybos rajonų plėtrai 20111007STO28688 Debatų vaizdo įrašas EK pasiūlytas teisės aktų rinkinys (anglų kalba) EK pranešimas spaudai EP pranešimas spaudai (anglų kalba)
LT
1
PHOTO
20111006PHT28471.jpg
LT
2
LINK
/wps-europarl-internet/frd/vod/player;jsessionid=898E1C53B4583A49DE70944A7AFD718A?category=COMMITTEE&eventCode=20111006-1500-COMMITTEE-REGI&format=wmv&byLeftMenu=researchcommittee&language=lt#anchor1
LT
3
LINK
http://ec.europa.eu/regional_policy/what/future/proposals_2014_2020_en.cfm
LT
4
LINK
http://europa.eu/rapid/pressReleasesAction.do?reference=IP/11/1159&format=HTML&aged=0&language=LT&guiLanguage=en
-//EP//TEXT IM-PRESS 20111003IPR28091 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
