P6_TA(2006)0033
Negalia ir vystymasis
B6-0031 , 0035 , 0036 , 0038 , 0045 , 0046/2006
Europos Parlamento rezoliucija dėl negalios ir vystymosi
Europos Parlamentas
, –
atsižvelgdamas ES sutarties 13 straipsnį,
–
atsižvelgdamas į Europos Sąjungos Pagrindinių teisių chartijos 21 ir 26 straipsnius, kuriuose išdėstytos neįgalių asmenų teisės,
–
atsižvelgdamas į Europos Sąjungos sutarties 6 straipsnį ir Europos žmogaus teisių ir pagrindinių laisvių apsaugos konvencijos 14 straipsnį,
–
atsižvelgdamas į AKR ir ES jungtinės parlamentinės asamblėjos rezoliucijas: 2001 m. lapkričio 1 d. dėl neįgalių ir vyresnio amžiaus asmenų teisių AKR šalyse OL C 78, 2002 4 2, p. 64.
ir 2002 m. kovo 21 d. dėl sveikatos klausimų, jaunimo, vyresnio amžiaus ir neįgalių asmenų OL C 231, 2002 9 27, p. 55.
,
–
atsižvelgdamas į savo 2003 m. rugsėjo 3 d. rezoliuciją dėl Komisijos komunikato "Siekiant sukurti JT teisiškai įpareigojančią priemonę, skirtą skatinti ir ginti žmonių su negalia teises" ( KOM(2003)0016 ) OL C 76 E, 2004 3 25, p. 231.
,
–
atsižvelgdamas į Tūkstantmečio vystymosi tikslus (2005 m. rugsėjo 16 d. Generalinės Asamblėjos rezoliucija Nr. 60/1 2005 dėl 2005 m. Pasaulio viršūnių susitikimo rezultatų),
–
atsižvelgdamas į 2005 m. gegužės 25 d. PSO rezoliuciją WHA 58.23 dėl negalios, įskaitant prevenciją, valdymą ir reabilitaciją,
–
atsižvelgdamas į JT Pavyzdines taisykles dėl galimybių lygybės neįgaliems asmenims (1993 m. gruodžio 20 d. Generalinės Asamblėjos rezoliucija 48/96),
–
atsižvelgdamas į JT Vaiko teisių konvenciją,
–
atsižvelgdamas į JT Pasaulinę veiksmų programą dėl neįgalių asmenų (1982 m. gruodžio 3 d. Generalinės Asamblėjos rezoliucija 37/52),
–
atsižvelgdamas į Azijos ir Ramiojo vandenyno regiono neįgalių asmenų dešimtmetį (1993-2002), Afrikos neįgalių asmenų dešimtmetį (2000–2009 m.), naująjį Azijos ir Ramiojo vandenyno regiono neįgalių asmenų dešimtmetį (2003–2012 m.) ir Europos neįgalių asmenų metus (2003 m.),
–
atsižvelgdamas į 2003 m. kovo mėn. Komisijos rekomendacinį pranešimą dėl negalios ir vystimosi ES delegacijoms ir tarnyboms (Komisijos rekomendacinis pranešimas),
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi besivystančiose šalyse neįgalūs asmenys, ypač neįgalios moterys ir vaikai, dažnai yra skurdžiausi, mažiausiai teisių turintys ir socialinę atskirtį patiriantys asmenys, ir jie dažnai neturi galimybės pasinaudoti vystymosi parama; kadangi, Pasaulio banko skaičiavimais, neįgalūs asmenys sudaro 20 % skurdžiausių pasaulio žmonių,
B.
kadangi, JT skaičiavimais, neįgalūs asmenys sudaro nuo 7 % iki 10 % bet kurios šalies gyventojų; kadangi JT informacijos apie gyventojus tinklo skaičiavimais neįgalūs asmenys sudaro 50 mln. iš 800 mln. Afrikos gyventojų,
C.
kadangi JT Tūkstantmečio vystymosi tikslų nebus įmanoma įgyvendinti į dedamas pastangas aiškiai ir aktyviai neįtraukus visų amžiaus grupių neįgalių asmenų,
D.
kadangi Komisijos rekomendaciniame pranešime pabrėžiama, kad neįgaliems asmenims reikia užtikrinti galimybę dalyvauti visose ES atstovybių remiamose priemonėse ir veikloje,
E.
kadangi Komisija dalyvauja derybose, skirtose parengti JT neįgalių asmenų teisių ir orumo skatinimo ir apsaugos konvencijos projektą (JT konvencijos projektas), ir būtų sveikintina, jei ši konvencija būtų priimta per trumpą laiką,
F.
kadangi ES įsipareigojimas kovoti su diskriminacija dėl amžiaus, rasės, etninės kilmės, negalios, religijos, lyties ir seksualinės orientacijos turi būti pagrindinis bet kokio teisėmis grindžiamo požiūrio į vystymąsi principas,
G.
kadangi prasta mityba, nelaimingi atsitikimai, traumos, konfliktai ir ligos (teik infekcinės, teik neinfekcinės ar paveldimos) lemia negalią ir sveikatos sutrikimus, o pusės šių sutrikimų, kurie yra tiesiogiai susiję su skurdu, galima išvengti,
H.
kadangi įsipareigojimai "Švietimas visiems" atžvilgiu apima paramą neįgalių asmenų ir jų šeimos narių lygioms galimybėms pasinaudoti švietimo paslaugomis,
I.
kadangi galimybė neįgaliems asmenims patekti į pastatus, visų pirma mokyklas, darbo vietą ir viešosios paskirties pastatus, yra svarbi, tačiau projektuotojai dažnai nepasinaudoja galimybėmis pritaikyti statinių aplinkos projektą atsižvelgiant į neįgalių asmenų poreikius, ypač atstatant pastatus po kritinių situacijų,
J.
kadangi neįgalius asmenis atstovaujančios organizacijos pačios gali ir turėtų padėti, su jomis gali ir turėtų būti konsultuojamasi ir jos turėtų atstovauti neįgalių asmenų interesus patariamosiose institucijose; kadangi neįgaliems asmenims ir jų organizacijoms nebuvo suteikta pakankamai galimybių dalyvauti rengiant Komisijos šalių strategijų dokumentus (KŠSD),
1.
pabrėžia, kad į negalios klausimus turėtų būti atsižvelgiama Komisijos priemonėse ir specialiose programose, skirtose prevencijos, globos, lygių galimybių suteikimo ir gėdos problemoms spręsti;
2.
mano, kad į negalios klausimus turi būti atsižvelgiama visuose etapuose – nuo priemonių rengimo iki jų įgyvendinimo ir vertinimo, įskaitant vėlesnius veiksmus, susijusius su ES pareiškimu dėl priemonių rengimo ir Afrikai skirtu ES veiksmų planu;
3.
ragina Komisiją parengti išsamų techninį įgyvendinimo veiksmų planą, skirtą įgyvendinti Komisijos rekomendacinį pranešimą, įskaitant integraciją užtikrinančias atskirų sektorių politikos gaires bei platų klausimų ratą apimančią Projektų ciklo valdymo instrukciją, tarnyboms ir atstovybėms skirto mokymo modulį bei kasmetinį atsiskaitymą Parlamentui ir Tarybai;
4.
ragina Komisiją užtikrinti, kad su negalios klausimais susijusiems veiksmams būtų skiriami reikiami ištekliai siekiant:
–
įvertinti, kiek į neįgalių asmenų poreikius atsižvelgiama ES vystymosi bendradarbiavimo priemonėse, įgyvendinamose švietimo, sveikatos apsaugos, užimtumo, infrastruktūros ir skurdo mažinimo srityse;
–
imtis šios srities veiksmų, kurie būtų grindžiami Komisijos rekomendaciniame pranešime išdėstytu požiūriu;
–
didinti visų subjektų, dalyvaujančių ES vystymosi bendradarbiavimo veikloje, sąmoningumą klausimais, susijusiais su negalia ir neįgalių asmenų pagrindinių teisių skatinimu bei apsauga besivystančiose šalyse;
5.
ragina Komisiją įtraukti negalios ir neįgalių asmenų klausimus į būsimas ES geografines ir temines programas, kurios bus numatytos būsimoje vystymosi bendradarbiavimo priemonėje;
6.
ragina Tarybą ir Komisiją remti pastangas į aukščiau minėtą JT konvencijos projektą įtraukti atskirą straipsnį dėl tarptautinio bendradarbiavimo, kurio reikia siekiant besivystančių šalių tarpusavio bei besivystančių šalių ir ES bendrų veiksmų;
7.
mano, kad 2007-ieji, kurie yra ES nediskriminavimo ir lygių galimybių metai visiems, ES turėtų numatyti galimybę perkelti savo vertybes į išorės politikos priemones ir veiksmus, ir ragina Komisiją pateikti konkrečią iniciatyvą, skirtą įtraukti neįgalių asmenų teisių ir nediskriminavimo aspektus į vystymosi bendradarbiavimo politiką;
8.
ragina Komisiją aktyviai dalyvauti PSO remiamose kampanijose, skirtose sveikatos sutrikimų, kurių galima išvengti, problemai spręsti, pvz., PSO kampanijoje "Vision 2020", skirtoje iki 2020 m. išspręsti aklumo, kurio galima išvengti, problemą, visuotinėje poliomielito gydymo iniciatyvoje, visuotinėje strategijoje toliau mažinti raupsų poveikį ir imtis tvarių raupsų kontrolės veiksmų (2006-2010) bei visuotinėje limfinės filariazės gydymo programoje;
9.
ragina Komisiją įtraukti negalios aspektą į savo sveikatos apsaugos priemones ir programas, visų pirma įgyvendinamas vaikų, lytinės, reprodukcinės ir psichinės sveikatos, senėjimo, ŽIV/AIDS ir chroniškų susirgimų srityse;
10.
ragina Komisiją, vykdant vystymosi politiką, ir vyriausybes suteikti neįgaliems asmenims daugiau galimybių pasinaudoti pagalbą teikiančiomis technologijomis ir užtikrinti lygias galimybes pasinaudoti sveikatos apsaugos paslaugomis bei programomis;
11.
ragina Komisiją skirti didžiausią dėmesį negalios prevencijai atsižvelgiant į tai, kad, negalutiniais skaičiavimais, 100 milijonų pasaulio gyventojų kenčia nuo prastos mitybos ir prastų sanitarinių sąlygų sukeltų sveikatos sutrikimų, kurių galima išvengti, ir, negalutiniais skaičiavimais, Azijoje ir Afrikoje galima išvengti 70 % vaikų aklumo atvejų;
12.
ragina Komisiją, vykdant vystymosi politiką, ir vyriausybes padėti valstybės institucijoms kiek įmanoma anksčiau nustatyti negalią ir į pirminės sveikatos priežiūros sektorių integruoti bendruomenines reabilitacijos programas;
13.
primygtinai teigia, kad neįgalių vaikų ir jaunuolių švietimas yra neatskiriama tikslo užtikrinti visuotinį pradinį išsilavinimą dalis, įskaitant ankstyvos intervencijos paslaugas ir paramą šeimoms, kuriose yra neįgalių vaikų, bei jų mokymą; atkreipia dėmesį į plačią UNESCO "švietimo" sampratą, kuria siekiama visapusiškos integracijos visuomenėje;
14.
ragina Komisiją ir ES atstovybes remti profesinio mokymo ir orientavimo bei verslo plėtros paslaugas, kurios teikiamos įgyvendinant neįgalius asmenis integruojančius bendruomeninius projektus, ir skatinti besivystančias šalis ratifikuoti 1983 m. Tarptautinės darbo organizacijos profesinės reabilitacijos ir užimtumo (neįgalių asmenų) konvenciją;
15.
atsižvelgdamas į poveikį, visų pirma kenkiantį vaikams, visapusiškai remia visuotines pastangas uždrausti priešpėstines minas ir kitas prieštaringas ginklų sistemas, pvz., skeveldrinę amuniciją; ragina Tarybą ir Komisiją nedelsiant imtis ryžtingų priemonių prieš šalis, kurios vis dar gamina, parduoda ar naudoja minas; ragina Taryba ir Komisiją teikti prioritetą išminavimo darbams besivystančiose šalyse;
16.
ragina Komisiją užtikrinti, kad naujuose ES finansuojamuose statybos projektuose būtų sistemingai atsižvelgiama į Tarptautinės standartizacijos organizacijos prieinamos konstrukcijos standartus, kad į pastatus galėtų patekti visi asmenys;
17.
ragina Komisijos delegacijas sąmoningai stengtis palengvinti neįgalių asmenų organizacijų steigimo ir stiprinimo procesą ir užtikrinti, kad neįgalių asmenų organizacijos dalyvautų konsultuojantis dėl būsimų KŠSD ir juos rengiant;
18.
ragina Komisiją užtikrinti, kad neįgalūs asmenys nebebūtų pamirštami įgyvendinant ES vystymosi bendradarbiavimo programas, ir aktyviai siekti, kad jie būtų įtraukti į visas ES skurdo panaikinimo programas;
19.
prašo Komisijos ir valstybių narių gauti duomenų apie skurstančių neįgalių asmenų, kurie mokosi, dirba ar savarankiškai dirba, dalį ir statusą (įskaitant amžių ir lytį), bei apie švietimo, sveikatos apsaugos, užimtumo ir skurdo panaikinimo srityse įgyvendinamų projektų ir priemonių poveikį neįgaliems asmenims;
20.
ragina tyrėjus, taip pat medicinos ir socialinių ekonominių klausimų tyrėjus, dėti dukart daugiau pastangų ir koordinuoti savo pastangas siekiant pateikti kokybiškų duomenų ir tyrimų, nes šie yra itin svarbūs siekiant padidinti negalios klausimų svarbą ekonomikos, socialinės apsaugos ir vystymosi srityse;
21.
paveda pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, AKR ir ES ministrų tarybai bei AKR ir ES jungtinei parlamentinei asamblėjai, JTO, UNESCO bei Afrikos Sąjungai.
