Pritarta pataisytam cheminių medžiagų reglamentui
Institucijos
2005-11-18 - 13:32
Pritarta pataisytam cheminių medžiagų reglamentui
Ketvirtadienį deputatai pritarė pataisytam įstatymų paketui dėl cheminių medžiagų reglamentavimo (REACH). Juo remiantis, gamintojai bei importuotojai turės įregistruoti jų produktuose naudojamus chemikalus, ištyrę jų poveikį aplinkai ir sveikatai. Didžiausios EP frakcijos sutarė dėl kompromisinių pataisų, kurios palengvins reikalavimus mažoms įmonėms. Nors EP priimtas pataisas dar svarstys Taryba, Parlamento pritarimas REACH paketui – itin svarbus žingsnis siekiant apsaugoti sveikatą ir aplinką.
EP pirmininkas Josep BORRELL (Žozepas Borelis) po balsavimo sakė: „Europos Parlamentas pademonstravo, jog jis pateisina jam patikėtą atsakomybę. Būdamas įstatymų leidėjas, jis sureagavo į europiečių nuogąstavimus užtikrindamas jiems konkurencingas darbo vietas, o kartu veiksmingai apsaugodamas jų sveikatą bei aplinką“.
Pagal REACH įstatymų paketą (jį sudaro reglamentas bei direktyva), gamintojai privalėtų įregistruoti jų produktuose naudojamas chemines medžiagas, kurių per metus pagaminama bent 1 tona, ir aprašyti jų poveikį aplinkai bei sveikatai. Jei šis poveikis nežinomas – gamintojai turėtų patys jį ištirti. Jie taip pat privalėtų kiek įmanoma sumažinti produkto kenksmingumą bei nemokamai informuoti vartotojus apie galimus cheminius jo pavojus. Siekiant išvengti diskriminavimo importuotų produktų atžvilgiu, importuotojams būtų taikomi tokie patys reikalavimai kaip ir gamintojams.
Siūloma įkurti Europos cheminių medžiagų agentūrą (jos buveinė būtų Helsinkis). Ši agentūra vertintų medžiagos pavojingumą pagal gamintojų pateiktus duomenis bei spręstų, ar ją registruoti. Tik registruotas medžiagas būtų leidžiama naudoti gamyboje. Už registravimą būtų mokamas tam tikro dydžio mokestis. Registruotų medžiagų sąrašas būtų viešas. Agentūra taip pat kontroliuotų reglamento laikymąsi bei turėtų teisę neleisti prasižengusiai įmonei naudoti tam tikros medžiagos.
Kadangi REACH reikalavimų įgyvendinimas brangiai kainuotų pramonininkams, numatytos priemonės sumažinti mažųjų ir vidutinių įmonių kaštus. Parlamento priimtos pataisos numato gerokai paprastesnius medžiagos registravimo reikalavimus įmonėms, per metus jos pagaminančioms ne daugiau kaip 10 tonų (išskyrus pavojingas medžiagas), bei šiek tiek paprastesnius reikalavimus – įmonėms, kasmet pagaminančioms iki 100 tonų tam tikros medžiagos. Be to, deputatai siūlo nustatyti griežtesnius registravimo reikalavimus pavojingoms medžiagoms negu kitoms bei sudaryti labai pavojingų chemikalų sąrašą. Siūloma nereikalauti registruoti mineralų, maisto medžiagų, polimerų, taip pat produktų bei gamybos tyrimams naudojamų medžiagų. Reglamentas taip pat neapims radioaktyvių medžiagų - ši sritis reguliojama kitais ES teisės aktais.
Parlamentas siūlo įpareigoti gamintojus, tirsiančius medžiagų savybes, išvengti bandymų su gyvūnais, kai tai įmanoma. Pažeidusioms šį reikalavimą įmonėms būtų neleista naudoti atitinkamos medžiagos.
Siekdami sumažinti įmonių kaštus bei išvengti dubliavimosi, parlamentarai siūlo įpareigoti įmones keistis nekonfidencialia informacija apie gamyboje naudojamas medžiagas, o taip pat leisti kelių įmonių konsorciumams kartu kreiptis dėl medžiagų registravimo ir pasidalinti registravimo kaštus. Viena medžiaga būtų įregistruojama tik vieną kartą.
Numatoma REACH įstatymų paketą įgyvendinti palaipsniui: per 18 mėnesių nuo jo įsigaliojimo jau naudojamoms medžiagoms būtų pritaikyta „pirminės registracijos“ procedūra. Per trejus metus būtų suregistruotos medžiagos, kurių pagaminama daugiau kaip tūkstantis tonų per metus, o taip pat kancerogeninės, mutageninės bei toksiškai reprodukciją veikiančios medžiagos. Po to būtų suregistruotos ir kitos medžiagos.
Rezoliucijai dėl pataisyto REACH reglamento pritarė 398 deputatai; 148 jam nepritarė, o 36 susilaikė. Daugumos EP frakcijų atstovai, kalbėję balsavimo metu ar po jo, palaikė šį dokumentą, tuo tarpu Žaliųjų bei Nepriklausomybės ir demokratijos frakcijų atstovai pareiškė jam nepritarsią, nes jų netenkina pasiūlytos kompromisinės pataisos. Pirmojo svarstymo balsavimas dėl šio įstatymų paketo Strasbūro plenarinėje sesijoje truko pustrečios valandos. Buvo pateikta daugiau kaip tūkstantis jo pataisų – bene daugiausia EP istorijoje. Pagal bendro sprendimo procedūrą, Parlamento priimtas pataisas toliau svarstys ES Taryba, taigi tikėtina, jog šių teisės aktų įsigaliojimo teks palaukti bent pusantrų metų.
20051118STO02559
LT
1
PHOTO
20051116PHT02383.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
