Europarlamentarai siekia aktyvesnės ES užsienio ir gynybos politikos
Saugumas ir gynyba
2010-03-10 - 16:45
ES turi vykdyti stiprią ir veiksmingą užsienio, saugumo bei gynybos politiką. Siekdami šio tikslo, europarlamentarai pasiryžę naudotis savo galiomis formuoti biudžetą bei vykdyti demokratinę priežiūrą. Tai sakoma dviejose ataskaitose, kurias trečiadienį patvirtino Europos Parlamentas.
Europarlamentarai prašo Vyriausiąją užsienio ir saugumo politikos įgaliotinę daugiau konsultuotis su Parlamentu užsienio politikos klausimais. Savo ruožtu jie ragina sustiprinti ES karines bei civilines pajėgas saugumo ir gynybos srityje, taip pat užtikrinti greitesnį ES atsaką į politines krizes ir regioninius konfliktus. Šiuo tikslu siūloma įkurti ES gynybos ministrų tarybą, taip pat įsteigti nuolatinį ES operacijų centrą.
Vyriausioji užsienio ir saugumo politikos įgaliotinė turėtų kartu su Parlamentu parengti darnią ES užsienio politikos strategiją, mano EP nariai. Jie taip pat pažymi poreikį pakankamai finansuoti ES užsienio politiką bei reiškia rimtą susirūpinimą, kad iki šiol jai skiriama per mažai lėšų.
Europarlamentarai pažymi poreikį sukurti bendrą ES išorės energetikos politiką, kuri leistų sumažinti ES energetinę priklausomybę nuo Sąjungai nepriklausančių šalių. Jie siūlo grįsti ES ir Rusijos santykius įsipareigojimu demokratijai, žmogaus teisėms ir teisės viršenybei. Jie ragina ES šalis koordinuoti savo santykius su Rusija remiantis bendru ES interesu. Parlamentas taip pat tikisi pažangos derantis dėl naujos Partnerystės ir bendradarbiavimo sutarties su šia šalimi.
Parlamentas siūlo „išsamiai ištirti ir patikrinti“ JAV siūlomą naująjį priešraketinio skydo variantą. Jei toks skydas būtų rengiamas – reikėtų atsižvelgti į tikslą apginti Europą nuo balistinių raketų grėsmės, palaikyti dialogą kontinento mastu ir siekti įtraukti į jo rengimą Europos gynybos pramonę.
Diskusijoje šiuo klausimu kalbėjusi Laima Liucija Andrikienė (Europos liaudies partija) išreiškė susirūpinimą Paryžiaus ir Maskvos derybomis dėl galimybės parduoti Rusijai keturis „Mistral“ tipo laivus. „Labai neramu, kad kai kurios ES šalys narės imasi parduoti ginkluotę trečiosioms šalims, nes tai gali turėti labai neigiamų padarinių kitų ES šalių narių ar ES kaimynių saugumui“, – pažymėjo europarlamentarė. Priminusi, jog Lisabonos sutartis įpareigoja ES šalis laikytis solidarumo saugumo ir gynybos srityje, L.L. Andrikienė pasiūlė parengti bendras ES taisykles, reglamentuojančias ginkluotės pardavimą trečiosioms šalims. Europarlamentarė dar sveikino Pekino ir Taipėjaus pastangas sustiprinti dialogą ir bendradarbiavimą, taip pat pritarė Taivanio dalyvavimui tarptautinėse organizacijose.
Iniciatyva. Svarstymas ir balsavimas: 2010-03-10 20100310IPR70325 http://ec.europa.eu/external_relations/cfsp/index_en.htm Pranešėjas Gabriele Albertini Pranešėjas Arnaud Danjean
LT
1
LINK
http://Išsamiau apie ES užsienio ir saugumo politiką
LT
2
LINK
/members/expert/alphaOrder/view.do?language=LT&id=28367
LT
3
LINK
/members/expert/committees/view.do?language=LT&id=96747
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
