Europos Parlamente patvirtinti nauji Europos komisarai iš Bulgarijos ir Rumunijos
Institucijos
2006-12-12 - 12:05
Antradienį Europos Parlamentas pritarė dviejų naujų Europos komisarų skyrimui. Rumunas Leonardas Orbanas (Leonard Orban) paskirtas daugiakalbystės komisaru, o bulgarė Meglena Kuneva – vartotojų apsaugos komisare. Bulgarijos ir Rumunijos stojimo sutartyje numatyta prievolė gauti Europos Parlamento pritarimą naujiems komisarams.
Lapkričio 27 d. įvykusiuose naujųjų komisarų svarstymuose L. Orbanas pažadėjo įtraukti daugiakalbystę į svarbias ES politikos sritis – kultūrą, švietimą bei konkurencijos užtikrinimą. Jis pridūrė: „Iš pirmo žvilgsnio gali atrodyti, kad su viena kalba lengviau susitvarkyti, [tačiau] daugiakalbystė taip pat gali suteikti pramonei konkurencinių pranašumų – ji leidžia [verslininkams] prisitaikyti prie vietos rinkos, taip pat sukurti naujų daugiakalbystei skirtų gaminių“. Kandidatas žadėjo skirti daug dėmesio mažumų kalboms, taip pat lingvistinių lyčių lygybės aspektų įtvirtinimui. Prelegentas dar žadėjo gerinti kalbų mokymo kokybę, siekti sukurti daugiakalbystei skirtą verslo forumą, taip pat surengti Europos moksleivių vertimo konkursą. Tuo tarpu M. Kuneva svarstyme teigė, jog Lisabonos ekonomikos augimo ir darbo vietų kūrimo strategija „bus sėkminga tik tuomet, kai verslininkai turės vartotojų pasitikėjimą rinkos teikiamomis galimybėmis“. Kandidatė pažadėjo daug dėmesio skirti ES šalių teisinio pagrindo suderinimui vartotojų apsaugos srityje – bet tik tuomet, kai dėl to nesumažės vartotojų apsaugos standartai. „Visoje ES vartotojai turi būti vienodai apsaugoti“, – kalbėjo M. Kuneva. Kandidatė ypač pažymėjo poreikį įveikti vartotojų apsaugos lygio skirtumus naujosiose ir senosiose ES šalyse.
M. Kunevos kandidatūrai pritarė 583 europarlamentarai, nepritarė 21, o susilaikė 28. L. Orbano kandidatūrai pritarė 595, nepritarė 16, o susilaikė 29 deputatai.
Svarstymas ir balsavimas: 2006-12-12
20061207IPR01147
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
