P6_TA(2008)0523
Holodomoro, Ukrainoje dirbtinai sukelto badmečio (1932–1933 m.), minėjimas
B6-0571 , 0572 , 0573 ir 0574/2008
2008 m. spalio 23 d. Europos Parlamento rezoliucija dėl Holodomoro, Ukrainoje dirbtinai sukelto badmečio (1932–1933 m.), minėjimo
Europos Parlamentas
, –
atsižvelgdamas į Europos Sąjungos sutarties nuostatas,
–
atsižvelgdamas į Europos žmogaus teisių ir pagrindinių laisvių apsaugos konvencijos nuostatas,
–
atsižvelgdamas į JT konvencijos dėl kelio užkirtimo genocido nusikaltimui ir baudimo už jį nuostatas,
–
atsižvelgdamas į JT Generalinės Asamblėjos 58-osios plenarinės sesijos metu paskelbtą bendrą pareiškimą dėl Holodomoro Ukrainoje 70-ųjų metinių, kurį parėmė 63 valstybės, įskaitant visas (tuo metu) 25 ES valstybes nares,
–
atsižvelgdamas į 2006 m. lapkričio 28 d. Ukrainos priimtą įstatymą dėl 1932–1933 m. Holodomoro Ukrainoje,
–
atsižvelgdamas į 2007 m. lapkričio 21 d. paskelbtą Europos Parlamento pirmininko pranešimą, pagal kurį pradedamos minėti Holodomoro Ukrainoje 75-osios metinės,
–
atsižvelgdamas į baigiamąjį pareiškimą ir rekomendacijas, kurie priimti per dešimtąjį ES ir Ukrainos parlamentinio bendradarbiavimo komiteto posėdį, o patvirtinti 2008 m. vasario 27 d.,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi pagarba žmogaus teisėms ir pagrindinėms laisvėms – pagrindinis principas, kuriuo grindžiama ES,
B.
kadangi, remiantis JT konvencijos dėl kelio užkirtimo genocido nusikaltimui ir baudimo už jį nuostatomis, nusikaltimu laikomi tam tikri veiksmai, vykdyti siekiant sunaikinti visą nacionalinę, etninę, rasinę ar religinę grupę arba jos dalį, t. y. grupės narių žudymas, grupės narių patirti stiprūs fiziniai arba dvasiniai sužalojimai, tyčinis nepakeliamų gyvenimo sąlygų tai grupei sudarymas siekiant fiziškai sunaikinti ją visą ar jos dalį, priemonių taikymas siekiant užkirsti kelią gimstamumui grupės viduje ir prievartinis vaikų perkėlimas iš tos grupės į kitą,
C.
kadangi 1932–1933 m. Holodomoras, per kurį mirė milijonai ukrainiečių, buvo vykdomas pagal cinišką ir žiaurų Stalino režimo planą siekiant prievarta įgyvendinti Sovietų Sąjungos žemės ūkio kolektyvizacijos politiką nepaisant Ukrainos kaimo gyventojų valios,
D.
kadangi minint į Europos istoriją įėjusius nusikaltimus žmonijai siekiama užkirsti kelią panašiems nusikaltimams ateityje,
E.
kadangi Europos integracija grindžiama pasirengimu susitaikyti su tragiška XX amžiaus istorija ir kad šis susitaikymas su sudėtingais istorijos faktais yra ne kolektyvinės kaltės jausmo išraiška, o siekis formuoti tvirtą bendros Europos ateities, kuri būtų grindžiama bendromis vertybėmis ir bendrais bei tarpusavyje susijusiais ateities tikslais, pagrindą,
1.
skiria pareiškimą Ukrainos žmonėms, ypač gyviesiems Holodomoro liudininkams ir aukų šeimoms bei artimiesiems:
a)
pripažįsta Holodomorą, t. y. Ukrainoje dirbtinai sukeltą badmetį, kuris tęsėsi 1932–1933 m., baisiu nusikaltimu ukrainiečių tautai ir žmonijai;
b)
griežtai smerkia veiksmus, nukreiptus prieš Ukrainos valstietiją, įskaitant masinį naikinimą ir žmogaus teisių ir laisvių pažeidimus;
c)
reiškia užuojautą šios tragedijos metu nuketėjusiems Ukrainos žmonėms ir pagarbą nuo dirbtinio 1932–1933 m. bado mirusių asmenų atminimui;
d)
ragina šalis, atsikūrusias žlugus Sovietų Sąjungai, sudaryti sąlygas visapusiškai analizuoti savo archyvuose laikomus dokumentus, susijusius su 1932–1933 m. Holodomoru Ukrainoje, siekiant, kad visos jo priežastys ir visis padariniai būtų nustatyti ir nuodugniai ištirti;
2.
paveda Pirmininkui perduoti šią rezoliuciją Tarybai, Komisijai, Ukrainos Vyriausybei ir Parlamentui, JT Generaliniam Sekretoriui, Europos saugumo ir bendradarbiavimo organizacijos generaliniam sekretoriui ir Europos Tarybos generaliniam sekretoriui.
