Dėmesio centre – prekybos centrų veikla
Konkurencija
2008-02-28 - 17:47
Komisija paraginta apsaugoti vartotojus nuo prekybininkų piktnaudžiavimo
Į prekybos centrus dažniau ar rečiau užsukame kiekvienas. Apsipirkti juose atrodo paprasta, pigu ir patogu. Deja, egzistuoja ne tik paradinė prekybos milžinų veiklos pusė. Surinkęs 439 europarlamentarų balsus, 2008 m. sausio 31 d. įsigaliojo rašytinis pareiškimas dėl stambių prekybos centrų piktnaudžiavimo dominuojančia padėtimi. Europos Komisija raginama ištirti, kokį poveikį ES prekybos centrų sektoriaus koncentracija turi smulkiajam verslui, tiekėjams, darbuotojams ir pirkėjams.
Mūsų kalbinti rašytinį pranešimą pateikę europarlamentarai išreiškė susirūpinimą dėl gamintojų ir darbuotojų padėties, kainų lygio bei neigiamo didžiųjų prekybos centrų veiklos poveikio gamtai.
Prekybos centrų diktatūra?
Europiniai „Wallmart'ai“ užima vis didesnę Europos šalių rinkos dalį. Remiantis 2005 m. duomenimis, didžiausią rinkos dalį Vakarų, Vidurio ir Rytų Europoje atsiriekė „ Carrefour “ ( Prancūzija ), „ Metro Group “ ( Vokietija ), „ Tesco “ ( Jungtinė Karalystė ) ir „ Rewe “ ( Vokietija ) tinklai.
Suomijoje, Švedijoje, Airijoje, Prancūzijoje, Slovėnijoje, Estijoje, Austrijoje, Vokietijoje ir Prancūzijoje 2005 m. penki didžiausi mažmenininkai užėmė virš 70 proc. maisto produktų rinkos. Mažmenininkės prekybos tinklai dominuoja ne tik maisto prekių grupėje – juose vis dažniau parduodami ir drabužiai, buitinė technika ir vaistai. Lietuvoje didžiausią rinkos dalį „okupavo“ keturios didžiosios prekybos įmonės – „VP "Market“, „Iki", „Rimi Lietuva" ir „Norfos mažmena".
Karas dėl prekystalių: nuolaidos, akcijos ir kitos vilionės
Vyravimas rinkoje mažina konkurenciją ir sudaro galimybę prekyboms milžinams išstumti smulkiuosius gamintojus ir diktuoti žaidimo sąlygas tiekėjams. Iki vėlyvos nakties ir savaitgaliais prekybos centrams Lietuvoje leidžiantys dirbti įstatymai taip pat neprisideda prie smulkiojo verslo skatinimo.
Mažosioms parduotuvėlėms sunku konkuruoti su pirkėjus viliojančiais didžiaisiais prekybos centrais, kuriems tiekėjai taiko nuolaidas. Rašytinę Europos Parlamento deklaraciją palaikę deputatai sako, jog prekybos centrai pasinaudoja nedidelėmis kelių gerai matomų prekių kainomis maskuodami dideles mažiau pastebimų produktų kainas.
439 EP narių pasirašytame rašytiniame pareiškime teigiama, jog ES vis labiau įsigali nedidelis prekybos tinklų, kurie kontroliuoja kone vienintelį įmanomą ūkininkų ir tiekėjų patekimo į rinką kanalą, skaičius. Tiekėjams taikomas spaudimas turi neigiamo poveikio tiek darbo kokybei, tiek ir aplinkos apsaugai, teigiama pranešime.
Europos Parlamentas reikalauja Europos Komisijos ištirti, kokį poveikį ES prekybos centrų sektoriaus koncentracija turi smulkiam verslui, tiekėjams, darbuotojams ir vartotojams. Pasak deputatų, Komisija turi pasiūlyti europines priemones, apsaugosiančias nuo prekybos centrų piktnaudžiavimo.
Iš pirmų lūpų
Ką apie mažmenininkų įsigalėjimą mąsto rašytinį pareiškimą iniciavę europarlamentarai?
„Tarp tiekėjams mokamų sumų ir vartotojams taikomų kainų yra milžiniškas skirtumas“, – primena Žemės ūkio komiteto pirmininko pavaduotojas Janusz Wojciechowski (Sąjunga už tautų Europą, Lenkija). Pasak europarlamentaro, didiesiems prekybos centrams palankesni didieji ūkiai. Dėl šios priežasties pastebimas ūkių stambėjimas, bei vietinių darbuotojų keitimas „pigesniais“ imigrantais.
Žaliųjų frakcijos narę Caroline Lucas iš Jungtinės Karalystės neramina neigiama prekybos centrų įtaka gamtai. „Milžiniški prekybos centrų nedarnios veiklos mastai pasireiškia tuo, kad jie naudoja didelius iškastinio kuro kiekius transportui bei nesuskaičiuojamą kiekį trąšų ir pakuočių“, – apgailestavo europarlamentarė.
Gyula Hegyi (Socialistų frakcija, Vengrija) sako ilgai manęs, jog nesąžininga Vakarų kapitalo prekybos įmonių veikla Vengrijoje rėmėsi nepakankama pagarba naujųjų ES šalių įstatymams. „Pasirodo, su tomis pačiomis problemomis susiduriama ir Vakaruose. Būtent dėl to bendroje ES rinkoje veikiančių prekybos centrų veiklą turėtų reglamentuoti bendri europiniai teisės aktai“, – tvirtina jis.
Ar laikai, kuomet rytais mūsų laukdavo kaimynystėje įsikūręs kepėjas ar mėsininkas, niekuomet nesugrįš? Belaukiant Komisijos išvadų belieka susimąstyti, ar pirkdami galvosime tik apie mažą kainą, ar tapsime sąmoningais ir atsakingais pirkėjais. Galbūt pigesnė produkcija slepia ne tik prastesnę kokybę, bet ir verslo etikos trūkumą?
20080225STO22149 Rašytinio pareiškimo tekstas [pdf] Plenarinė sesija: prekybos centrų dominavimas Rezoliucija dėl maisto produktų kainų augimo
LT
1
PHOTO
20080228PHT22457.jpg
-//EP//TEXT WDECL P6-DCL-2007-0088 0 NOT XML V0//LT
-//EP//TEXT IM-PRESS 20080215STO21487 0 NOT XML V0//LT
-//EP//TEXT TA P6-TA-2007-0480 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
