D. Hübner atsakymas Komisijos vardu
(2009 m. sausio 13 d.)
Komisija rengia ES Baltijos jūros regiono strategiją. Jos tikslas – nustatyti pagrindinius šiame makroregione įgyvendintinus veiksmus, kad būtų sprendžiami iškilę uždaviniai ir išnaudojamos galimybės. Vienas svarbiausių strategijos klausimų bus transporto jungtys. Šiuo metu Komisija konsultuojasi su suinteresuotosiomis šalimis (informacija apie viešas konsultacijas http://ec.europa.eu/regional_policy/consultation/baltic/consultation_en.htm). Kiti svarbūs klausimai – jau patvirtintų TEN-T projektų įgyvendinimas, TEN-T gairių peržiūros parengimas ir geresnė Baltijos jūros regiono transporto politikos sričių sąveika. Visos šios priemonės bus skirtos šio makroregiono ir likusios Europos dalies (įskaitant Rusijos Federaciją) bei periferinių regionų ir ekonominių centrų prieigai ir jungtims gerinti.
Be to, Baltijos jūros regionui labai svarbi struktūrinių fondų parama. Pavyzdžiui, Komisija gali skirti per 5 mlrd. EUR pagrindinėms transporto programoms (investicijų į kelius, geležinkelius, uostus ir oro uostus ir pan.) 2007–2013 m. finansuoti. Iš kitų projektų svarbesniais laikomi 2007–2013 m. įgyvendinami transeuropinio transporto tinklo kelio E67 („Via Baltica“) atkarpų tiesimo ir TEN-T prioritetinio projekto Nr. 27 „Rail Baltica“ atkarpų projektavimo ir tiesimo projektai, bendrai finansuojami iš Sanglaudos fondo ir TEN-T („Rail Baltica“) biudžeto.
Dėl santykių su kaimyninėmis šalimis reikia paminėti, kad 2008 m. spalio 28 d. Sankt Peterburge vykusiame susitikime Šiaurės dimensijos ministrai iš 27 Europos Sąjungos valstybių, Rusijos, Norvegijos ir Islandijos priėmė sprendimą užmegzti transporto ir logistikos partnerystę. Pagal partnerystės susitarimą dirbti techninių darbų kartu su Šiaurės dimensijos partneriais bus pakviesta ir Baltarusija. Numatoma bendradarbiauti įvairiapusiškai: pradedant visoms šalims svarbių pagrindinių tarptautinių magistralių tiesimu ir baigiant kliūčių transporto srautams, pavyzdžiui, sienos kirtimo punktuose, šalinimu. Jungčių su trečiosiomis šalimis, įskaitant Šiaurės dimensijos partnerystės programoje numatytas jungtis, klausimas bus nagrinėjamas žaliojoje knygoje dėl TEN-T ateities.
Galiausiai komunikate „Europos ekonomikos atkūrimo planas“ COM (2008) 800 galutinis. Komisija neseniai pasiūlė sutelkti papildomų lėšų transeuropinėms energetikos tarpusavio jungtims ir plačiajuosčio ryšio infrastruktūros projektams.
