KLAUSIMAS ŽODŽIU SU DEBATAIS O-0131/09
pagal 115 Darbo tvarkos taisyklių straipsnį
pateikė
Alejandro Cercas
S&D vardu,
Marian Harkin
ALDE vardu,
Jean Lambert
Verts/ALE vardu,
Gabriele Zimmer
ir
Ilda Figueiredo
GUE/NGL vardu
Komisijai
Tema: Naujos redakcijos TDO konvencijų ratifikavimas ir įgyvendinimas
Pastaruoju metu Tarptautinė darbo organizacija (TDO), siekdama įvertinti ir atnaujinti savo konvencijas, vykdė trišalį procesą, kuriame dalyvavo darbdaviai, darbuotojai ir vyriausybės. Šio darbo rezultatas – šiandienos reikalavimus atitinkančių TDO konvencijų registras. TDO 2008 m. Deklaracijoje dėl socialinio teisingumo sąžiningos globalizacijos tikslais ir 2009 m. Visuotiniame darbo vietų pakte, kuriuos vienbalsiai priėmė visos 183 TDO valstybės narės visapusiškai remiant ES, raginama atnaujinti pastangas siekiant šių konvencijų ratifikavimo ir taikymo.
Visos ES valstybės narės turėtų ratifikuoti ir taikyti konvencijas, kurias TDO laiko atitinkančias šiandienos reikalavimus. Svarbu, kad ES aiškiai ir aktyviai prisidėtų prie šių pastangų, kad būtų skatinama laikytis įtikinamo ir nuoseklaus požiūrio į ES vidaus ir išorės politikos krypčių sąsajas.
Į savo komunikatą dėl atnaujintos socialinės darbotvarkės (COM(2008)0412) Komisija įtraukė trumpą nuorodą dėl tolesnių veiksmų ir nurodė, kad „Komisija taip pat ragina visas valstybes nares parodyti pavyzdį ir ratifikuoti bei įgyvendinti Tarptautinės darbo organizacijos konvencijas, kurias ji laiko atitinkančiomis šiandienos reikalavimus.“
Turint mintyje tai, kad šis klausimas yra pirmaeilės svarbos, kodėl Komisija nusprendė naudoti mažiausiai ambicingą priemonę, būtent komunikatą, o ne rekomendaciją valstybėms narėms?
Ar Komisija svarsto galimybę artimiausiu metu pateikti tokią rekomendaciją?
