18.1.2006
BENDRAS PASIŪLYMAS DĖL REZOLIUCIJOS
pagal Darbo tvarkos taisyklių 115 straipsnio 5 dalį pateikė
– Simon Coveney, Edward McMillan-Scott ir Bernd Posselt PPE–DE frakcijos vardu,
– Pasqualina Napoletano, María Elena Valenciano Martínez-Orozco ir Carlos Carnero González PSE frakcijos vardu,
– Emma Bonino ir Johan Van Hecke ALDE frakcijos vardu,
– Hélčne Flautre ir Cem Özdemir Verts/ALE frakcijos vardu,
– Luisa Morgantini, Jonas Sjöstedt ir Vittorio Agnoletto GUE/NGL frakcijos vardu,
– Eoin Ryan UEN frakcijos vardu
keičiantis šių frakcijų pasiūlymus:
– PSE (B6‑0056/2006)
– ALDE (B6‑0061/2006)
– PPE-DE (B6‑0063/2006)
– GUE/NGL (B6‑0065/2006)
– UEN (B6‑0068/2006)
– Žaliųjų/ALE (B6‑0069/2006)
dėl Egipto: smurtas prieš Sudano pabėgėlius
Europos Parlamento rezoliucija dėl Egipto smurtas prieš Sudano pabėgėlius
Europos Parlamentas ,
–
atsižvelgdamas į savo ankstesnes rezoliucijas dėl žmogaus teisių padėties Egipte,
–
atsižvelgdamas į Europos Parlamento 2004 m. rugsėjo mėn. 16 d. rezoliuciją dėl humanitarinės padėties Sudane ir į AKR ir ES jungtinės parlamentinės asamblėjos 2005 m. balandžio mėn. 21 d. rezoliuciją dėl padėties Sudane,
–
atsižvelgdamas į visas atitinkamas Jungtinių Tautų Saugumo Tarybos rezoliucijas, įskaitant 2005 m. kovo mėn. 31 d. rezoliuciją Nr. 1593 dėl padėties Sudane ir rezoliuciją Nr. 1564 (2005 m.), susijusią su Tarptautinės tyrimo komisijos ataskaita apie Darfurą, kuri buvo pateikta JT Generaliniam Sekretoriui,
–
atsižvelgdamas į ES ir Egipto asociacijos susitarimą, pasirašytą 2001 m. birželio 25 d. Liuksemburge ir įsigaliojusį nuo 2004 m. birželio 1 d.,
–
atsižvelgdamas į ES ir Viduržemio jūros valstybių susitarimą, kurį
pasirašė ir ES bei Egiptas,
–
atsižvelgdamas į ES ir Viduržemio jūros valstybių Parlamentinės Asamblėjos 2005 m. kovo 15 d. Kaire priimtą rezoliuciją, kurioje pabrėžiamos žmogaus teisės,
–
atsižvelgdamas į Barselonos proceso 1995 m. lapkričio 28 d. deklaraciją dėl Komisijos 2005 m. balandžio 12 d. komunikato, susijusio su Barselonos proceso dešimtmečio jubiliejumi ir siekiais ateinančiais penkeriais metais, ypač su siekiu sutelkti dėmesį į žmogaus teisių apsaugos klausimus,
–
atsižvelgdamas į Jungtinių Tautų 1951 m. liepos 28 d. konvenciją dėl pabėgėlių ir JT kodeksą, susijusį su teisingumo vykdymo pareigūnais,
–
atsižvelgdamas į Europos Sąjungos Sutarties 11 straipsnio 1 dalį ir į EB sutarties 177 straipsnį, pagal kurį žmogaus teisių rėmimas yra vienas iš bendros užsienio ir saugumo politikos tikslų,
–
atsižvelgdamas į 1948 m. priimtą Visuotinę žmogaus teisių deklaraciją,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi Egipto saugumo pajėgos 2005 m. gruodžio 30 d. jėga evakavo daugiau kaip 2.500 Sudano migrantų, pabėgėlių ir prieglobsčio ieškotojų, kurie buvo apgyvendinti Moustafos Mahmoudo aikštėje priešais JT vyriausiojo komisaro pabėgėlių klausimais būstinę ir nuo 2005 m. rugsėjo 29 d. prašė būti perkelti į trečiąsias šalis,
B.
kadangi, pagal turimas žinias 2000 policijos pareigūnų apsupo laikiną stovyklavietę, į minią leido vandens čiurkšles ir mušė žmones lazdomis siekdami nutraukti streiką,
C.
kadangi liudininkai, tarptautinė spauda ir žmogaus teisių organizacijos pranešė apie daugiau kaip 200 mirties atvejų; kadangi liudininkai, tarptautinė spauda ir žmogaus teisių organizacijos pranešė apie daugiau kaip 200 mirties atvejų, o, remiantis oficialia Egipto valdžios pateikta informacija, žuvo tik 27 žmonės – visi sudaniečiai, daugiausia moterys, vaikai ir pagyvenę žmonės, kiti buvo įkalinti ir daugelis žmonių sužeista per Egipto saugumo pajėgų išpuolį,
D.
kadangi po incidento daug pabėgėlių buvo suimta ir pristatyta į įkalinimo centrus, esančius už sostinės ribų,
E.
kadangi 2005 m. pasirašius Šiaurės ir Pietų Sudano taikos susitarimą Egipto vyriausybė pareiškė, kad jos šalyje esantiems Sudano pabėgėliams daugiau nebesuteikiama pabėgėlių statuso,
F.
kadangi Egipto valdžios pareigūnai sausio 4 d. paskelbė, kad 462 Sudano piliečių deportavimas nukeliamas 72 valandoms, kad JT vyriausiasis komisaras pabėgėlių klausimais galėtų identifikuoti pabėgėlius arba prieglobsčio ieškotojus,
G.
kadangi ES jau seniai ragina Šiaurės Afrikos valstybes, įskaitant Egiptą, apriboti imigrantų, per jų šalis vykstančių į ES, skaičių,
H.
kadangi susitarimą pasirašiusios šalys ir ypač ES vyriausybės pagal Ženevos konvenciją yra įsipareigojusios laikytis savo tarptautinių įsipareigojimų, kai gauna prašymus iš norinčių gauti pabėgėlių statusą ar prieglobstį asmenų arba iš individualių asmenų arba trečiųjų šalių,
I.
kadangi apskritai padėtis Sudane išlieka labai nestabili; Darfure tęsiasi smurtavimas, o tarp Šiaurės ir Pietų nenusistovi taika,
J.
atsižvelgdamas į tai, kad Europos Sąjunga ir tarptautinė bendruomenė turėtų įsipareigoti laikytis bendros strategijos siekdama skatinti taiką ir stabilumą bei socialinį ir ekonominį atkūrimą, ypač civilinio karo nuniokotuose Afrikos regionuose,
K.
atsižvelgdamas į tai, kad pastaraisiais mėnesiais padaugėjo žmogaus teisių pažeidimų Egipte; inter alia, pasaulietinės El Ghado partijos lyderis, buvęs parlamento narys Aymaras Nouras ir kiti kaltinamieji buvo suimti po paskutiniųjų rinkimų; kadangi Aymanas Nouras buvo nuteistas 5 metus kalėti už tai, kad tariamai sufalsifikavo 50 parašų, reikalingų įregistruoti jo partiją,
1.
smerkia Egipto policijos smurtą, dėl kurio žuvo ir buvo sužeista žmonių ir reikalauja, kad susidariusią padėtį būtų ( o ir galėjo būti) galima išspręsti taikiai,
2.
ragina Egipto valdžios pareigūnus užtikrinti, kad policijos pareigūnai veiks laikydamiesi tarptautinių standartų ir nebebus neproporcingai naudojama jėga,
3.
sveikina Egipto valdžios pareigūnus, priėmusius sprendimą pradėti tragiškų gruodžio 30 d. įvykių tyrimą, ir ragina Egipto vyriausybę į šį procesą įtraukti JT žmogaus teisių ekspertus ir nepriklausomas Egipto žmogaus teisių organizacijas,
4.
primena, kad Egiptas yra pasirašęs Konvenciją prieš kankinimą ir kitus tarptautinius susitarimus, kuriais aiškiai draudžiama prievarta grąžinti bet kurį asmenį į šalį, kurioje jam grėstų kankinimas ar kitas netinkamas elgesys,
5.
prašo Egipto valdžios pareigūnų nutraukti prievartinę 650 Sudano piliečių deportaciją, nes manoma, kad tarp šių žmonių yra JT vyriausiojo komisaro, besirūpinančio pabėgėlių klausimais, pripažintų prieglobsčio ieškotojų ir pabėgėlių, bei laikytis neatstūmimo principo,
6.
nuo 2005 m. gruodžio 30 d. apgyvendinti arba laikomi sulaikyti suimtieji Sudano migrantai ir pabėgėliai, ir paleisti visus Sudano piliečius, sulaikytus per arba po įvykių, nebent jiems galima iškelti aiškius kriminalinius kaltinimus, ir, be to, užtikrinti, kad visi sulaikytieji galėtų susisiekti su teisininkais ir savo šeimomis ir, reikalui esant, gauti gydytojo pagalbą,
7.
išreiškia susirūpinimą dėl įtariamų kankinimų ir netinkamo elgesio ir ragina Egipto valdžios pareigūnus užtikrinti, kad su visais migrantais ir pabėgėliais bus vienodai elgiamasi fiziniu ir psichologiniu požiūriu, ir priimti pabėgėlių ir migrantų apsaugos įstatymą, atitinkantį tarptautinės teisės reikalavimus ir ypač Pabėgėlių statuso konvenciją,
8.
pripažįsta JT vyriausiojo komisaro pabėgėlių klausimais mandatą ir jo pastangų svarbą ginant ir skatinant tvirtus sprendimus, susijusius su jo rūpesčių objektu – pabėgėliais ir iškeldintais žmonėmis, ir remia JT pabėgėlių vyriausiojo komisaro veiklą,
9.
vis dėlto, kritikuoja JT vyriausiąjį komisarą, atsakingą už pabėgėlius, už tai, kad jis per lėtai ieškojo Sudano pabėgėlių ir prieglobsčio ieškotojų klausimo sprendimo, ir ragina JT vyriausiąjį komisarą, atsakingą už pabėgėlių klausimus, padaryti skaidresnę procedūrą, pagal kurią peržiūrimi Sudano prieglobsčio prašytojų prašymai ir įvairios iniciatyvos, kurių buvo imtasi siekiant išeiti iš aklavietės,
10.
ragina Komisiją ir valstybes nares glaudžiai bendradarbiauti su JT vyriausiuoju komisaru, atsakingu už pabėgėlių klausimus, ir pasiūlyti politinę ir finansinę paramą, kuri padėtų JT vyriausiajam komisarui, atsakingam už pabėgėlių klausimus, Kaire, kad būtų išlaikytas nuolatinis dialogas su Egipto valdžios pareigūnais pabrėžiant, kad Sudano migrantų ir pabėgėlių padėties klausimai turi būti išspręsti taikiai ir laikantis 1951 m. Ženevos konvencijos bei tarptautinės humanitarinės teisės nuostatų,
11.
pabrėžia, kad pagarba žmogaus teisėms yra pagrindinė ES ir Egipto asociacijos susitarimo vertybė ir dar kartą patvirtina ES ir Viduržemio jūros valstybių partnerystės svarbą skatinant teisinės valstybės principus ir pagrindines laisves,
12.
mano, kad įvykiai, kurie nutiko 2005 m. gruodžio 30 d. Kaire, rodo esant rimtų asociacijos susitarimo 2 straipsnio pažeidimų, ir ragina Tarybą bei Komisiją tvirtai iškelti šį klausimą kitos ES ir Egipto asociacijos tarybos posėdžio metu ir tęsiant ES ir Egipto diskusijas dėl nacionalinio veiksmų plano,
13.
ragina Tarybą ir Komisiją, atsižvelgiant į Europos Kaimynystės ir partnerystės instrumentą, numatyti specialią programą, pagal kurią būtų siekiama kovoti su kankinimu ir mažinti nehumaniško elgesio atvejus,
14.
ragina tarptautinę bendruomenę ir ES vyriausybes laikantis Ženevos konvencijos ypač remti Sudano pabėgėlių perkėlimo programas,
15.
tikisi, kad ES šalyse partnerėse laikantis tarptautinių konvencijų ir patvirtintų tarptautinio pabėgėlių įstatymo principų visiems žmonėms, besikreipiantiems dėl prieglobsčio jų pasienyje, bus užtikrinta saugi ir teisinga procedūra,
16.
džiaugiasi ir remia pasaulinio masto raginimus paleisti Aymaną Nourą ir primygtinai ragina Egipto valdžios pareigūnus užtikrinti, kad su Aymanu Nouru bus deramai elgiamasi, jis nebus kankinamas, ir toliau užtikrinti, kad jam skubiai, reguliariai ir nevaržomai bus leidžiama naudotis teisininkų ir gydytojų (nes jis serga diabetu) paslaugomis ir susisiekti su šeima,
17.
paveda Pirmininkui perduoti šią rezoliuciją Komisijai, Tarybai, Egipto vyriausybei ir parlamentui, Sudano vyriausybei ir JT vyriausiajam komisarui, atsakingam už pabėgėlių klausimus.
