7.11.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Graham Watson, Annemie Neyts-Uyttebroeck, Marco Cappato, István Szent-Iványi ir Janusz Onyszkiewicz
ALDE frakcijos vardu,
dėl 2007 m. spalio 26 d. Mafroje vykusio dešimtojo ES ir Rusijos aukščiausiojo lygio susitikimo išvadų
Europos Parlamento rezoliucija dėl 2007 m. spalio 26 d. Mafroje vykusio dešimtojo ES ir Rusijos aukščiausiojo lygio susitikimo išvadų
Europos Parlamentas ,
–
atsižvelgdamas į ES ir Rusijos partnerystės ir bendradarbiavimo susitarimą, kuris įsigaliojo 1997 m. ir kuris nustos galioti 2007 m.,
–
atsižvelgdamas į ES ir Rusijos dialogą žmogaus teisių klausimais,
–
atsižvelgdamas į ankstesnius Europos Parlamento pranešimus ir rezoliucijas dėl Rusijos ir ES ir Rusijos santykių, ypač į 2005 m. gegužės 4 d. Cecilijos Malmström pranešimą, rezoliucijas dėl ankstesnių ES ir Rusijos aukščiausiojo lygio susitikimų, 2006 m. spalio 25 d. rezoliuciją dėl ES ir Rusijos santykių po Rusijos žurnalistės Annos Politkovskajos nužudymo, 2007 m. balandžio 26 d. rezoliuciją dėl neseniai numalšintų demonstracijų Rusijoje ir 2007 m. birželio 19 d. rezoliuciją dėl ES ekonominių ir prekybinių santykių su Rusija,
–
atsižvelgdamas į 2007 m. spalio 26 d. Mafroje vykusio dešimtojo ES ir Rusijos aukščiausiojo lygio susitikimo išvadas,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjunga ir toliau pasiryžusi gilinti ir plėtoti ES ir Rusijos santykius,
B.
kadangi ES ir Rusija turi keletą neišspręstų rimtų problemų, už kurias atsakinga ne ES, iš jų itin didelį susirūpinimą kelia demokratijos ir žmogaus teisių padėtis Rusijoje, teismų nepriklausomumas, padidėjusios žiniasklaidos kontrolė, Rusijos policijos ir teisminių institucijų negebėjimas rasti asmenų, atsakingų už žurnalistų nužudymus, represinės priemonės, kurių imamasi prieš opoziciją, ir valdžios institucijų selektyviai taikomi įstatymai,
C.
kadangi, bendraudama su Rusija, Europos Sąjunga privalo veikti išvien ir grįsti savo santykius su Rusija solidarumu ir ES vertybių laikymųsi, nepaisant to, kad Rusija su kai kuriomis ES valstybėmis narėmis atkakliai palaiko dvišalius santykius,
D.
kadangi dabartinis ES ir Rusijos partnerystės ir bendradarbiavimo susitarimas nustos galioti 2007 m. ir kadangi bendromis pastangomis ir toliau siekiama šalinti kliūtis, atsiradusias dėl Rusijos nustatytų kai kurių maisto produktų importo draudimų ir dėl naftotiekio „Družba“ tiesimo, ir pradėti derybas dėl naujo partnerystės ir bendradarbiavimo susitarimo,
E.
kadangi nuo artėjančių Dūmos ir prezidento rinkimų priklausys demokratijos ir teisinės valstybės principų Rusijoje raida,
F.
kadangi ES ir Rusijos ekonominiai ir prekybiniai santykiai nuolat stiprėja ir didina ES ir Rusijos tarpusavio priklausomybę bei poreikį rasti daugelio klausimų sprendimą,
1.
pritaria du kartus per metus organizuojamiems ES ir Rusijos aukščiausiojo lygio susitikimams, suteikiantiems galimybę Rusijos vadovams ir ES pirmininkaujančiai šaliai bei ES pareigūnams vesti aukšto lygio derybas, tačiau pažymi, kad ES ir Rusijos santykiai turi būti toliau plėtojami ir gilinami, kad atitiktų išsikeltą strateginės partnerystės tikslą;
2.
pritaria tam, kad ateityje santykiai su Rusija turėtų būti plėtojami pragmatiškiau, daugiausia dėmesio skiriant keturioms bendroms erdvėms ir naujam Partnerystės ir bendradarbiavimo susitarimui ir plėtojant konkretų bendradarbiavimą, bendrus projektus bei įgyvendinant iki šiol prisiimtus įsipareigojimus ir pasirašytus susitarimus;
3.
pažymi, kad nors ES ir Rusijos santykiai turėtų būti pagrįsti bendromis vertybėmis, t. y. demokratijos ir teisinės valstybės principais, žmogaus ir pagrindinėmis teisėmis, dabartinė padėtis Rusijoje kelia didelį susirūpinimą dėl šalies įsipareigojimo ir gebėjimo laikytis tų principų ir vertybių, ypač pagarbos žmogaus teisėms, demokratijos, žodžio laisvės, pilietinės visuomenės ir pavienių asmenų teisės prieštarauti valdžios institucijoms ir priversti jas atsakyti už savo veiksmus bei opozicijos teisės visapusiškai dalyvauti iš tiesų demokratiniame procese;
4.
pabrėžia, kad be šio polinkio į autoritarizmą šalyje pastebimas ir ekonomikos augimas bei aukštesnis vis didesnio skaičiaus Rusijos gyventojų gyvenimo lygis; tačiau pabrėžia, kad Rusijos valdžios teisėtumas šalies viduje ir už jos ribų priklauso nuo to, kaip ji laikosi prisiimtų tarptautinių įsipareigojimų, ir nuo jos gebėjimo tų įsipareigojimų laikytis ir juos įgyvendinti visais lygmenimis;
5.
palankiai vertina aukščiausiojo lygio susitikimo išvakarėse įvykusį pirmąjį nuolatinės partnerystės tarybos kultūros klausimais posėdį ir dar kartą pritaria tam, kad ir toliau būtų plėtojami tiesioginiai žmonių tarpusavio ryšiai, kultūriniai mainai ir bendradarbiavimas kultūros, švietimo ir mokslinių tyrimų srityje; taip pat palankiai vertina pažangą vizų išdavimo supaprastinimo srityje, nes tai – pirmasis žingsnis siekiant palengvinti susisiekimą tarp ES ir Rusijos;
6.
pabrėžia Europos Sąjungos valstybių narių vienybės ir solidarumo svarbą plėtojant ES santykius su Rusija;
7.
pažymi, kad nors derybos dėl naujo susitarimo turėtų prasidėti kuo greičiau, Europos Parlamentas toliau stebės Rusijos pažangą tokiose srityse, kaip žmogaus teisės ir demokratija, žiniasklaidos ir susirinkimų laisvės bei opozicijos galimybės visapusiškai dalyvauti iš tiesų demokratiniame procese, ypač politinių partijų galimybės visapusiškai dalyvauti laisvuose ir sąžininguose rinkimuose; į pažangą šiais klausimais bus atsižvelgiama viso derybų proceso metu;
8.
apgailestauja, kad Rusijos valdžios institucijos, per vėlai išsiuntusios labai nedaug kvietimų į artėjančius Dūmos rinkimus, labai apribojo šiuos rinkimus stebėsiančių tarptautinės bendruomenės atstovų skaičių; ragina Rusijos rinkimų organizavimo tarnybas bendradarbiauti su rinkimuose dalyvausiančiais rinkimų stebėtojais;
9.
ragina stiprinti ES ir Rusijos dialogą žmogaus teisių klausimu ir leisti veiksmingai prie šio proceso prisidėti Europos Parlamentui, Valstybės Dūmai, pilietinei visuomenei ir žmogaus teisių organizacijoms; ragina mažumų padėties Rusijoje klausimą įtraukti į dialogo žmogaus teisių klausimais darbotvarkę; ragina Rusiją laikytis savo, kaip Europos Tarybos narės, įsipareigojimų, įskaitant pagarbą teisei burtis į asociacijas ir organizuoti taikingas demonstracijas;
10.
pažymi, kad bendradarbiavimas energetikos srityje turi būti grindžiamas Energetikos chartijoje išdėstytais principais; ši chartija turi būti panaudota naujame ES ir Rusijos pamatiniame susitarime tam, kad būtų užtikrinta skaidrios ir sąžiningos abišalių investicijų sąlygos, vienoda prieiga bei taisyklėmis pagrįsta rinka; pabrėžia, kad ir šioje srityje būtinas vieningas ES požiūris ir kad, pvz., numatomas Baltijos dujotiekis negali būti traktuojamas kaip vien tik Rusijos ir Vokietijos dvišalių santykių klausimas;
11.
dar kartą pabrėžia, kad remia Rusijos narystę PPO, kuri padės Rusijai prisitaikyti prie pasaulinės rinkos taisyklių; ragina Rusiją laikytis susitarimų, kurie buvo sudaryti su ES derybų dėl narystės PPO metu, pvz., medienos eksporto mokesčių arba kitais prekybos klausimais, ir toliau stengtis šalinti paskutines narystės PPO kliūtis;
12.
ragina Tarybą ir Komisiją dėti daugiau pastangų sprendžiant problemas, susijusias su ES ir Rusijos sienos kirtimu, ir dalyvauti konkrečiuose projektuose bei visapusiškai naudotis naująja Europos kaimynystės ir partnerystės priemone bei programos INTERREG lėšomis, kurios skirtos pasienio bendradarbiavimui finansuoti;
13.
atkreipia dėmesį į Rusijos susirūpinimą dėl ketinimų Europoje diegti priešraketinės gynybos sistemą ir ragina Tarybą aktyviau dalyvauti šia tema vykstančiose JAV, NATO, Rusijos ir tam tikrų ES valstybių narių diskusijose; ragina Rusiją vėl laikytis visų Sutarties dėl įprastinės ginkluotės Europoje nuostatų;
14.
pabrėžia, kad, kadangi Rusija yra nuolatinė JT Saugumo Tarybos narė, Didžiojo aštuoneto (G8) narė ir yra įsipareigojusi laikytis daugiašališkumo principo, ji turi konstruktyviai dalyvauti sprendžiant tokias tarptautines problemas, kaip antai branduolinių ginklų platinimas, Artimieji Rytai arba Kosovas;
15.
paveda Pirmininkui perduoti šią rezoliuciją Tarybai, Komisijai, valstybių narių ir Rusijos Federacijos vyriausybėms ir parlamentams.
