7.3.2011 B7-0169/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl dabartinės padėties Libijoje
Charles Tannock
,
Ryszard Antoni Legutko
,
Tomasz Piotr Poręba
,
Marek Henryk Migalski
ECR frakcijos vardu
PE459.712v01-00 B7‑0169/2011 Europos Parlamento rezoliucija dėl dabartinės padėties Libijoje
Europos Parlamentas ,
– atsižvelgdamas į vykstančias Libijos ir Europos Sąjungos derybas dėl bendrojo bendradarbiavimo susitarimo pasirašymo,
– atsižvelgdamas į Europos Parlamento ankstesnes rezoliucijas dėl Libijos,
– atsižvelgdamas į Jungtinių Tautų Saugumo Tarybos rezoliuciją Nr. 1970/2011,
– atsižvelgdamas į 2011 m. vasario 28 d. Tarybos sprendimą,
– atsižvelgdamas į 2011 m. vasario 28 d. Tarybos sprendimą,
– atsižvelgdamas į derybų dėl bendrojo susitarimo sustabdymą nuo vasario 22 d.,
– atsižvelgdamas į naujausius Sąjungos vyriausiosios įgaliotinės C. Ashton ir Komisijos pareiškimus,
– atsižvelgdamas į derybų dėl bendrojo susitarimo sustabdymą nuo vasario 22 d.,
– atsižvelgdamas į 2011 m. vasario 28 d. Europos Parlamente, Briuselyje, Užsienio reikalų komitete (AFET) už plėtrą ir kaimynystės politiką atsakingo Europos Komisijos nario Štefan Füle pasakytą kalbą apie naujausius įvykius Šiaurės Afrikoje,
– atsižvelgdamas į 2011 m. kovo 2 d. spaudos konferencijoje Briuselyje Europos Komisijos pirmininko José Manuel Barroso perskaitytą pareiškimą apie padėtį Šiaurės Afrikoje,
– atsižvelgdamas į Darbo tvarkos taisyklių 110 straipsnio 2 dalį,
A. kadangi smurtas Libijoje tapo nepakeliamas; tūkstančiai žmonių žuvo arba buvo sužeisti ir maždaug 100 000 paliko šalį, ieškodami saugaus prieglobsčio ir humanitarinės pagalbos,
B. kadangi ES parama šiam regionui šiuo metu siekia 3 mln. eurų,
C. kadangi JT Saugumo Taryba ir Europos Vadovų Taryba mano, kad padėtis Libijoje kelia grėsmę tarptautinei taikai ir saugumui,
D. kadangi JT Saugumo Taryba ir Ministrų Taryba pradėjo taikyti Libijai tikslines sankcijas,
E. kadangi JT Saugumo Taryba įgaliojo Tarptautinį baudžiamąjį teismą ištirti kaltinimus dėl žmogaus teisių pažeidimų ir nusikaltimų žmoniškumui,
1. ragina pulkininką Muammarą Abu Minyarą al Kaddafi nedelsiant pasitraukti iš valdžios ir palankiai vertina tai, kad buvo įšaldytas visas finansinis turtas, įskaitant šeimos narių ir jiems pavaldžių asmenų turtą, taip pat įskaitant Šveicarijoje saugomą turtą;
2. ragina ES valstybes nares, Sąjungos vyriausiąją įgaliotinę ir Europos Komisiją svarstyti galimybę pripažinti Bengazio administraciją ir Nacionalinę Tarybą kaip Libijos vyriausybę ir tą padarius leisti Nacionalinei Tarybai pakviesti užsienio sąjungininkus į šalį, siekiant sustiprinti karinius pajėgumus;
3. ragina valstybes nares daryti didelį spaudimą Libijos valdžios institucijoms, siekiant užtikrinti, kad būtų sustabdytas neteisėtas nekaltų žmonių žudymas;
4. su nerimu atkreipia dėmesį į sparčiai augantį pabėgėlių, paliekančių smurto krečiamas teritorijas ir ieškančių humanitarinės pagalbos prie Libijos sienų, skaičių;
5. pažymi, kad prieš protestuotojus naudojamas nepriimtino masto smurtas, taip pat pranešama, kad saugumo tarnybos prieš beginklius civilius naudoja ašarines dujas bei kovinius šaudmenis;
6. ragina dabartinę Libijos vadovybę pripažinti situacijos rimtumą ir dar kartą atkreipia dėmesį į tai, kad pilietinė visuomenė ragina siekti demokratijos;
7. palankiai vertina naujausius valstybių narių vadovų smerkiančius pareiškimus ir dar kartą pakartoja, jog ES valstybės narės turi būti vieningos;
8. palankiai vertina griežtą JT Saugumo Tarybos, Tarptautinio baudžiamojo teismo ir Europos Vadovų Tarybos poziciją;
9. reiškia rimtą susirūpinimą dėl tų, kurie palieka šalį, padėties ir jų saugumo ir siūlo finansinę pagalbą toms valstybėms narėms, kurios priima šiuos pabėgėlius;
10. ragina Tarybą, Komisiją ir Sąjungos vyriausiąją įgaliotinę atidžiai stebėti padėtį šiame regione;
11. ragina Vakarų sąjungininkes ir draugiškas Arabų valstybes rimtai svarstyti galimybę pripažinti sukilėlių laikinąją valdžią kaip oficialią Libijos vyriausybę ir padidinti reikiamą karinę pagalbą, siekiant apsaugoti jų žmones nuo tolesnių žudynių, taip pat aktyviai svarstyti visas karines galimybes, įskaitant neskraidymo zonos ir saugomos zonos klausimą, kad šalies viduje perkelti asmenys galėtų gauti prieglobstį, jei Muammaras al Kaddafi pradės naujas atakas civilių gyvenamose teritorijose;
12. paveda Pirmininkui perduoti šią rezoliuciją Tarybai, Komisijai, valstybių narių vyriausybėms bei parlamentams ir Libijos vyriausybei.
