C. Malmström atsakymas Komisijos vardu
(2011 m. gegužės 2 d.)
2011 m. vasario 28 d. Taryba priėmė derybų nurodymus, kuriais Komisija įgaliota derėtis dėl readmisijos ir vizų režimo supaprastinimo susitarimų su Baltarusija.
Komisija tinkamai atsižvelgė į klausime nurodytas Parlamento rezoliucijas. Abu derybų nurodymai Parlamentui pateikti 2011 m. balandžio 12 d. Dabar Komisija pasirengusi pradėti derybas dėl abiejų susitarimų ir netrukus susisieks su Baltarusijos institucijomis, kad nustatytų pirmojo derybų etapo datą.
Komisija neturi jokios konkrečios informacijos apie dabartinį Baltarusijos požiūrį į šias derybas.
Šiuo metu derybų eigą prognozuoti sunku.
Kol tokie susitarimai nesudaryti, pagal 2011 m. sausio 31 d. Užsienio reikalų tarybos išvadas Komisija Baltarusijos pilietinės visuomenės keliones siekia supaprastinti kitais kanalais, tiksliau, pasitelkdama valstybių narių konsulatų bendradarbiavimą Šengeno klausimais vietos lygiu, kad paskatintų valstybes nares pasinaudoti Šengeno acquis numatytomis lankstumo nuostatomis, visų pirma galimybe panaikinti ar sumažinti trumpalaikių vizų mokesčius tam tikrų kategorijų piliečiams.
