Svarbu apsaugoti gyvūnus, bet nepakenkti gamintojams, mano europarlamentarai
Žemės ūkis
2006-10-12 - 13:02
Nors gyvūnų apsauga ES yra viena geriausių pasaulyje, iki šiol ji daugiausia apsiribodavo rūpesčiu bandymuose naudojamais ar ūkyje auginamais gyvūnais. Tuo tarpu europarlamentarų nuomone, svarbu apsaugoti visus gyvūnus – naminius, laukinius, taip pat tuos, kurie laikomi zoologijos soduose ar naudojami cirke. Kita vertus, dėl to neturėtų sumažėti Europos gaminių konkurencingumas.
„Gyvūnai yra jaučiančios būtybės, todėl privalu atsižvelgti į jų specifinius poreikius“, – teigiama ataskaitoje, kurią ketvirtadienį didele balsų dauguma patvirtino Europos Parlamentas (494 balsai už, 109 prieš, 18 susilaikė). Deputatai siūlo Europoje uždrausti šunų bei gaidžių kautynes, tačiau nepritarė pataisai, siūlančiai uždrausti bulių kautynes.
Parlamentas ragina uždrausti paršelių kastravimą nenaudojant anestetikų, vengti mokslinių eksperimentų su gyvūnais ir skirti daugiau ES lėšų gyvūnų apsaugos gerinimo tyrimams. Savo ruožtu europarlamentarai apgailestauja, jog nepagrįstai sumažinus lėšas kaimo plėtrai liko mažiau galimybių mokėti kompensacijas ūkininkams už rūpinimąsi gyvulių gerove. Deputatų nuomone, „su biurokratija susiję kaštai jau dabar yra pernelyg dideli“. Sveikindami Europos Komisijos parengtą 2006-2010 m. gyvūnų apsaugos planą, deputatai ragina tiksliau įvertinti įvairių sričių ES politikos poveikį gyvūnų gerovei. Parlamentarai ragina patikrinti, ar ES priklausančios bei į ją įstoti siekiančios šalys laikosi esamų gyvūnų apsaugos standartų – pavyzdžiui, dėl gyvūnų vežimo sąlygų. „Itin svarbu, kad Europos gyvūnų apsaugos politiką lydėtų darni prekybos politika“, – teigia deputatai. Jų nuomone, suvienodinus ES gyvūnų apsaugos standartus, jie turėtų būti taikomi ir importuojamoms prekėms, kad nebūtų diskriminuojami Europos gamintojai. EP nariai pritaria pastangoms sukurti importuotų gaminių atitikimo gyvūnų gerovės standartams ženklinimą. Kita vertus, Parlamento nuomone, „netikslinga įteisinti griežtesnius gyvūnų apsaugos standartus, kurie pakenktų gamintojų tarptautiniam konkurencingumui, kol pagrindiniai ES partneriai Pasaulio prekybos organizacijos (PPO) iš esmės nepakeis savo požiūrio“. Parlamentarai apgailestauja, kad PPO neskiria pakankamai dėmesio gyvūnų apsaugai, ir ragina Europos Komisiją stengtis pakeisti padėtį. Europarlamentarai remia ES sprendimą uždrausti importuoti hormonais paveiktą jautieną iš JAV bei Kanados ir ragina šias šalis atšaukti atsakomąsias sankcijas Europos prekėms. Deputatai taip pat pritaria siūlymams uždrausti importuoti šunų ir kačių kailį, ruonių produktus bei gaminius iš nukankintų ar nykstančių gyvūnų.
Elisabeth JEGGLE (PPE-DE, DE)
A6-0290/2006
Dėl gyvūnų apsaugos ir gerovės 2006-2010 m.
Iniciatyvos procedūra.
Svarstymas: 2006-10-11.
Balsavimas: 2006-10-12
20061010IPR11536
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
