P6_TA(2005)0302
Bulgarijos ir Rumunijos pažanga stojimo procese
B6-0443 , 0445 , 0447 ir 0448/2005
Europos Parlamento rezoliucija dėl Bulgarijos ir Rumunijos stojimo proceso
Europos Parlamentas
, –
atsižvelgdamas į 2005 m. balandžio 25 d. pasirašytą Bulgarijos ir Rumunijos stojimo sutartį,
–
atsižvelgdamas į Bulgarijos ir Rumunijos pasiektą pažangą, dėl kurios buvo įmanoma užbaigti derybas dėl stojimo, taip pat būtinybę stengtis ištaisyti Komisijos 2004 m. pažangos ataskaitoje ir paskutinėse Parlamento rezoliucijose, priimtose tiek prieš pasirašant stojimo sutartį, tiek ją pasirašius, nurodytus trūkumus,
–
atsižvelgdamas į Europos Parlamento Pirmininko ir Komisijos Pirmininko pasikeitimą laiškais dėl visapusiško Europos Parlamento dalyvavimo priimant bet kokį sprendimą taikyti bet kurią iš stojimo sutartyje numatytų apsauginių nuostatų,
–
atsižvelgdamas į tai, kad artėjant Bulgarijos ir Rumunijos įstojimui į Europos Sąjungą, numatytam 2007 m. sausio 1 d. arba 2008 m. sausio 1 d.,
acquis
toliau plėstųsi ir keistųsi, net jei būtų pritaikytos stojimo sutartyje numatytos apsauginės nuostatos,
–
atsižvelgdamas į tai, kad Taryba ir Komisija leidžia Bulgarijos ir Rumunijos stebėtojams dalyvauti kai kuriose atitinkamose vidaus procedūrose, siekiant užtikrinti, kad šios dvi šalys bent susipažintų su joms įtakos turinčiais teisėkūros pokyčiais,
–
atsižvelgdamas į Darbo tvarkos taisyklių 103 straipsnio 4 dalį,
1.
dar kartą pabrėžia, kad Parlamentas ir toliau stebės Bulgarijos ir Rumunijos stojimo procesą, ir ragina Komisiją nuolat informuoti Parlamentą, kaip Bulgarijos ir Rumunijos valdžios institucijos laikosi stojimo sutartyse numatytų įsipareigojimų; pabrėžia, kad stojimo sutartims jis pritarė su sąlyga, jog Taryba ir Komisija visapusiškai įtrauks Parlamentą priimant bet kokį sprendimą dėl Bulgarijos ir Rumunijos stojimo, jei būtų taikomos stojimo sutartyje numatytos apsauginės nuostatos;
2.
pabrėžia, kad Europos Parlamentas pakvietė dešimties naujų valstybių narių parlamento stebėtojus laikotarpiu nuo Stojimo sutarties pasirašymo iki faktiškos ir formalios jų narystės Sąjungoje;
3.
pažymi, kad nepaisant to, kad stebėtojų skaičius buvo ribotas, o jų dalyvavimo reikšmė apribota realios įtakos požiūriu, pats stebėjimas leido demokratiškai išrinktiems stojančiųjų šalių parlamentarams ne tik susipažinti su Europos Parlamento procedūromis, bet ir iš arti pamatyti faktinį Bendrijos teisės aktų priėmimą;
4.
pabrėžia, kad stebėtojų iš Bulgarijos ir Rumunijos parlamentų atvykimas, kaip nusprendė Pirmininkų sueiga, gali padėti toliau ruoštis sėkmingam stojimui į Europos Sąjungą ir ypač užtikrinti derybų metu prisiimtų įsipareigojimų įgyvendinimą;
5.
todėl pritaria 2005 m. birželio 9 d. Pirmininkų sueigos priimtam sprendimui paraginti Bulgarijos ir Rumunijos parlamentus skirti Parlamento stebėtojus ir pasikviesti juos stebėti nuo 2005 m. rugsėjo 26 d. iki tol, kol šios šalys formaliai taps ES narėmis;
6.
paveda Pirmininkui perduoti šią rezoliuciją Tarybai, Komisijai, Bulgarijos ir Rumunijos vyriausybėms bei parlamentams.
