ES rinkoje turi nebelikti kliūčių, mano Europos Parlamentas
Laisvas paslaugų judėjimas
Plenarinė sesija
2011-04-06 - 13:26
Trečiadienį Strasbūre patvirtintose trijose Europos Parlamento rezoliucijose ES bei jos šalys raginamos sukurti dar glaudesnę ir veiksmingesnę bendrąją rinką. Siūloma užtikrinti kvalifikacijų pripažinimą bei pensijų perkeliamumą visoje ES, palengvinti tarptautinio verslo sąlygas, taip pat pratęsti tarptinklinio mobiliojo ryšio tarifų ribojimą. Tikimasi, jog į Parlamento siūlymus bus atsižvelgta šiuo metu rengiamame ES „Bendrosios rinkos akte“.
„Turime užbaigti kurti bendrąją rinką, kuri yra gyvybiškai svarbi Europos ekonomikai“, – šiuo klausimu teigė EP pirmininkas Jerzy Buzek . Jis pridūrė: „Turime ištaisyti trūkumus paslaugų ir viešųjų pirkimų srityse, taip pat panaikinti dar 150 likusių kliūčių. Naujasis ES „Bendrosios rinkos aktas“ leis padidinti mūsų ekonomikos konkurentiškumą, taip pat paskatinti jos augimą ir darbo vietų kūrimą.“
"Piliečiai, norintys studijuoti, dirbti kitoje valstybėje narėje, ten persikelti ar kitose valstybėse apsipirkti, ir MVĮ [mažosios ir vidutinės įmonės], norinčios įsisteigti kitoje valstybėje narėje ar vystyti tarpvalstybinę prekybą, susiduria su pernelyg daug kliūčių“, – savo rezoliucijoje pažymi Parlamentas. Jis siūlo „patvirtinti aiškią ir lengvai suprantamą Piliečių chartiją dėl teisės gyventi ir dirbti bet kurioje ES valstybėje“. EP džiaugiasi ketinimu reformuoti profesinės kvalifikacijos pripažinimo sistemą, ragina užtikrinti pensijos teisių perkeliamumą bei išvengti dvigubo Europos piliečių apmokestinimo. Europarlamentarai taip pat pažymi būtinybę iki galo ir tinkamai įgyvendinti Paslaugų direktyvą.
Parlamentas ragina ES šalių valdžios institucijas prisiimti atsakomybę už bendrosios rinkos projekto atnaujinimą, laiku ir teisingai perkelti bendrosios rinkos teisės aktus į savo teisę bei pagerinti jų taikymą. Tuo tarpu Europos Komisija raginama pagreitinti pažeidimų nagrinėjimo procedūras.
Tarptautiniam verslui – geresnės sąlygos
Raginama sumažinti mokestines, administracines ir teisines tarpvalstybinės veiklos kliūtis MVĮ, taip pat numatyti šių įmonių diferenciaciją – „remti konkrečias augimo galimybes turinčias, didelius atlyginimus ir geras darbo sąlygas siūlančias MVĮ“. Parlamentas prašo patvirtinti aiškesnę pridėtinės vertės mokesčio sistemą ir bendrą konsoliduotą įmonių pelno mokesčių bazę, taip pat sukurti MVĮ palankų ES patentą ir bendrą bylinėjimosi dėl jo sistemą. Savo ruožtu siūloma skatinti tarpvalstybines investicijas, supaprastinti viešųjų pirkimų procedūras ir sudaryti geresnes sąlygas juose dalyvauti MVĮ.
EP pritaria tam, kad būtų sukurtos ES projektų obligacijos, siekiant remti ilgalaikes naujoves ir skatinti darbo vietų kūrimą bei finansuoti stambius tarpvalstybinius infrastruktūros projektus, visų pirma energetikos, transporto ir telekomunikacijų srityse, kartu „remiant ekologinę ekonomikos pertvarką“.
Siekiant įtikinti Europos žmones „ES vertybių reikšme ir ES naudingumu bei nauda“, siūloma „per televiziją transliuoti Europos tarpvalstybinio metų verslo konkursą, kad žmonės pamatytų bendrosios rinkos galimybes ir naudą ir atrastų jaunus potencialius idėjų turinčius žmones“.
Ribotos tarptinklinio ryšio kainos – ir po 2012-ųjų?
Europarlamentarai ragina pratęsti esamo tarptinklinio mobiliojo ryšio reglamento galiojimo laiką iki 2015 m. birželio mėn., išplėsti jo apimtį bei nustatyti viršutines duomenų perdavimo tarptinkliniu ryšiu mažmeninių kainų ribas. Esamas reglamentas šiuo klausimu baigia galioti 2012 m. birželio 30 d.
Socialinės teisės ir imigracija
EP pažymi, kad „bendrosios rinkos esmė Europos gyventojams visų pirma susijusi su darbo vietomis ir naujų darbo vietų kūrimu“. Europarlamentarai siūlo stiprinti socialinę gerovę ir darbuotojų teises, taip pat „užtikrinti teisingas darbo sąlygas visiems Europos gyventojams“. Jie ragina paminėti socialines teises bendrąją rinką reglamentuojančiuose teisės aktuose, taip pat užtikrinti visuotinę prieigą prie kokybiškų visuotinės ekonominės svarbos paslaugų.
EP „mano, kad aukštos kvalifikacijos migrantų ir sezoninių darbuotojų antplūdis būtų naudingas Europos ekonomikai“, todėl ragina ES institucijas – toliau plėtoti bendrą imigracijos politiką, tačiau kartu „atsižvelgti į poreikį neištuštinti svarbiausių jų kilmės šalių žmogiškųjų išteklių“.
Energetikos, internetinio verslo bei finansų rinkos
"Siekiant didesnės energijos tiekimo autonomijos, svarbu sukurti gerai veikiančią energetikos vidaus rinką“, taip pat diversifikuoti energijos tiekimo maršrutus ir šaltinius, pažymi europarlamentarai. Jie „pabrėžia, kad Rytų Europos infrastruktūrą reikėtų pagerinti, kad ji būtų analogiška Vakarų Europos valstybių narių infrastruktūrai“. Parlamentas taip pat siūlo nustatyti minimalius akcizo dydžius pagal anglies dvideginio teršalus ir energetinį turinį.
EP ragina baigti kurti bendrą skaitmeninę rinką, panaikinti tarpvalstybinės elektroninės prekybos ES kliūtis, didinti įmonių ir vartotojų pasitikėjimą ja, taip pat griežtinti kovą su internetiniu piratavimu. Savo ruožtu raginama imtis priemonių elektroninėms sveikatos priežiūros paslaugoms teikti, taip pat „užtikrinti prieigą prie plačiajuosčio interneto paslaugų prieinamomis kainomis“.
Parlamentas ragina Komisiją nedelsiant imtis skubių priemonių finansų rinkoms stabilizuoti ir „užtikrinti, kad šios rinkos veiktų realiosios ekonomikos naudai“. Raginama sukurti tinkamai reguliuojamą mažmeninę rinką, apsaugoti vartotojus ir užtikrinti finansinį stabilumą siekiant, kad nesusidarytų burbulai, ypač nekilnojamojo turto. Savo ruožtu siūloma palengvinti tarptautinę bankininkystę, visų pirma – pašalinti esamas kliūtis naudoti konkuruojančias tarpuskaitos ir atsiskaitymo sistemas, taip pat iki šių metų pabaigos padidinti banko mokesčių skaidrumą ir palyginamumą.
Iniciatyva. Svarstymas ir balsavimas: 2011-04-06. S.Kalniete, A7-0083/2011: 595 už, 61 prieš, 10 susilaikė. A.F.Correia De Campos, A7-0072/2011: 600 už, 48 prieš, 27 susilaikė. C.S.Buşoi, A7-0071/2011: 570 už, 44 prieš, 28 susilaikė. 20110406IPR17108 Priimtas tekstas bus paskelbtas čia (pasirinkti balandžio 6 d.) Diskusijos vaizdo įrašas (pasirinkti balandžio 6 d.) Pranešėja Sandra Kalniete (EPP, LV) Pranešėjas António Fernando Correia de Campos (S&D, PT) Pranešėjas Cristian Silviu Buşoi (ALDE, RO)
LT
1
LINK
/activities/plenary/ta/calendar.do?language=LT
LT
2
LINK
/wps-europarl-internet/frd/vod/research-by-date?language=lt
LT
3
LINK
/members/public/geoSearch/view.do?language=LT&partNumber=1&country=LV&id=96934
LT
4
LINK
/members/public/geoSearch/view.do?language=LT&id=96975
LT
5
LINK
/members/public/yourMep/view.do?language=LT&partNumber=1&name=busoi&id=38420
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
