1.9.2008
PASIŪLYMAS DĖL REZOLIUCIJOS
siekiant baigti diskusijas dėl Tarybos pareiškimo
pagal Darbo tvarkos taisyklių 103 straipsnio 2 dalį
pateikė Beniamino Donnici, Toomas Savi, Renate Weber ir Sophia in 't Veld
ALDE frakcijos vardu
dėl gimdyvių mirtingumo problemos prieš JT aukšto lygio rugsėjo 25 d. renginį, skirtą Tūkstantmečio vystymosi tikslų persvarstymui
Europos Parlamento rezoliucija dėl gimdyvių mirtingumo problemos prieš JT aukšto lygio rugsėjo 25 d. renginį, skirtą Tūkstantmečio vystymosi tikslų persvarstymui
Europos Parlamentas ,
atsižvelgdamas į 2000 m. rugsėjo mėn. Jungtinių Tautų tūkstantmečio aukščiausiojo lygio susitikime patvirtintus Tūkstantmečio vystymosi tikslus,
–
atsižvelgdamas į Komisijos pranešimą apie Tūkstantmečio vystymosi tikslus 2000–2004 m. (SEC(2004)1379),
–
atsižvelgdamas į Europos Vadovų Tarybai pirmininkaujančios šalies išvadas, kurios priimtos 2004 m. gruodžio 16–17 d. Briuselyje vykusiame Europos Vadovų Tarybos posėdyje ir kuriose patvirtinamas visapusiškas Europos Sąjungos įsipareigojimas siekti Tūkstantmečio vystymosi tikslų ir politikos darnos,
–
atsižvelgdamas į Komisijos komunikatą Europos Parlamentui ir Tarybai „Lyčių lygybė ir galių suteikimas moterims vystomojo bendradarbiavimo srityje“ (SEC(2007) 332),
–
atsižvelgdamas į 2008 m. kovo 13 d. Europos Parlamento rezoliuciją dėl lyčių lygybės ir moterų teisių stiprinimo vystomojo bendradarbiavimo srityje (2007/2182(INI),
–
atsižvelgdamas į Europos Parlamento 2005 m. balandžio 12 d. rezoliuciją dėl Europos Sąjungos vaidmens siekiant Tūkstantmečio vystymosi tikslų (TVT) ir 2007 m. birželio 20 d. rezoliuciją „Tūkstantmečio vystymosi tikslai. Pusiaukelė“,
–
atsižvelgdamas į savo 2005 m. lapkričio 17 d. rezoliuciją dėl Afrikos vystymosi strategijos ir į savo 2007 m. spalio 25 d. rezoliuciją dėl dabartinės Europos Sąjungos ir Afrikos santykių padėties,
–
atsižvelgdamas į 1995 m. rugsėjo mėn. Pekine vykusią ketvirtąją pasaulinę konferenciją moterų klausimais, Pekine priimtą deklaraciją ir veiksmų platformą bei atitinkamus tolesnius neeiliniuose Jungtinių Tautų posėdžiuose „Pekinas+5“ ir „Pekinas+10“ priimtus dokumentus dėl tolesnių veiksmų ir iniciatyvų įgyvendinant Pekino deklaraciją ir veiksmų platformą (pastarieji dokumentai priimti atitinkamai 2000 m. birželio 9 d. ir 2005 m kovo 11 d.),
–
atsižvelgdamas į Tarybos, Taryboje posėdžiavusių valstybių narių vyriausybių atstovų, Europos Parlamento ir Komisijos bendrą pareiškimą dėl Europos Sąjungos vystymosi politikos, 2005 m. gruodžio 20 d. pasirašytą Europos konsensusą (Europos konsensusą vystymosi klausimais) ir į 2007 m. gruodžio mėn. Europos konsensusą humanitarinės pagalbos klausimais,
–
atsižvelgdamas į 2005 m. ir 2006 m. Jungtinių Tautų gyventojų fondo pranešimus dėl pasaulio demografinės padėties „Pažadėta lygybė: lyčių lygybė, reprodukcinė sveikata ir Tūkstantmečio vystymosi tikslai“ ir „Vilties kelias: moterys ir tarptautinė migracija“,
–
atsižvelgdamas į Europos Parlamento ir Tarybos 2006 m. gruodžio 18 d. reglamentą (EB) Nr. 1905/2006, kuriame nustatoma vystomojo bendradarbiavimo finansinė priemonė (vystomojo bendradarbiavimo priemonė),
–
atsižvelgdamas į 2005 m. spalio 26 d. įsigaliojusį Protokolą dėl Afrikos moterų teisių, dar vadinamą Maputo protokolu, ir į 2007–2010 m. Maputo veiksmų dėl žemyno lytinės ir reprodukcinės sveikatos ir teisių politikos gairių veiksmingumo planą, kuris buvo patvirtintas 2006 m. rugsėjo mėn. vykusiame Afrikos Sąjungos neeiliniame posėdyje,
–
atsižvelgdamas į 1994 m. rugsėjo mėn. Kaire surengtą tarptautinę Jungtinių Tautų konferenciją gyventojų ir vystymosi klausimais, Kaire patvirtintą veiksmų planą ir per neeilinį Jungtinių Tautų posėdį „Kairas+5“ priimtus dokumentus dėl tolesnių veiksmų įgyvendinant 1999 m. patvirtintą veiksmų programą,
–
atsižvelgdamas į Briuselio veiksmų programą ir rekomendacijas sveikatos srityje siekiant tvaraus vystymosi, kurias 2007 m. spalio mėn. Briuselyje patvirtino Afrikos, Karibų jūros ir Ramiojo vandenyno šalių sveikatos ministrai,
–
atsižvelgdamas į 1976 m. sausio 3 d. įsigaliojusį Tarptautinį ekonominių, socialinių ir kultūrinių teisių paktą, ypač į jo 12 straipsnį,
–
atsižvelgdamas į Jungtinių Tautų ekonominių, socialinių ir kultūrinių teisių komiteto bendrąjį komentarą Nr. 14 „Teisė į aukščiausio pasiekiamo lygio sveikatos apsaugą“, Jungtinių Tautų dokumentas E/C 12/2000/4 (2000),
–
atsižvelgdamas į 1981 m. rugsėjo 3 d. Konvenciją dėl visų formų moterų diskriminacijos panaikinimo,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi su gimdyvių mirtingumu susijusio TVT tikslo siekiama prasčiausiai, o būtent pagal šį TVT tikslą, kurio siekti įsipareigojo 186 šalys, gimdyvių mirtingumą iki 2015 m. siekiama sumažinti 75 proc.,
B.
kadangi kiekvienais metais nėštumo metu ar gimdydamos miršta daugiau kaip pusė milijono moterų ir 99 proc. jų miršta besivystančiose šalyse; kadangi per 20 metų Afrikos regionuose, esančiuose į pietus nuo Sacharos, mirtingumas beveik nepakito: gimdydamos miršta viena iš 16 moterų; kadangi gimdyvių mirtingumas – pati didžiausia sveikatos apsaugos srities nelygybė visame pasaulyje, didesnė netgi už vaikų mirtingumą,
C.
kadangi didžiojo aštuoneto (G8) šalys sutarė dėl rinkinio sveikatos priemonių, kuriomis remiantis bus galima mokyti ir įdarbinti Afrikoje 1,5 milijono sveikatos apsaugos darbuotojų ir užtikrinti, kad 80 proc. gimdyvių gimdymo metu padėtų mokymuose dalyvavę sveikatos apsaugos darbuotojai, kadangi siekiant šio tikslo 36 Afrikos šalyse, kuriose sveikatos priežiūros darbuotojų ypač trūksta, sveikatos darbuotojų skaičių reikia padidinti iki 2,3 darbuotojų 1000 gyventojų, kadangi vis dėlto nėra užuominų apie 10 milijardų JAV dolerių pagalbą, kuri, kaip teigia pilietinės visuomenės aktyvistai, reikalinga tam, kad kiekvienais metais būtų galima išgelbėti šešių milijonų moterų ir vaikų gyvybę;
D.
kadangi gimdyvių mirtingumas ir ligos – tai itin didelė pasaulinė sveikatos problema, kasmet miršta maždaug 536 000 gimdyvių, o moterų, kurios patiria sunkių komplikacijų – chroninių infekcijų, negalią sukeliančių sužalojimų, pvz., kai po gimdymo susidaro pratakos (fistulės), yra trisdešimt kartų daugiau nei yra dėl to mirusių, ir šių komplikacijų būtų galima lengvai išvengti užtikrinus visuotinai prieinamas pirminės ir skubiosios akušerinės ir reprodukcinės sveikatos priežiūros paslaugas,
E.
kadangi gimdyvių mirties atvejai, kurių galima išvengti, – tai moterų ir paauglių merginų teisės į gyvenimą pažeidimas ir kadangi gimdyvių mirtingumo ir sergamumo priežastys gali sukelti ir kitų žmogaus teisių pažeidimų, įskaitant teisės į aukščiausio pasiekiamo lygio fizinės ir psichinės sveikatos apsaugą ir teisės gauti pagrindinę sveikatos priežiūrą nepatiriant diskriminacijos pažeidimus;
F.
kadangi teisė į gyvenimą, kaip nurodyta Jungtinių Tautų Visuotinės žmogaus teisių deklaracijos 3 straipsnyje ir Tarptautiniame pilietinių ir politinių teisių pakte, taip pat ir Europos Sąjungos pagrindinių žmogaus teisių chartijoje; kadangi teisė į gyvenimą reiškia ne tik tai, kad vyriausybės turi susilaikyti nuo savavališkų žudynių, bet apima ir vyriausybių pareigą apsaugoti piliečius nuo mirties, kurios įmanoma išvengti, ypač apsaugoti nuo mirties gimdyves,
G.
kadangi kita pagrindinė žmogaus teisė – teisė į aukščiausio pasiekiamo lygio fizinės ir psichinės sveikatos apsaugą, įtvirtinta Tarptautinį ekonominių, socialinių ir kultūrinių teisių pakte; kadangi aukšto lygio sveikatos apsauga, įskaitant slaugą iki ir po gimdymo, apmokytų sveikatos apsaugos darbuotojų dalyvavimą gimdymo metu, skubią akušerinę priežiūrą ir šeimos planavimą, labai svarbi mažinant gimdyvių mirtingumą,
H.
kadangi teisė į apsisprendimą seksualiniais ir reprodukcijos klausimais apima teisę ištekėti, sukurti šeimą ir savanoriškai užmegzti seksualinius santykius, taip pat ir teisę nekentėti nuo seksualinio smurto ir prievartos,
I.
kadangi moterys turi teisę nediskriminuojamos naudotis sveikatos priežiūros paslaugomis, kadangi gimdyvių mirtingumas ir neįgalumas visame pasaulyje rodo, kad esama rimtos nuolatinės nelygybės ir moterų visą gyvenimą kenčiamos diskriminacijos problemos;
J.
kadangi moterys ypač pažeidžiamos nėštumo arba gimdymo metu, nes jos susiduria su keleriopa diskriminacija, įskaitant skirtingą vyrų ir moterų padėtį namų ūkyje, tradicijomis paremtus moterims žalingus veiksmus, smurtą prieš moteris ir moteriškosios lyties kūdikių atsisakymą, kadangi JT Konvencijoje dėl visų formų moterų diskriminacijos panaikinimo (angl. CEDAW), kurią ratifikavo visos ES valstybės narės, teigiama, kad vyriausybės turi aktyviai veikti, kad „keistųsi vyrų ir moterų socialiniai ir kultūriniai elgesio modeliai, siekiant atsisakyti prietarų ir įprastinio elgesio, kurie yra pagrįsti nepilnavertiškumo arba vienos iš lyčių pranašumo idėja arba stereotipiniais vyrų ir moterų vaidmenimis“, būtent „užtikrinti, kad moterys nėštumo ir gimdymo metu ir laikotarpiu po gimdymo gautų tinkamų paslaugų“,
K.
kadangi Jungtinių Tautų Generalinė asamblėja tikslą „iki 2015 m. užtikrinti visuotinę prieigą prie reprodukcinės sveikatos paslaugų“ pavadino 5-uoju Tūkstantmečio vystymosi tikslu („Gimdyvių mirtingumas“) ir įtraukė į dalinių Tūkstantmečio vystymosi tikslų sąrašą;
L.
kadangi tarptautinėje konferencijoje gyventojų ir vystymosi klausimais (angl. ICPD) tarptautinė bendruomenė įsipareigojo skirti naujų išteklių, o reprodukcinę sveikatą, įskaitant šeimos planavimo ir gimdyvių sveikatos apsaugos paslaugas, paskelbė pagrindine prioritetine sritimi, į kurią sutelkti tarptautiniai veiksmai vystymuisi skatinti;
M.
kadangi, užuot numačius didesnę paramą, skiriama daug mažiau negu 1994 m. visų šeimos planavimui skirtų rėmėjų lėšų: 1995 m. skirta 723 mln. JAV dolerių suma 2004 m. sumažėjo iki 442 mln. JAV dolerių (pagal absoliučią dolerio vertę),
N.
kadangi gimdyvių mirties atvejų būtų galima išvengti, jei gimdyvėms būtų sudaryta galimybė gauti saugias sveikatos apsaugos paslaugas; kadangi esama daugiau priežasčių, dėl kurių miršta gimdyvių, t. y. gali būti, kad jų miršta dėl to, kad dėl atstumo, infrastruktūros ir transporto priežasčių per vėlai pasiekiama tinkama sveikatos apsaugos įstaiga, kad atvykus į šią įstaigą ne iš karto suteikiama tinkama slauga, nes trūksta personalo arba nėra elektros energijos, vandens arba medicinos reikmenų;
O.
kadangi teikti sveikatos apsaugos paslaugas (pačiai arba kitiems veikėjams padedamai) – vyriausybės pareiga, tokia pati kaip ir užtikrinti teisę į sveikatos apsaugą;
P.
kadangi nepaisant to, kad tai didelio masto problema ir žmogaus teisių pažeidimas, gimdyvių sveikatos apsauga tėra nesvarbi tarptautinės bendruomenės darbotvarkės dalis, nes didžiausias dėmesys sutelktas į veiksmus, kuriais siekiama spęsti su tam tikromis ligomis susijusias problemas, ir kadangi dėl to, jog daug žmonių serga ŽIV, lėtėja pažanga mažinant gimdyvių mirtingumą ir sergamumą arba ji mažesnė;
Q.
kadangi tų šalių, kuriose aptariamoji problema aktuali, moterų ir vyrų sąmoningumas teisių į gimdyvių sveikatos apsaugą klausimu yra žemo lygio, todėl jie nereikalauja gerbti jų teisės į geresnę sveikatos priežiūrą ir teisės gauti sveikatos apsaugos paslaugas;
1.
yra itin susirūpinęs dėl to, kad daugelyje besivystančių šalių, ypač Afrikoje, su gimdyvių mirtingumu susijusio TVT siekiama prasčiausiai;
2.
pažymi, kad didesnių galių suteikimas moterims, kaip ir švietimas, labai padeda siekiant 5-ojo TVT, kuris yra ypač svarbus bendrosios vystymosi pažangos rodiklis;
3.
ragina Tarybą ir Komisiją prieš JT aukščiausiojo lygio susitikimą TVT klausimu suteikti pirmenybę veiksmams, kurių imantis siekiama 5-ojo TVT – pagerinti gimdyvių sveikatos priežiūrą;
4.
ragina Komisiją ir Tarybą mažinti išsivysčiusių ir besivystančių šalių gimdyvių mirtingumo rodiklių skirtumus ir siekiant šio tikslo daugiau investuoti bei imtis veiksmų, kuriais būtų gerinami sveikatos apsaugos sistemos žmogiškieji ištekliai, skirti daugiau išteklių ir dėti daugiau pastangų tobulinant sveikatos apsaugos sistemą ir pagrindinę sveikatos apsaugos infrastruktūrą, įskaitant lėšų kontrolei, stebėsenai, pagrindinėms viešosioms sveikatos apsaugos sistemos funkcijoms, bendruomenės veiksmams ir kitoms būtinoms pagalbinėms funkcijoms skyrimą;
5.
ragina Tarybą ir Komisiją dėti daugiau pastangų siekiant panaikinti gimdyvių mirtingumą ir sergamumą, kurių galima išvengti, bei parengti, vykdyti ir nuolat vertinti įgyvendinimo gaires ir veiksmų planus, kuriuose išdėstoma, kaip sumažinti pasaulinę gimdyvių mirtingumo ir sergamumo naštą, taip pat laikytis teisingo, sistemingo ir nuosekliai žmogaus teisėmis grindžiamo požiūrio, kuriam sąlygas sudarytų ir kurį tinkamai paremtų veiksmingi instituciniai mechanizmai ir finansavimas;
6.
ragina Tarybą ir Komisiją užtikrinti, kad, atsižvelgiant į pirminę sveikatos priežiūrą, būtų teikiama daugiau gimdyvių sveikatos priežiūros paslaugų, kurios būtų grindžiamos sąmoningo pasirinkimo principu, saugios motinystės ugdymu, dėmesį sutelkiant į veiksmingą nėščiųjų priežiūrą, gimdyvių mitybos programas, tinkamą pagalbą gimdymo metu siekiant išvengti itin dažnai daromo Cezario pjūvio ir suteikti skubią akušerinę pagalbą, siuntimo pas specialistą paslaugas nėštumo, gimdymo ir su nėštumo nutraukimu susijusių komplikacijų atvejais, priežiūrą po gimdymo ir šeimos planavimą;
7.
ragina Tarybą ir Komisiją skatinti, kad visos moterys galėtų pasinaudoti išsamia informacija ir paslaugomis seksualinės ir reprodukcinės sveikatos srityje, ir užtikrinti, kad šios paslaugos būtų aukšto lygio ir gerai finansuojamos;
8.
ragina Tarybą ir Komisiją rengti gimdyvių mirtingumo mažinimo rodiklius ir gaires, įskaitant plėtrai skiriamas oficialios paramos lėšas, ir nustatyti stebėsenos ir atskaitomybės mechanizmus, nes tai galėtų padėti nuolat tobulinti taikomą politiką ir programas;
9.
ragina Komisiją ir Tarybą užtikrinti, kad laiku būtų renkami patikimi duomenys ir būtų galima parengti priemonių, skirtų su gimdyvių mirtingumu ir ligomis susijusioms problemoms spręsti, įgyvendinimo gaires;
10.
ragina Komisiją ir Tarybą užtikrinti tinkamo skaičiaus gimdymo priežiūros darbuotojų mokymą ir jų gebėjimų ugdymą, taip pat užtikrinti, kad jie galėtų naudotis reikiama infrastruktūra siekiant visoms nėščioms moterims ir paauglėms merginoms sudaryti galimybes naudotis tokių darbuotojų paslaugomis (taip pat užtikrinti, kad būtų parengtos gairės ir nacionaliniai veiksmų planai, kuriuose atsispindėtų šis tikslas);
11.
ragina Tarybą ir Komisiją tais atvejais, kai abortai įteisinti, užtikrinti, kad būtų teikiamos saugios ir prieinamos nėštumo nutraukimo paslaugos, kuo griežčiausiai laikantis vietos įstatymų, ir tuo pačiu metu mokyti ir aprūpinti įranga sveikatos priežiūros darbuotojus, kad jie galėtų suteikti visapusiškas ir saugias nėštumo nutraukimo paslaugas; turėdamas tai mintyje pritaria Tarybos 2008 m. balandžio 17 d. rezoliucijai dėl saugių ir legalių abortų;
12.
smerkia JAV taikomą vadinamąją visuotinio nutildymo taisyklę, pagal kurią užsienio nevyriausybinėms organizacijoms, gaunančioms JAV Tarptautinės plėtros agentūros (angl. USAID) lėšų šeimos planavimo projektams, neleidžiama naudoti nuosavų, ne JAV lėšų, teikti legalias nėštumo nutraukimo paslaugas, medicininėms konsultacijoms arba pacienčių siuntimui į nėštumo nutraukimo paslaugas teikiančias įstaigas;
13.
ragina Tarybą ir Komisiją rengti programas ir politiką, kuriose būtų nustatyti sveikatą lemiantys veiksniai, itin svarbūs siekiant užkirsti kelią gimdyvių mirtingumui, pvz., dalyvavimas priimant sprendimus su sveikatos priežiūra susijusiais klausimais, informacija seksualinės ir reprodukcinės sveikatos tema, raštingumas, mityba, nediskriminavimas ir lyčių lygybė;
14.
ragina Tarybą ir Komisiją rengti forumą, kurio dalyviai galėtų dalytis pažangiąja patirtimi apie gimdyvių mirtingumo programas ir politiką;
15.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir JT Generaliniam Sekretoriui.
