21.4.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Graham Watson ir Dirk Sterckx
ALDE frakcijos vardu
dėl laivo „New Flame“ avarijos ir jos padarinių Alchesiraso įlankoje
Europos Parlamento rezoliucija dėl laivo „New Flame“ avarijos ir jos padarinių Alchesiraso įlankoje
Europos Parlamentas ,
–
atsižvelgdamas į EB sutarties 71, 80 ir 251 straipsnius,
–
atsižvelgdamas į savo ankstesnes rezoliucijas dėl saugios laivybos priemonių paketo ir laivybos saugumo,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2007 m. rugpjūčio 12 d. netoli Gibraltaro įvyko dvigubo korpuso naftos tanklaivio ir biriųjų krovinių laivo „New Flame“ susidūrimas, dėl kurio „New Flame“ nuskendo,
B.
kadangi buvo pastebėta nedidelis kiekis išsiliejusios naftos ir tai gali būti susiję su „New Flame“ avarija,
C.
kadangi šioje jūrų zonoje nuolat nelegaliai tuštinamos naftos cisternos ir išleidžiamas balasto vanduo,
D.
kadangi visoje Alchesiraso įlankoje ir jos pakrantėje yra didelis gyventojų tankumas, vyksta aktyvi ekonominė, prekybos ir turistinė veikla, judrus jūrų transportas,
E.
kadangi vietoje buvo vykdomos įvairios gelbėjimo operacijos,
F.
kadangi reikia dėti visas pastangas ir imtis visų įmanomų priemonių, kad nebūtų užterštas jūros dugnas, žvejybos plotai ir pakrantės zonos, ypač atsižvelgiant į tai, kad sudužusiame laive yra 42 000 tonų metalo laužo,
G.
kadangi bunkeriavimas pakrantės vandenyse nepažeidžia EB teisės aktų aplinkos srityje ir gali sukelti taršą tik tuomet, jei būtų atliekamas neprofesionaliai, neatsižvelgiant į aplinkos apsaugą arba esant nepalankioms oro sąlygoms ar nepalankioms sąlygoms jūroje,
H.
kadangi laikydamosi Direktyvos 2002/59/EB OL L 208, 2002 8 5, p. 10. valstybės narės turi imtis atitinkamų priemonių siekdamos kiek įmanoma riboti, o jei riekia, uždrausti bunkeriavimą savo teritoriniuose vandenyse,
I.
kadangi bunkeriavimo veiklą Gibraltare reglamentuoja elgesio kodeksas, kurio vykdymą prižiūri vyresnysis inspektorius, ir šiai veiklai išduodamos licencijos,
J.
kadangi trečiajame saugios laivybos priemonių pakete, kurį Europos Parlamentas prieš metus patvirtino per pirmąjį svarstymą ir kuris dabar svarstomas Taryboje, numatytos visos priemonės, kurių reikia veiksmingiausiai ir kuo mažiau pakenkiant aplinkai spręsti su avarijomis jūrose susijusius klausimus,
1.
džiaugiasi, kad niekas nenukentėjo ir nebuvo pastebėta didelės taršos po šių laivų susidūrimo;
2.
apgailestauja, kad išsiliejo šiek tiek naftos ir buvo neįmanoma to išvengti, o dėl prastų oro sąlygų ir dėl būtinybės vykdyti nuolaužų pašalinimo operacijas nedidelis keikis teršalų pasiekė Alchesiraso kranto liniją;
3.
pabrėžia, kad susidūrimas, dėl kurio laivas nuskendo, įvyko Viduržemio jūroje, o ne įlankoje; atsižvelgdamas į tai, kad ištekėjo nedidelis kiekis teršalų ir šios taršos priežastis turi būti išaiškinta, pabrėžia, kad visos įlanką, pakrantę ir laivo „New Flame“ gelbėjimo operacijas valdančios institucijos turi ypatingai atidžiai stabėti, ar nebandoma nelegaliai tuštinti naftos cisternų ir išleisti balasto vandens;
4.
pabrėžia, kad Ispanijos valdžios institucijoms paprašius pagalbos, Europos jūrų saugumo agentūra veikė skubiai ir veiksmingai; pabrėžia, kad Europos Sąjunga pritarė, kad būtų padidinti agentūros veiklos ir finansiniai ištekliai, ir kad bus daugiau laivų, teiksiančių pagalbą įvairiuose ES jūrų regionuose;
5.
mano, kad nepaisant nuomonių išsiskyrimo dėl Gibraltaro teritorinių vandenų suverenumo, Gibraltaro vyriausybė ir Ispanijos valdžios institucijos parodė norą kuo veiksmingiau bendradarbiauti, siekdamos susidoroti su avarija ir jos pasekmėmis jūros ir pakrantės aplinkai;
6.
ragina, kad Ispanijos valdžios institucijos, Gibraltaro vyriausybė, Alchesiraso ir Gibraltaro uosto valdžia ir visi svarbūs veikėjai dėtų visas pastangas ir imtųsi visų priemonių siekiant, kad įlankoje vykdoma veikla būtų valdoma kuo atsakingiau;
7.
pažymi, kad laivybos ir aplinkos klausimai įeina į trišalio Jungtinės Karalystės, Ispanijos ir Gibraltaro dialogo forumo darbotvarkę ir ragina nedelsiant surengti forumo ministrų susitikimą;
8.
pabrėžia, kad trečiasis saugios laivybos priemonių paketas, kurio pirmasis svarstymas Taryboje tebevyksta, o Parlamentas savo poziciją priėmė prieš metus ir nori žengti pirmyn bei baigti septynias teisėkūros procedūras, suteiktų ES laivybos incidentų prevencijos ir tokių incidentų pasekmių valdymo priemones, ypač pasiūlymą dėl jūrų eismo stebėsenos ir avarijų tyrimo;
9.
dar kartą prašo Tarybos vykdyti savo pareigas ir priimti savo bendrą poziciją dėl visų pasiūlymų;
10.
pabrėžia, kad kai kurios valstybės narės dar neratifikavo 2001 m. Tarptautinės civilinės atsakomybės už laivų bunkeriuose vežamos naftos padarytą žalą konvencijos (2001 m. Laivų bunkerių konvencija) ir 1996 m. Tarptautinės konvencijos dėl atsakomybės ir kompensacijos už žalą, susijusią su pavojingų ir potencialiai kenksmingų medžiagų vežimu jūra (HNS konvencija); pabrėžia, kad laivo „New Flame“ avarija yra vienas iš daugelio pavyzdžių, įrodančių, kad būtina, jog visos valstybės narės nedelsiant taptų šių konvencijų susitariančiosiomis šalimis;
11.
paveda Pirmininkui perduoti šią rezoliuciją Tarybai, Ispanijos, Gibraltaro ir Jungtinės Karalystės vyriausybėms bei atitinkamoms regionų valdžios institucijoms.
