Klausimas Nr. H-0447/2010
Tarybai
2010 m. rugsėjo II mėn. sesija
Darbo tvarkos taisyklių 116 straipsnis
Charalampos Angourakis
(GUE/NGL) Tema: Memorandumas, dėl kurio kyla grėsmė darbininkų šeimoms ir švietimo sistemai
Graikijoje tūkstančiai darbininkų šeimų vaikų nepriimami į vietos valdžios institucijoms pavaldžius vaikų darželius, kadangi daugelis vietos valdžios institucijų uždaro šias įstaigas dėl lėšų ir darbuotojų trūkumo. Taigi vien Atėnų savivaldybėje patvirtinti tik 5 465 prašymai priimti į vaikų darželį iš 8 816. Be to, 60–70 proc. vaikų darželių darbuotojų gresia atleidimas iš darbo, kadangi neatnaujinamos darbo sutartys. Taip pat šiais metais 50 proc. sumažėjo valstybinėse švietimo įstaigose įdarbinamų mokytojų ir tuo metu vis daugiau mokytojų išleidžiama į pensiją. Taigi skaičiuojama, kad trūksta daugiau nei 20 000 mokytojų! Dėl šių problemų ir masinio nedarbo bei drastiško atlyginimų ir socialinių išmokų mažinimo pagal PASOK vyriausybės ir ES, Europos centrinio banko ir Tarptautinio valiutos fondo pasirašytą memorandumą didėja visos kitos darbininkų šeimų problemos.
Ar Taryba pripažįsta, kad pagal minėtąjį memorandumą įgyvendinamos priemonės daro nepakeliamą poveikį darbininkų šeimoms, visų pirma moterims, kadangi vietos valdžios institucijoms pavaldžiuose vaikų darželiuose trūksta dar daugiau vietų, prasčiau veikia vietos valdžios institucijoms pavaldžios mokyklos ir kyla grėsmė darbininkų vaikų teisei gauti išsilavinimą?
