KLAUSIMAS ŽODŽIU SU DEBATAIS O-0144/09
pagal 115 Darbo tvarkos taisyklių straipsnį
pateikė
George Lyon
ALDE vardu
Komisijai
Tema: Mėsos importas iš ne Bendrijos šalių
Maisto ir veterinarijos tarnyba (MVT) 2009 m. sausio 20 d.–vasario 2 d. atliko patikrinimus, ar eksportas iš Brazilijos atitinka Bendrijos standartus. Iš publikuotos MVT ataskaitos matyti, kad kai kurios sertifikavimo institucijos neatitinka nustatytų standartų.
Ar, atsižvelgiant į MVT nustatytus neatitikimus, Komisija gali užtikrinti, kad 1500 Brazilijos įmonių, kurioms suteiktas leidimas eksportuoti maistą į ES, atitinka Bendrijos reikalavimus?
MVT ataskaitoje taip pat minimi rimti Brazilijos įmonių atliekamo atsekamumo sistemos trūkumai, ypač susiję su gyvulių žymėjimu ir duomenų bazėmis.
Kaip atsižvelgiant į inspekcijos rezultatus užtikrinama, kad visa Europos vartotojams iš Brazilijos tiekiama mėsa atitinka ES maisto saugos reikalavimus?
MVT taip pat nustatė, kad nemažai ES gabenamų krovinių neturėjo oficialių sertifikatų. Be to, šių krovinių mėsa taip pat nebuvo pakankamai subrandinta, o 50 proc. gyvulių buvo kilę iš ES nepatvirtintų regionų.
Ar pasienio kontrolės punktuose iš tiesų tikrinami produktai, importuojami iš ne Bendrijos šalių, ar tikrinami tik juos lydintys dokumentai?
