Liepos 4-7 d. EP plenarinė sesija Strasbūre
Institucijos
2011-07-01 - 12:40
EP plenarinė sesija Strasbūre Šioje Strasbūro plenarinėje sesijoje gausu įvairių klausimų. EP nariai balsuos dėl aiškesnių naujų maisto produktų ženklinimo taisyklių, dėl genetiškai modifikuotų pasėlių apribojimų, aptars nuobaudas automobilių vairuotojams, pažeidusiems eismo taisykles užsienyje. Antradienį Europos Komisijos pirmininkas José Manuel Barroso pateiks pasiūlymus dėl ES ilgalaikio biudžeto, vėliau bus skirta dėmesio laikinai atnaujinamai sienų kontrolei Šengeno erdvėje.
Trečiadienio rytą Lenkijos ministras pirmininkas Donald Tusk pristatys Lenkijos pirmininkavimo ES Tarybai programą ir prioritetus. Popiet europarlamentarai kartu su vyriausiąja įgaliotine Catherine Ashton aptars padėtį Sirijoje, Jemene ir Šiaurės Afrikoje. Tarp kitų darbotvarkės klausimų - siūlymai reformuoti EP rinkimus, padėties Rusijoje aptarimas, artėjant gruodį numatytiems Dūmos rinkimams bei kiti klausimai.
20110627FCS22686
Naujienlaiškis: liepos 6-9 d. EP plenarinė sesija Strasbūre
Europa toliau grumiasi su ekonomikos krize Maisto produktų etiketės bus išsamesnės ir aiškesnės
Maisto produktų pakuotėse bus privalu nurodyti riebalų, sočiųjų riebalų, angliavandenių, baltymų, cukraus bei druskos kiekį. Šioje sesijoje europarlamentarai balsuos dėl kompromiso, pasiekto su ES Taryba šiuo klausimu.
EP balsuos dėl išvestinių finansinių priemonių ir kompensacijų investuotojams
EP balsuos dėl siūlymų griežčiau reguliuoti išvestines finansines priemones bei suteikti investuotojams iki 100 tūkst. eurų garantiją sukčiavimo atveju.
Valstybėms norima suteikti teisę uždrausti auginti genetiškai modifikuotas kultūras
Tarp motyvų, dėl kurių ES valstybė galėtų neleisti joje auginti ES patvirtintas genetiškai modifikuotas kultūras, europarlamentarai siekia įrašyti ir aplinkosaugą.
Pažeidusieji eismo taisykles užsienyje neišvengs nuobaudų
Pagal naujas taisykles, dėl kurių balsuos Europos Parlamentas, nuobaudos už greičio viršijimą, vairavimą apsvaigus ar šviesoforo signalų nepaisymą bus dažniau išieškomos iš kitose ES šalyse gyvenančių pažeidėjų.
Siūloma 25 europarlamentarus rinkti ir iš bendro europinio sąrašo
Šioje sesijoje europarlamentarai aptars neįpareigojančius siūlymus reformuoti EP rinkimus. Nuo 2014 m. rinkimų 25 EP narius rinkti vienoje bendroje europinėje apygardoje. Rinkėjas atiduotų vieną balsą už savo šalies kandidatą, o kitą – už europinio sąrašo kandidatą.
EP nariai siūlys tęsti reikšmingą ES pagalbą regionams
Europarlamentarai siūlys užtikrinti, kad ES ir toliau teiktų reikšmingą pagalbą regionams. Rezoliucijoje, dėl kurios bus balsuojama šioje sesijoje, siūloma supaprastinti prieigą prie pagalbos, sustiprinti lėšų panaudojimo kontrolę, pagerinti tarpvalstybinį bendradarbiavimą ir išplėsti paramą gaunančių regionų ratą sukuriant naują jų kategoriją.
Lenkijos premjeras pristatys pirmininkavimo ES programą
Trečiadienio rytą Lenkijos ministras pirmininkas Donald Tusk pristatys Lenkijos pirmininkavimo ES Tarybai programą. Jos prioritetai – ekonomikos augimo skatinimas, ES saugumas bei jos atvirumas pasauliui. Pakeitusi Vengriją, Lenkija pirmininkaus ES Tarybai šių metų antrąjį pusmetį.
Parlamentas aptars ilgalaikio ES biudžeto ateitį
Antradienio popietę Parlamentas aptars siūlymus dėl ilgalaikio ES biudžeto po 2013 m. kartu su Europos Komisijos pirmininku José Manuel Barroso ir biudžeto komisaru Janusz Lewandowski.
Europarlamentarai išreikš nuomonę dėl laikino sienų kontrolės atkūrimo
Parlamentas aptars Europos Vadovų Tarybos siūlymą kritiniais atvejais leisti laikinai atkurti Šengeno erdvės vidaus sienų kontrolę valstybėms, susiduriančioms su dideliu migrantų srautu. Europos Komisija ketina rugsėjį pateikti atitinkamo teisės akto projektą. Dėl rezoliucijos šiuo klausimu bus balsuojama ketvirtadienį.
Lietuvai ir kitoms šalims grąžinama permoka į ES biudžetą
Kadangi pernai sutaupyta ES biudžeto lėšų, šiemet Sąjungos šalys turėtų į jį įmokėti mažiau negu planuota. Dėl tokio siūlymo balsuos Europos Parlamentas.
EP įvertins padėtį Rusijoje artėjant Dūmos rinkimams
Trečiadienio vakarą europarlamentarai kartu su vyriausiąja įgaliotine Catherine Ashton aptars padėtį Rusijoje artėjant gruodį numatytiems Dūmos rinkimams. Tuo tarpu ketvirtadienį bus balsuojama dėl atitinkamos rezoliucijos. Sesijos darbotvarkės projektas Stebėkite sesiją tiesiogiai EP plenarinės sesijos Strasbūre nuotraukų galerija (Flickr)
Europarlamentarai: dėl GMO turi spręsti pačios valstybės
Europarltv reportažas Antradienį europarlamentarai balsuos, ar suteikti ES šalims daugiau galių riboti arba drausti genetiškai modifikuotų augalų kultivavimą savo teritorijoje. EP Aplinkosaugos komitetas balandį pritarė, kad valstybės narės turėtų tokią teisę, jei GMO auginimas kelia pavojų aplinkai.
Jei bus priimtas naujasis reglamentas, ES šalims bus leista savarankiškai spręsti, ar savo teritorijoje drausti auginti GMO, remiantis galimu kenkėjų atsparumo pesticidams didėjimu, siekiu apsisaugoti nuo invazinių modifikuotų augalų arba išsaugoti biologinę įvairovę. Savo ruožtu Europos Komisija siūlė remtis tik kitais su „visuomenės interesais susijusiais argumentais“, t.y. nesusijusiais su neigiamu poveikiu aplinkai.
Europarlamentarų nuomone, pavojaus aplinkai argumentai leistų apginti ES šalių sprendimus dėl GMO draudimo ginčuose su kitomis Pasaulio prekybos organizacijos narėmis.
Naujasis reglamentas nepakeis dabar galiojančios europinės GMO autorizavimo sistemos, kurią prižiūri Europos maisto saugos tarnyba. Pasak pranešėjos Corinne Lepage (Liberalų ir demokratų aljansas, Prancūzija), keičiant teisės aktus siekiama išplėsti ES šalių pasirinkimo laisvę, išsaugant europinę leidimų išdavimo ir rizikos vertinimo procedūrą.
„ES leidimų išdavimo sistema turi būti išsaugota, tačiau šalims turi būti leista drausti ar riboti genetiškai pakeistų augalų kultivavimą remiantis poveikiu žemės ūkiui ir aplinkai arba socioekonominiu „genetinio užkrėtimo“ poveikiu“, – po balsavimo Aplinkosaugos komitete kalbėjo europarlamentarė.
GMO Europoje ir JAV
ES išduoti leidimai naudoti genetiškai pakeistą medvilnę, kukurūzus, bakterijų baltymus, mielių kultūras, rapsus, sojos pupeles, runkelius. Tuo tarpu leista auginti tik du produktus: kukurūzus MON 810 ir bulves „Amflora“
Austrija, Prancūzija, Graikija, Vengrija, Vokietija ir Liuksemburgas draudžia GMO besiremdamos „apsaugos išlyga“
GMO neramina 61 % europiečių, 21 % mano, kad genetiškai pakeistas maistas saugus, 53 % teigia, kad jis gali daryti žalą
Genų inžinerijos produktai populiariausi JAV. 93 % Amerikoje auginamų sojos pupelių ir 86 % kukurūzų – genetiškai modifikuoti
Pranešimas spaudai [EN] Pranešimo projektas dėl GMO auginimo (Corinne Lepage) EK informacija apie GMO ir maisto saugą [EN]
Europos Parlamente – reikalavimas paleisti suimtuosius Baltarusijoje
Strasbūre prasidėjo EP plenarinė sesija Pirmadienį Strasbūre pradėdamas Europos Parlamento plenarinį posėdį, jo pirmininkas Jerzy Buzek pasmerkė taikių Baltarusijos demonstrantų sulaikymą praėjusį savaitgalį ir pareikalavo nedelsiant juos paleisti, o kartu užtikrinti šioje šalyje žodžio ir susirinkimų laisvę.
Savo ruožtu J. Buzek teigiamai įvertino Maroke surengto Konstitucijos keitimo referendumo rezultatus, tačiau pažymėjo, jog reformos neturi tuo apsiriboti. EP pirmininkas taip pat pasveikino prasidėjusį Lenkijos pirmininkavimą ES Tarybai. Šios šalies ministro pirmininko Donald Tusk EP plenariniame posėdyje laukiama trečiadienio rytą.
Parlamento nariai tylos minute prisiminė neseniai mirusius iškilius europarlamentarus – austrą Otto von Habsburg ir lenką Jan Kułakowski. Išsamiau apie sesiją Sesijos darbotvarkės projektas Stebėkite sesiją
Lietuvai ir kitoms šalims grąžinamas pernykštis ES biudžeto likutis
©BELGA/SCIENCE Kadangi pernai sutaupyta ES biudžeto lėšų, šiemet Sąjungos šalys turėtų į jį įmokėti mažiau negu planuota. Tokiam siūlymui antradienį pritarė Europos Parlamentas. Visa grąžintina pernykštės permokos suma sudaro 4,54 mlrd. eurų. Lietuvai šiemetinė įmoka turėtų būti sumažinta 9,8 mln. eurų ir sudaryti 195,5 mln. eurų.
Dauguma šių lėšų (2,72 mln. eurų visoje ES) atliko neįgyvendinus visų galimų ES projektų; kitos sukauptos išieškojus baudas, gavus palūkanų už vėluojančius mokėjimus, pasikeitus valiutų kursams ir pan. Pritardami sprendimui grąžinti lėšas valstybėms (624 balsai už, 14 prieš, 29 susilaikė), vis dėlto europarlamentarai siūlo ateityje susikaupiančius pinigus panaudoti ES reikmėms. Priimti tekstai bus paskelbti čia (pasirinkti 2011-07-05) Pranešėja Sidonia Jędrzejewska (EPP, PL)
EP siūlo griežčiau reguliuoti išvestines finansines priemones ir apsaugoti investuotojus
©Belga/Archibel Antradienį Europos Parlamentas pasiūlė griežčiau reguliuoti išvestines finansines priemones bei vertybinių popierių skolinimosi sandorius. Europarlamentarai atidėjo galutinį balsavimą tikėdamiesi rasti kompromisą su valstybėmis dėl šių teisės aktų.
Išvestinės finansinės priemonės yra finansinės sutartys, pagal kurias prekiaujama realioje ekonomikoje susidarančia rizika ir ši rizika perskirstoma. Jos gali būti naudojamos tiek rizikai apdrausti, tiek jai įsigyti siekiant pelno. Per pastarąjį dešimtmetį jų naudojimas nepaprastai išaugo, ir daugelis ekspertų nuogąstauja dėl jų patikimumo. Vienu iš svarstomų teisės aktų siekiama įteisinti privalomą pagrindinės sandorio šalies tarpuskaitą ne biržos išvestinėms finansinėms priemonėms. Be to, informacija apie tokias sutartis turėtų būti pranešama centrinėms duomenų saugykloms ir prieinama priežiūros institucijoms. Europos vertybinių popierių ir rinkų institucija (angl. ESMA) taip pat vykdytų griežtesnę tokių priemonių priežiūrą. Kitu svarstomu teisės aktu siekiama griežčiau reguliuoti vertybinių popierių skolinimosi sandorius, kuomet investuotojas pasiskolina iš maklerio vertybinius popierius ir juos parduoda biržoje, o nukritus jų kursui nuperka vėl ir grąžina juos makleriui, atsiskaitydamas už sandorį sutarta kaina. Tokius sandorius būtų leidžiama atlikti tik šių arba su jais glaudžiai susijusių vertybinių popierių savininkams, kurių pirminis interesas būtų apsidrausti, o ne uždirbti iš spekuliavimo vertybiniais popieriais. Be to, iki biržos darbo dienos pabaigos prekiautojas privalės įvardinti vertybinių popierių šaltinį. Dar kitas svarstomas teisės aktas suteiktų investuotojams garantijas, kad neteisingos informacijos suteikimo atveju jie gautų kompensaciją už prarastas lėšas. Parlamentas siūlo nuo 10 iki 5 metų sutrumpinti terminą, per kurį valstybės turėtų sukurti veikiančias kompensavimo schemas, tačiau vis dėlto nepritarė pataisai, kuri numatė kompensaciją investicijoms iki 100 tūkst. eurų – dvigubai daugiau negu siūlė Europos Komisija. Be to, EP siūlo leisti prašyti kompensacijų vietos valdžios institucijoms, nevyriausybinėms organizacijoms bei privatiems asmenims. Dėl abiejų šių teisės aktų tebesiderama su ES Taryba, todėl Parlamentas atidėjo galutinį balsavimą dėl teisėkūros rezoliucijų. Priimtas tekstas bus paskelbtas čia (pasirinkti 2011-07-05) Pranešėjas Werner Langen (EPP, DE) Pranešėjas Olle Schmidt (ALDE, SV) Pranešėjas Pascal Canfin (Greens/ALE, FR)
EP siūlo daugiau galių valstybėms uždrausti auginti genetiškai modifikuotas kultūras
Taip ar ne GMO produktams Valstybės turi turėti daugiau lankstumo nuspręsti neleisti jose auginti net ir tas genetiškai modifikuotas kultūras, kurioms auginti ES yra išdavusi leidimą. Tokią poziciją antradienį priėmė Europos Parlamentas (409 balsai už, 224 prieš, 33 susilaikė). Tikėtinas antrasis svarstymas.
Europos Komisija siūlė suteikti Sąjungos šalims teisę neleisti jose auginti genetiškai modifikuotų kultūrų tik remiantis kitais motyvais negu aplinkosauga ar žmonių sveikata, nes suteikdama leidimą Europos maisto saugos agentūra (EMSA) jau būna išnagrinėjusi šiuos motyvus. Tokia motyvai galėtų būti, pavyzdžiui, socioekonominiai (pavyzdžiui, dideli apsaugos priemonių kaštai) arba geografiniai. Tuo tarpu europarlamentarai siekia, kad valstybės ar jų regionai galėtų neleisti auginti šių kultūrų ir atsižvelgdamos į aplinkosaugą, jei yra papildomų moksliškai pagrįstų motyvų, į kuriuos EMSA neatsižvelgė, pavyzdžiui, atsparumas pesticidams, užkrato galimybė, vietinės biologinės įvairovės išsaugojimas ar alternatyvių žemės ūkio metodų plėtra.
Šiuo metu ES yra suteikusi leidimą to pageidaujančioms jos narėms auginti genetiškai modifikuotus kukurūzus bei krakmolui skirtas bulves. Šiuo metu tokius kukurūzus augina Čekija, Ispanija (80 proc.), Portugalija, Rumunija bei Slovakija, o bulves – Čekija, Švedija ir Vokietija. Tuo tarpu kai kurios kitos šalys yra pasinaudojusios esama apsaugos sąlyga ir uždraudusios jas auginti. Svarstomas teisės aktas suteiktų valstybėms daugiau galių neleisti auginti tokių kultūrų savo teritorijoje. Kadangi dėl to dar nepasiekta sutarimo ES Taryboje, tikėtinas antrasis svarstymas.
Šis reglamentas taikomas tik genetiškai modifikuotų kultūrų auginimui – juo remdamosi valstybės negalės uždrausti prekiauti genetiškai modifikuotais produktais, juos įvežti ir pan., taip pat vykdyti biotechnologinius tyrimus.
Dėl šio teisės akto dar deramasi su ES Taryba, todėl tikėtinas antrasis svarstymas. GMO©BELGA/EUREKA Priimtas tekstas bus paskelbtas čia (pasirinkti 2011-07-05) Diskusijos vaizdo įrašas (pasirinkti 2011-07-05) Pranešėjas Corinne Lepage (ALDE, FR)
Lenkijos premjero Donaldo Tusko atsakas krizei: „daugiau Europos!“
Lenkijos premjeras Donald Tusk Europos Parlamente Strasbūre©EP Photo Service „Atsakas krizei yra daugiau Europos“, — įsitikinęs Lenkijos premjeras Donaldas Tuskas, kurio šalis prie ES vairo stovės artimiausius šešis mėnesius. Trečiadienį Europos Parlamente jis pristatė Lenkijos pirmininkavimo ES programą.
Savo kalboje nuolat pabrėždamas bendrų Europos vertybių ir bendros ateities svarbą, D. Tuskas ryžtingai gynė Europos integraciją ir solidarumą krizės akivaizdoje, taip pat ragino apsaugoti laisvą judėjimą ES viduje.
Ekonominė krizė ir solidarumas
„Koks turėtų būti atsakas krizei? Tolti nuo Europos ar laikytis to, kas sėkmingai veikė daugelį metų? Atsakas krizei yra daugiau Europos!“, — kalbėjo Lenkijos premjeras D. Tuskas ir pridūrė, kad daugiau Europos reiškia „daugiau laisvės, gerovės, saugumo, solidarumo“. Kad to pasiektų, ES reikia stiprių institucijų, mano jis.
„Europos Komisija visapusiškai rems Lenkiją ieškant susitarimo dėl ekonominio koordinavimo priemonių, nes apsaugodami ateitį apsaugosime ir savo vertybes“, — kalbėjo EK pirmininkas José Manuel Barroso.
Savo ruožtu Joseph Daul (Europos liaudies partija, Prancūzija) teigė, kad „krizė bus įveikta tik tuomet, kai valstybės narės supras, jog veikimas drauge kainuoja mažiau ir yra veiksmingesnis negu veikimas atskirai“.
„Vyriausybės tiki, kad nacionalinės priemonės gali išspręsti problemas ir kaltina institucijas, nors būtent vyriausybės ir priima sprendimus, — tai rodo atotrūkį tarp realybės ir politinės retorikos“, — piktinosi Martin Schulz (Socialistų ir demokratų aljansas, Vokietija). „Tačiau Donaldas Tuskas yra tas, kuris sako, jog Europa yra ne problema, o sprendimo dalis“, — pritardamas Lenkijos premjerui kalbėjo jis.
Guy Verhofstadt (Liberalų ir demokratų aljansas, Belgija) pabrėžė, kad Lenkijos pirmininkavimas prasidėjo lemiamu krizės momentu ir pritarė D. Tusko nuomonei, kad „reikia glaudesnės Europos integracijos“.
Tuo tarpu Ryszard Antoni Legutko (Europos konservatoriai ir reformistai, Lenkija) piktinosi „politine arogancija“, kurią demonstruoja ginantys „federalinę postnacionalinę Europą“ ir „didžiosios valstybės — Prancūzija ir Vokietija“.
„Reikalingas naujasis žaliasis susitarimas, o Jūsų kalba rodo, kad turime geresnes galimybes tai pasiekti“, — apie būtinybę spręsti problemas, susijusias su klimato kaita, priminė Rebecca Harms (Žalieji/Europos laisvasis aljansas, Vokietija).
Lothar Bisky (Vieningieji kairieji/Šiaurės šalių žalieji kairieji, Vokietija) Lenkijos pirmininkavimą pavadino „vilties kibirkštimi“ tuo metu, kai „euroentuziazmas sparčiai blėsta, ir klesti populizmas“. Jis sveikino Lenkijos atvirų durų politiką Europos kaimynų rytuose atžvilgiu.
„Mes visi norime bendradarbiavimo Europoje dėl ateities, tačiau dabartinis modelis netinkamas“, — kalbėjo Nigel Farage („Laisvės ir demokratijos Europos“ frakcija, Jungtinė Karalystė) siūlydamas atsisakyti viršvalstybinių ES institucijų.
Grėsmė laisvam judėjimui
Lenkijos premjeras D. Tuskas perspėjo apie Šengeno susitarimui iškilusią grėsmę: „Negalime apsaugoti savo bendrijos kurdami barjerus jos viduje.“
Pasak J. M. Barroso , „saugumas ir laisvas judėjimas nėra nesuderinami“. „Tuo tarpu laisvo judėjimo suvaržymai gali pakenkti bendrai rinkai ir solidarumui tarp europiečių“, — tęsė jis.
Savo ruožtu J. Daul (Europos liaudies partija, Prancūzija) pritarė Lenkijos pozicijai stiprinti išorės sienų kontrolę ir paragino ES aiškiai pasisakyti dėl Danijos įvestos pasienio patikros.
(ES Tarybai 2011 m. liepos 1 d. — gruodžio 31 d. pirmininkauja Lenkija)
„Mūsų pirmininkavimas įneš lenkiško optimizmo, entuziazmo ir energijos, kadangi mes tikime Europa“
Lenkijos premjeras Donald Tusk:
Lenkijos pirmininkavimo ES tinklalapis
EP siūlo įteisinti kvotas moterims įmonių vadovybėje
Moterys ir verslas 2014 m. moterys turėtų sudaryti 30 proc. ES bendrovių vadovybėje, o 2020 m. - 40 proc. Jei savanoriškomis priemonėmis to nepavyks pasiekti – reikia įpareigojančio ES teisės akto, sakoma rezoliucijoje, kurią trečiadienį priėmė Europos Parlamentas (534 už, 109 prieš, 29 susilaikė). Šiuo metu didžiausiose ES bendrovėse moterys vidutiniškai sudaro 10 proc. valdybos narių ir tik 3 proc. įmonių vadovų yra moterys.
Parlamentas ragina Europos Komisiją pasiūlyti atitinkamo ES teisės akto projektą jau kitąmet. Kaip sektiną pavyzdį EP nariai mini Norvegijoje taikomas lyčių kvotas, taip pat Prancūzijos, Nyderlandų, Ispanijos ir Suomijos patirtį.
Europos Komisija raginama įgyvendinti veiksmų planą siekiant, kad daugiau moterų užimtų vadovaujančias pareigas įmonėse. Siūloma sudaryti daugiau galimybių derinti šeimos gyvenimą ir karjerą, plėtoti mokymąsi per atstumą, taip pat tobulinti vaikų priežiūros paslaugas.
Europarlamentarai taip pat ragina spręsti nevienodų tokias pačias pareigas vienoje įmonėje užimančių moterų ir vyrų atlyginimų problemą. Savo ruožtu jie siūlo keisti suvokimą apie moteris ir jų savęs suvokimą darbo srityje, kad daugiau moterų imtųsi vadovaujamosios atsakomybės. EP ragina įteisinti kvotas moterims įmonių vadovybėje© Getty Priimti tekstai bus paskelbti čia (pasirinkti 2011-07-06) Diskusijos vaizdo įrašas (pasirinkti 2011-07-05) Pranešėja Rodi Kratsa-Tsagaropoulou (EPP, EL)
Pažeidusieji eismo taisykles užsienyje sunkiau išvengs nuobaudų
Naujos taisyklės labiau pažabos pažeidėjus©BELGA/MAXPPP/A.Beinat Pagal naujas taisykles, kurias trečiadienį patvirtino Europos Parlamentas, nuobaudos už greičio viršijimą, vairavimą apsvaigus ar šviesoforo signalų nepaisymą bus dažniau išieškomos iš kitose ES šalyse gyvenančių pažeidėjų.
Paprašytos kitos ES šalies, valstybės privalės suteikti joms duomenis apie pažeidėją naudodamosi duomenų apsikeitimo programa EUCARIS, skirta organizuotam nusikalstamumui pažaboti. Po to pažeidėjui jo kalba bus išsiųstas laiškas, informuojantis jį apie kitoje ES šalyje padarytą pažeidimą ir jos priimtą nutartį dėl nuobaudos už jį. Tiesa, pažeidėjo valstybė ir toliau negalės priversti jo sumokėti baudą. Todėl europarlamentarai pasiekė, kad Europos Komisija būtų įpareigota stebėti padėtį ir prireikus pasiūlyti papildomų priemonių.
Naujasis teisės aktas bus taikomas nuobaudoms už šiuos pažeidimus: greičio viršijimą, vairavimą apsvaigus, šviesoforo signalų nepaisymą, neprisisegimą saugos diržu, vairavimą neteisėtai naudojantis mobiliuoju telefonu bei važiavimą visuomeniniam transportui skirta juosta.
Dėl šios direktyvos jau preliminariai sutarta su ES Taryba, kuri turės ją patvirtinti vienbalsiai. Po to šalys turės perkelti jos reikalavimus į savo teisę per dvejus metus. Priimti tekstai bus paskelbti čia (pasirinkti 2011-07-06 ) Diskusijos vaizdo įrašas (pasirinkti 2011-07-05) Pranešėja Inès Ayala-Sender (S&D, ES)
Maisto produktų etiketės bus išsamesnės ir aiškesnės
Maisto produktų pakuotėse bus privalu nurodyti sudėtį Maisto produktų pakuotėse bus privalu nurodyti riebalų, sočiųjų riebalų, angliavandenių, baltymų, cukraus bei druskos kiekį. Trečiadienį Europos Parlamentas patvirtino kompromisinį teisės aktą šiuo klausimu (606 balsai už, 46 prieš, 26 susilaikė).
Šių medžiagų kiekis turės būti nurodytas 100 g ar 100 ml produkto, o fasuojant porcijomis – jis galės būti nurodytas ir porcijoje. Europarlamentarai pasiekė, kad šie reikalavimai būtų netaikomi alkoholiniams gėrimams. Alergiją sukeliančios medžiagos turės būti išryškintos aprašant gaminio sudėtį. Apie jas taip pat turės būti pranešama parduodant nepakuotą maistą (pavyzdžiui, restoranuose). Tuo tarpu kilmės šalies nuoroda bus privaloma visai mėsai – ne tik jautienai ir veršienai (tai jau yra privaloma), bet ir kiaulienai, avienai bei paukštienai. Ateityje bus svarstoma galimybė taikyti šį reikalavimą ir pieno gaminiams bei kitiems produktams. Jei produkto sudėtyje yra nanomedžiagų, jos taip pat turės būti aiškiai nurodomos. Parlamentas pasiekė, kad būtų sustiprinta apsauga nuo klaidinančios informacijos apie produkto sudėtį. Bus draudžiama etikete sudaryti kito produkto įspūdį, o jei esminis jo sudėties elementas pakeistas kitu – tai turės būti aiškiai parašyta pakuotės priekyje. Pirkėjas taip pat turės būti aiškiai etiketėje informuojamas apie tai, kad mėsa arba žuvis sudaryta iš gabalų. Pačios etiketės turės būti geriau įskaitomos. Dėl šio teisės akto sutarta su ES Taryba, todėl nebeliko kliūčių jo įsigaliojimui. Jis turės būti įgyvendintas per trejus metus, o reikalavimas etiketėje nurodyti maisto medžiagų kiekį – per penkerius metus. Priimti tekstai bus paskelbti čia (pasirinkti 2011-07-06 ) Diskusijos vaizdo įrašas (pasirinkti 2011-07-05) Išsamiau šia tema Pranešėja Renate Sommer (PPE, DE)
Europarlamentarai – už savanorišką kūno skenerių naudojimą
Europarltv reportažas Kūno skaitytuvai (skeneriai) ES oro uostuose gali būti leidžiami tik deramai apsaugojus keleivių sveikatą, orumą ir privatumą, liepos 6 d. pareiškė Europos Parlamentas.
Pasak jo rezoliucijos, rentgeno skaitytuvai ES oro uostuose turėtų būti uždrausti dėl grėsmės žmonių sveikatai. Tuo tarpu leidžiami naudoti skaitytuvai neturi gaminti tikroviškų kūno atvaizdų, o gauti duomenys turi būti iškart ištrinami. Be to, keleivis turi turėti teisę pasirinkti kitą apieškos būdą (pavyzdžiui, rankomis), kuris būtų toks pats efektyvus ir užtikrintų pagarbą jo privatumui. Atsisakymas skenuotis neturi sukelti įtarimo, be to, žmonės neturi būti parenkami skenavimui pagal jų lytį, rasę, tautybę, religiją ar kitokius diskriminacinius kriterijus, pažymi EP.
Šiuo metu ES reglamentuojame aviacijos saugumui skirtų patikros priemonių sąraše kūno skenerių nėra. Naują įrangą šiuo metu bando Vokietija, Italija, Prancūzija ir Suomija, ji pradėta naudoti tik Jungtinėje Karalystėje ir Nyderlanduose.
Londono Heathrow oro uoste naudojamos rentgeno, tuo tarpu Amsterdamo Schipholyje – mikrobangų technologijos.
Sveikata, privatumas ir alternatyvos
Europos Parlamentas, turėsiantis veto teisę dėl naujų ES mastu kūno skenerių naudojimą reglamentuosiančių taisyklių, kurias šią vasarą pasiūlys Europos Komisija, iš anksto pateikia savo poziciją šiuo klausimu.
EP siūlo apsaugoti keleivius nuo jonizuojančios radiacijos ir uždrausti rentgeno skenerių naudojimą. Anot europarlamentarų, monitoriuose kūno vaizdus turi pakeisti stilizuotos figūros, o gauti vaizdai neturi būti išsaugomi.
Pasak europarlamentarų, nors kūno skaitytuvai efektyvesni už metalo detektorius, keleiviams turi būti suteikta teisė atsisakyti skenavimo ir reikalauti alternatyvių patikrinimo metodų, tokių kaip apieškojimas.
„Tikiu, kad saugumo vardan žmonės pasirengę atsisakyti truputėlio privatumo. Ekrane tebus matomi duomenys, vaizdai nebus išsaugomi“, – tikina pranešėjas aviacijos saugumo klausimu Luis de Grandes Pascual (Europos liaudies partija, Ispanija).
„Turime būti tikri, kad nauja įranga nekenks žmonių sveiktai, todėl privalome atmesti rentgeno spindulių naudojimo galimybę“, – prideda europarlamentaras. Kūno skaitytuvas Hamburgo oro uoste, 2010-09-27 ©BELGA/DPA/A.WARMUTH Pranešimo dėl kūno skaitytuvų projektas Pranešimas spaudai [EN] Skysčių draudimas lėktuvuose – iki 2013 m. Nuoga tiesa: ar kūno skeneriai užtikrins keleivių saugumą?
EP ragina valstybes nepiktnaudžiauti sienų kontrolės atnaujinimu
EP ragina valstybes nepiktnaudžiauti sienų kontrolės atnaujinimu©BELGA/EPA Laisvas asmenų judėjimas Šengeno erdvėje – vienas didžiausių Europos integracijos pasiekimų, todėl valstybių teise laikinai atnaujinti ES vidaus sienų kontrolę neturi būti piktnaudžiaujama, sakoma liepos 7 d. Europos Parlamento priimtoje rezoliucijoje.
Europarlamentarai labai apgailestauja dėl to, kad kai kurios valstybės narės mėgino atnaujinti sienų kontrolę, kadangi tai aiškiai prieštarauja Šengeno sutarties vertybėms. Parlamentas pažymi, kad migrantų ir prieglobsčio prašytojų antplūdis prie išorės sienų negali būti savaime laikomas papildoma priežastimi sienų kontrolei atnaujinti.
EP nariai griežtai nesutinka keisti Šengeno erdvės teisinį pagrindą ir įspėja apie galimybę tai teisiškai užginčyti. Jie taip pat ragina įteisinti europinį Šengeno vertinimo mechanizmą, kad sprendimai laikinai atnaujinti sienų kontrolę būtų priimami ES lygmeniu, o ne vienašališkai.
„Šengeno sistemos problemų, su kuriomis susidurta pastaruoju metu, priežastis – nenoras įgyvendinti bendros ES politikos kitose srityse, ypač bendros Europos prieglobsčio ir migracijos sistemos“, – įsitikinę europarlamentarai. Jie ragina siekti pažangos šioje srityje ir iki kitų metų sukurti bendrą Europos prieglobsčio sistemą. Savo ruožtu Parlamentas ragina padėti užtikrinti, kad kiekviena ES valstybė veiksmingai kontroliuotų jai priklausančią ES išorės sienos dalį, taip pat stiprinti abišalį šalių pasitikėjimą. „Būtina labiau solidarizuotis su valstybėmis narėmis, kurioms tenka valdyti didžiausius migrantų srautus, ir teikti joms pagalbą“, priduria europarlamentarai. Priimti tekstai bus paskelbti čia (pasirinkti 2011-07-07) Diskusijos vaizdo įrašas (pasirinkti 2011-07-06)
LT
1
PHOTO
20110628PHT22761.jpg
LT
2
PHOTO
20110601PHT20620.jpg
LT
4
LINK
/wps-europarl-internet/frd/live/live-video?language=lt
LT
5
LINK
http://www.flickr.com/photos/european_parliament/sets/72157627120206794/show/
LT
6
EUROPARL-TV
http://www.europarltv.europa.eu/swf/EmbedPlayer.swf?vid=5e49e9d8-bac4-48c7-9a7b-9ec3013654ff&cid=00000000-0000-0000-0000-000000000000&lang=lt&bitrate=512&loop=off&autoplay=off&startVolume=medium&showTitle=on&showBottom=off
LT
7
LINK
/lt/pressroom/content/20110411IPR17409/html/GMOs-Environment-Committee-strengthens-legal-grounds-for-cultivation-bans
LT
8
LINK
/meetdocs/2009_2014/documents/envi/pr/855/855067/855067lt.pdf
LT
9
LINK
http://ec.europa.eu/food/food/biotechnology/index_en.htm
LT
10
PHOTO
20110628PHT22777.jpg
LT
11
LINK
/lt/pressroom/content/20110627NEW22644/html/Naujienlai%C5%A1kis-liepos-6-9-d.-EP-plenarin%C4%97-sesija-Strasb%C5%ABre
LT
12
LINK
/sides/indexPartSession.do?reference=2011-07&language=LT
LT
13
LINK
/wps-europarl-internet/frd/live/live-video?language=lt
LT
14
PHOTO
20110519PHT19724.jpg
LT
15
LINK
/activities/plenary/ta/calendar.do?language=LT
LT
16
LINK
/members/public/yourMep/view.do?language=LT&partNumber=1&name=jedr*&id=96782
LT
17
PHOTO
20110519PHT19784.jpg
LT
18
LINK
/activities/plenary/ta/calendar.do?language=LT
LT
19
LINK
/members/public/yourMep/view.do?name=Langen&partNumber=1&language=LT&id=1928
LT
20
LINK
/members/public/yourMep/view.do?name=schmidt&partNumber=1&language=LT&id=4274
LT
21
LINK
/members/public/yourMep/view.do?name=Canfin&partNumber=1&language=LT&id=96711
LT
22
EUROPARL-TV
http://www.europarltv.europa.eu/swf/EmbedPlayer.swf?vid=5cfcece0-10a9-4539-a70a-9f17012bfcef&cid=00000000-0000-0000-0000-000000000000&lang=lt&bitrate=512&loop=off&autoplay=off&startVolume=medium&showTitle=on&showBottom=off
LT
23
PHOTO
20110701PHT23165.jpg
LT
24
LINK
/activities/plenary/ta/calendar.do?language=LT
LT
25
LINK
/wps-europarl-internet/frd/vod/research-by-date?language=lt
LT
26
LINK
/members/public/yourMep/view.do?name=Lepage&partNumber=1&language=LT&id=97076
LT
27
PHOTO
20110706PHT23433.jpg
LT
28
LINK
http://pl2011.eu/
LT
29
EUROPARL-TV
http://www.europarltv.europa.eu/swf/EmbedPlayer.swf?vid=0fd9a46e-33b7-4d68-9de6-9f1601335982&cid=00000000-0000-0000-0000-000000000000&lang=lt&bitrate=512&loop=off&autoplay=off&startVolume=medium&showTitle=on&showBottom=off
LT
30
PHOTO
20110524PHT20118.jpg
LT
31
LINK
/activities/plenary/ta/calendar.do?language=LT
LT
32
LINK
/wps-europarl-internet/frd/vod/research-by-date?language=lt
LT
33
LINK
/members/public/yourMep/view.do?language=LT&partNumber=1&name=kratsa-tsagaropoulou&id=4482
LT
34
PHOTO
20110701PHT23169.jpg
LT
35
LINK
/activities/plenary/ta/calendar.do?language=LT
LT
36
LINK
/wps-europarl-internet/frd/vod/research-by-date?language=lt
LT
37
LINK
/members/public/yourMep/view.do?language=LT&partNumber=1&name=Ayala+Sender&id=28292
LT
38
PHOTO
20110519PHT19726.jpg
LT
39
LINK
/activities/plenary/ta/calendar.do?language=LT
LT
40
LINK
/wps-europarl-internet/frd/vod/research-by-date?language=lt
LT
41
LINK
/lt/pressroom/content/20110628BKG22792/html/Food-labelling-what-the-new-EU-rules-will-mean
LT
42
LINK
/members/expert/alphaOrder/view.do?language=LT&id=4282
LT
43
EUROPARL-TV
http://www.europarltv.europa.eu/swf/EmbedPlayer.swf?vid=c98b4a0b-d0e3-4530-bf7c-9eec012f1be6&cid=00000000-0000-0000-0000-000000000000&lang=lt&bitrate=512&loop=off&autoplay=off&startVolume=medium&showTitle=on&showBottom=off
LT
44
PHOTO
20110518PHT19635.jpg
LT
45
LINK
/activities/committees/amendmentsCom/comparlDossier.do?dossier=TRAN%2F7%2F03639&body=TRAN&language=LT
LT
46
LINK
/fi/pressroom/content/20110523IPR19946/html/Strict-safeguards-needed-for-airport-body-scanners-say-MEPs
LT
47
LINK
/lt/headlines/content/20110513STO19337/html/Skys%C4%8Di%C5%B3-draudimas-l%C4%97ktuvuose-%E2%80%93-iki-2013-%C5%B3j%C5%B3
LT
49
PHOTO
20110706PHT23441.jpg
LT
50
LINK
/activities/plenary/ta/calendar.do?language=LT
LT
51
LINK
/wps-europarl-internet/frd/vod/research-by-date?language=lt
-//EP//TEXT AGENDA 20110704 SYN NOT XML V0//LT
-//EP//TEXT IM-PRESS 20100121STO67830 0 NOT XML V0//LT
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
