8.2.2012 B7-0058/2012 PASIŪLYMAS DĖL REZOLIUCIJOS pagal Darbo tvarkos taisyklių 110 straipsnio 2 dalį
dėl 2012 m. kovo 4 d. įvyksiančių Rusijos prezidento rinkimų ir 2011 m. gruodžio 4 d. rinkimų į Dūmą rezultatų ( 2012/2505(RSP) )
Kristiina Ojuland
,
Alexander Graf Lambsdorff
,
Graham Watson
ALDE frakcijos vardu
PE479.485v01-00 B7‑0058/2012 Europos Parlamento rezoliucija dėl 2012 m. kovo 4 d. įvyksiančių Rusijos prezidento rinkimų ir 2011 m. gruodžio 4 d. rinkimų į Dūmą rezultatų ( 2012/2505(RSP) )
Europos Parlamentas ,
– atsižvelgdamas į savo ankstesnius pranešimus ir rezoliucijas dėl Rusijos, ypač į savo 2011 m. gruodžio 14 d. rezoliuciją dėl rinkimų į Dūmą 1 Priimti tekstai, P7_TA(2011)0575
2 Priimti tekstai, P7_TA(2011)0335
1 ir 2011 m. liepos 7 d. rezoliuciją
2 dėl pasirengimo 2011 m. gruodžio mėn. Rusijos Valstybės Dūmos rinkimams,
– atsižvelgdamas į Europos saugumo ir bendradarbiavimo organizacijos Demokratinių institucijų ir žmogaus teisių biuro (ESBO/ODIHR) sausio 12 d. galutinę rinkimų stebėjimo ataskaitą dėl 2011 m. gruodžio 4 d. rinkimų į Valstybės Dūmą,
– atsižvelgdamas į Europos Tarybos Parlamentinės asamblėjos 2012 m. sausio 23 d. galutinę stebėjimo ataskaitą dėl Rusijos parlamento rinkimų ir į po rinkimų į Rusiją nuvykusios jo delegacijos 2012 m. sausio 21 d. pareiškimą,
– atsižvelgdamas į ES vyriausiosios įgaliotinės Catherine Ashton 2011 m. gruodžio 6 d. pareiškimą dėl Rusijos Federacijoje vykusių rinkimų į Dūmą ir į jos 2011 m. gruodžio 13 d. kalbas Strasbūre dėl ES ir Rusijos aukščiausiojo lygio susitikimo,
– atsižvelgdamas į Europos Vadovų Tarybos pirmininko Hermano Van Rompuy 2011 m. gruodžio 15 d. pareiškimą po ES ir Rusijos aukščiausiojo lygio susitikimo,
– atsižvelgdamas į masinius viešuosius protestus ir demonstracijas Rusijoje po rinkimų i Dūmą ir nuogąstavimus dėl būsimų prezidento rinkimų,
– atsižvelgdamas į Darbo tvarkos taisyklių 110 straipsnio 2 dalį,
A. kadangi po 2011 m. gruodžio 4 d. rinkimų į Dūmą vykusiose masinėse demonstracijose ir kitomis viešojo protesto formomis Rusijos gyventojai išreiškė norintys daugiau demokratijos ir visapusiškos rinkimų sistemos reformos;
B. kadangi Rusijos Federacija yra visateisė Europos Tarybos ir Europos saugumo ir bendradarbiavimo organizacijos (ESBO) narė, ji yra įsipareigojusi laikytis demokratijos principų ir gerbti pagrindines teises, kadangi demokratijos, pagarbos žmogaus ir pagrindinėms teisėms, teisinės valstybės, teisminių institucijų nepriklausomybės ir represinių priemonių, kurių imamasi prieš žurnalistus ir opoziciją, klausimai vis dar kelia didelį susirūpinimą;
C. kadangi 2011 m. balandžio 12 d. Europos Žmogaus Teisių Teismas neigiamai įvertino pernelyg sudėtingą politinių partijų registravimo tvarką Rusijoje, kuri neatitinka Europos Tarybos ir ESBO nustatytų rinkimų standartų; kadangi politinių partijų ir kandidatų registravimo apribojimas riboja politinę konkurenciją ir pliuralizmą Rusijoje;
D. kadangi nepaisant neseniai priimtų iniciatyvų pagerinti rinkimų įstatymus bendrosios taisyklės vis tiek pernelyg sudėtingos ir todėl įstatymai įgyvendinami nenuosekliai;
E. kadangi pasak ESBO/ODIHR galutinės stebėjimo ataskaitos 2011 m. gruodžio 4 d. rinkimuose į Dūmą nesilaikyta laisvų ir sąžiningų rinkimų standartų ir rinkimai pasižymėjo valstybės bei valdančiosios partijos neatskyrimu, įskaitant rinkimų administracijos nepriklausomumo stoką, žiniasklaidos šališkumą ir valstybės kišimąsi įvairiais lygiais; kadangi pasak ataskaitos dėl rinkimų į Dūmą pateikta daug kaltinimų klastojimu, įskaitant procedūrinius pažeidimus, akivaizdžiu manipuliavimu ir rinkimų biuletenių klastojimo svarbių požymių;
F. kadangi pasirengimas prezidento rinkimams turi užtikrinti laisvą ir sąžiningą procesą, kuriame visi kandidatai turėtų lygias galimybes; kadangi registracijos procedūromis kai kuriems kandidatams vėl buvo neleista dalyvauti rinkimuose;
G. kadangi ES turėtų susilaikyti nuo nedemokratiškų režimų atžvilgiu taikomų dvigubų standartų;
1. išreiškia savo didelį susirūpinimą dėl ESBO/ODIHR ir Europos Tarybos Parlamentinės asamblėjos ataskaitų dėl rinkimų į Dūmą, kuriose teigiama, kad rinkimuose nesilaikyta ESBO nustatytų rinkimų standartų ir kad rinkimai pasižymėjo valstybės ir valdančiosios partijos neatskyrimu, procedūriniais pažeidimais, akivaizdžiomis manipuliacijomis ir rinkimų administracijos nepriklausomumo stoka;
2. pabrėžia, kad demonstracijos Rusijoje privalo būti laikomos Rusijos žmonių valios išraiška, kuria jie reikalauja paisyti demokratijos bei teisinės valstybės principų; smerkia policijos susidorojimą su taikiomis demonstracijomis, protestavusiomis prieš rinkimų pažeidimus ir klastojimą, apie kuriuos pranešė tarptautiniai stebėtojai; ragina netrukus išsamiai išnagrinėti visus pranešimus apie klastotes ir grasinimus bei nubausti už tai atsakingus asmenis;
3. atkreipia dėmesį į naujausius raginimus panaikinti 2011 m. gruodžio 4 d. Valstybės Dūmos rinkimų rezultatus; ragina Rusijos valdžios institucijas nuodugniai ištirti visus rinkimų klastojimo atvejus, siekiant nubausti su tuo susijusius pareigūnus ir iš naujo surengti balsavimą ten, kur buvo pažeidimų;
4. pakartoja savo raginimą iš naujo surengti laisvus ir sąžiningus rinkimus įregistravus visas opozicines partijas ir pabrėžia, kad elgesys prezidento rinkimų Rusijoje kovo 4 d. metu turės lemiamos svarbos šalies demokratizavimui ateityje; pakartoja raginimą Europos Tarybai ir ESBO įvertinti, kaip Rusija laikosi įsipareigojimų, susijusių su jos naryste šiose organizacijose ir ragina Didįjį aštuonetą persvarstyti Rusijos dalyvavimą G8 forume;
5. apgailestauja, kad Rusijos valdžios institucijos nesudarė galimybių pakankamai ir veiksmingai stebėti rinkimus pagal ESBO Demokratinių institucijų ir žmogaus teisių biuro ir Europos Tarybos standartus, nes dėl kišimosi bei trukdymo tarptautinis ir nacionalinis rinkimų stebėjimas negalėjo būti visiškai vykdomas;
6. atkreipia dėmesį į kaltinimų klastojimu tyrimus ir didelį skaičių pažeidimų ir klastojimo atvejų, apie kuriuos pranešta; pabrėžia, kad Rusijos rinkimų teisėje numatyta apeliacija ir trūkumų ištaisymas; vis dėlto pažymi, kad Centrinė rinkimų komisija skundus administravo neskaidriai ir į juos nereagavo laiku ir veiksmingai; ragina Rusijos valdžios institucijas ir toliau visapusiškai skaidriai tirti visus pranešimus apie klastojimą ir bauginimus, siekiant nubausti visus už tai atsakingus asmenis ir iš naujo surengti balsavimą, jei būtų įrodyta, kad buvo neteisėtų veiksmų;
7. atkreipia dėmesį į tai, jog Prezidentas D. Medvedevas paskelbė, jog bus vykdomos visapusiškos politinės sistemos reformos, įskaitant labai reikalingą politinių partijų registravimą reglamentuojančių taisyklių supaprastinamą; ragina rimtai įsipareigoti taip pat spręsti žiniasklaidos laisvės, susirinkimų ir žodžio laisvės problemas; pabrėžia, kad yra svarbu visoms politinėms partijoms ir kandidatams rinkimų kampanijos metu suteikti lygias teisės naudotis žiniasklaida; pakartoja, kad ES pasirengusi bendradarbiauti su Rusija visais įmanomais būdais, siekiant didinti pagarbą žmogaus ir pagrindinėms teisėms ir nepriklausomos teisinės valstybės sistemos veiksmingumą Rusijoje;
8. ragina Rusijos valdžios institucijas protestais pasinaudoti kaip galimybe sureaguoti į Rusijos žmonių raginimus siekti daugiau demokratijos, reformuoti rinkimų įstatymus, bendradarbiaujant su Venecijos komisija reformuoti rinkimų įstatymus, kad jie atitiktų ESBO ir Europos Tarybos standartus ir šių standartų laikytis praktikoje, siekiant užtikrinti laisvus ir demokratinius prezidento rinkimus kovo mėn., visiems kandidatams suteikiant lygias galimybes;
9. primena, kad politinio pliuralizmo apribojimai per pasirengimą Dūmos rinkimams, ypač opozicinės partijos PARNAS pašalinimas, buvo vienas iš svarbiausių tų rinkimų trūkumų; smerkia opozicijos kandidatų, įskaitant partijos „Jabloko“ atstovo G. Javlinskio ir Irkutsko gubernatoriaus Dimitrijaus Mezencevo pašalinimą iš 2012 m. kovo 4 d. vyksiančių prezidento rinkimų kandidatų sąrašo, nes tai dar kartą sumažino politinę konkurenciją ir pliuralizmą;
10. ragina ESBO ir Europos Tarybą imtis tolesnių veiksmų tiriant pažeidimus ir atidžiai stebėti pasirengimą prezidento rinkimams bei rinkimų taisyklių vykdymą;
11. ragina Rusijos valdžios institucijas sudaryti sąlygas pakankamam ir veiksmingam prezidento rinkimų stebėjimui pagal ESBO/ODIHR ir Europos Tarybos standartus ir nesiimti veiksmų prieš tarptautinius, nacionalinius ir vietos stebėtojus nei prieš balsavimą, nei per jį;
12. ragina sustabdyti ES ir Rusijos partnerystės ir bendradarbiavimo tarybos veiklą iki Rusijoje neįvyks laisvi ir skaidrūs Parlamento rinkimai;
13. ragina Komisiją imtis tolimesnių pastangų siekiant užtikrinti nekliudomą dujų ir energijos tiekimą iš Rusijos vadovaujantis galiojančiais susitarimais ir nekreipiant dėmesio į politines ar klimato tendencijas Europoje;
14. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Rusijos Federacijos vyriausybei ir parlamentui, Europos Tarybai ir Europos saugumo ir bendradarbiavimo organizacijai.
