ES šalys kartu kovos su organizuotais nusikaltimais
Teisingumas ir vidaus reikalai
2005-10-26 - 16:27
Nusikalstamų organizacijų veikla neapsiriboja valstybių sienomis. Skirtingų šalių nusikaltėliai aktyviai bendradarbiauja. Tuo tarpu ES valstybių policijos struktūrų bendravimas tebėra itin ribotas, dėl tarpusavio nepasitikėjimo šalys neretai laiku nesuteikia viena kitai informacijos, reikalingos užkirsti kelią nusikaltimams. Europinės ir tarptautinės policijos struktūros - Europolas ir Interpolas - neturi galių suimti įtariamuosius ar priversti valstybes imtis reikalingų veiksmų.
Trečiadienį deputatai patvirtino ataskaitą apie pamatinį Tarybos nutarimą, kuriuo ES mastu įteisinama „nusikalstamos organizacijos" sąvoka bei siekiama suderinti valstybių politiką organizuotų nusikaltimų atžvilgiu. Nusikalstama organizacija siūloma laikyti mažiausiai dviejų asmenų grupę, „neatsitiktinai sudarytą vienam ar iš karto keliems nusikaltimams daryti". Ji nebūtinai turi pasižymėti hierarchine struktūra, formaliai paskirstytais vaidmenimis ar narystės tęstinumu. Valstybės galės išplėsti šį apibrėžimą.
Parlamentas siūlo už dalyvavimą nusikalstamoje organizacijoje numatyti bent penkerių, o už vadovavimą jai - bent dešimties metų laisvės atėmimo bausmę. Deputatai taip pat siūlo konfiskuoti nusikaltimams panaudotus daiktus, neleisti nusikalstamų organizacijų dalyviams užimti politinių ar visuomeninių postų arba įsidarbinti valstybės tarnyboje, o taip pat laikinai arba visam laikui uždrausti jiems užsiimti tam tikra profesine ar komercine veikla.
Siūloma griežčiau bausti asmenis, dalyvavusius organizacijoje, kuri siekia teroristinių tikslų, vykdo nelegalią prekybą žmonėmis arba „turi mafijos požymių". Pastarąja laikytina organizacija, kuri bauginimu susaisto jos narius „reikalaudama paklusnumo ir konfidencialumo", „tiesiogiai ar netiesiogiai siekia vadovauti komercinei veiklai ar ją kontroliuoti, taip pat kontroliuoti koncesijas, leidimus, valstybės užsakymus ir paslaugas". Mafijinėms taip pat būtų priskirtos organizacijos, kurios „siekia neleisti arba sutrukdyti laisvai pasinaudoti balso teise rinkimuose".
Parlamentas siūlo įpareigoti ES valstybes įkurti sunkių ir organizuotų nusikaltimų užkardymo skyrius. Jei nusikalstama veika patenka į kelių ES valstybių jurisdikciją, jos turės bendradarbiauti, o jeigu įmanoma - sutelkti procesinius veiksmus vienoje šalyje. Prireikus šiuo tikslu valstybės galėtų kreiptis į EUROJUST. Be to, deputatai siūlo plėtoti Interpolo ir Europolo bendradarbiavimą bei stiprinti jų galias.
Parlamentas siūlo įpareigoti valstybes laikytis žmogaus teisių tiriant nusikalstamą veiklą ar vykdant susijusį baudžiamąjį persekiojimą. Valstybės taip pat turėtų užtikrinti deramą apsaugą ir pagalbą nukentėjusiems asmenims ir jų šeimoms, o taip pat liudytojams bei nusikaltėliams, kurie gailisi dėl padaryto nusikaltimo ir bendradarbiauja su teisėsauga.
2005-10-26 Bill Newton Dunn ALDE GB
A6-0277/2005
Dėl Tarybos pamatinio nutarimo dėl kovos su organizuotu nusikalstamumu
Konsultacijų procedūra
Svarstymas: 2005-10-25. Balsavimas: 2005-10-26
20051020IPR01678
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
