30.9.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Cristiana Muscardini, Eugenijus Maldeikis, Ģirts Valdis Kristovskis, Jan Tadeusz Masiel, Seán Ó Neachtain ir Ryszard Czarnecki
UEN frakcijos vardu
dėl PPO Dohos plėtros darbotvarkės ateities
Europos Parlamento rezoliucija dėl PPO Dohos plėtros darbotvarkės ateities
Europos Parlamentas ,
–
atsižvelgdamas į Pasaulio prekybos organizacijos (PPO) ministrų deklaraciją, priimtą 2001 m. lapkričio 14 d. Dohoje,
–
atsižvelgdamas į savo ankstesnes rezoliucijas dėl Dohos plėtros darbotvarkės (DPD),
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. liepos mėn. į aklavietę pateko PPO ministrų diskusijos, kuriomis buvo siekiama pabaigti Dohos derybų raundą,
B.
kadangi buvo pasiekta tam tikros pažangos, kurios dėka PPO narės priartėjo prie susitarimo sudarymo,
C.
kadangi svarbiausiu derybų aspektu turėtų likti besivystančių šalių, ypač mažiausiai išsivysčiusių šalių, interesai ir visų PPO narių pasiryžimas tęsti DPD derybų raundą,
D.
kadangi nepavykus sudaryti susitarimo gali būti labai pakenkta daugiašalės prekybos sistemos patikimumui, taigi ir pačiai PPO,
E.
kadangi baigti DPD derybas kasdien tampa vis svarbiau, turint mintyje blogėjančią ekonominę ir finansinę padėtį,
1.
yra labai nusivylęs ir susirūpinęs dėl aklavietės, į kurią patekta PPO ministrų susitikimo metu šių metų liepos mėn.;
2.
pakartoja, kad visiškai remia daugiašalį požiūrį į prekybos politiką, taip pat remia tokią PPO, kuri galėtų užtikrinti visiems priimtinus tarptautinės prekybos rezultatus, atsižvelgiant į Tūkstantmečio vystymosi tikslus;
3.
yra įsitikinęs, kad sėkminga Dohos derybų raundo baigtis galėtų būti stabilizuojantis veiksnys, turint mintyje dabartinę ekonomikos ir finansų krizę; ir toliau tvirtai remia derybas dėl DPD, kadangi pasibaigus šiam derybų raundui PPO reikės skubiai spręsti visuotines problemas, susijusias su apsirūpinimu maisto produktais, energetika ir klimato kaita;
4.
puikiai supranta su bendrais įsipareigojimais susijusius sunkumus; vis dėlto palankiai vertina iki šiol derybų metu pasiektą pažangą, kadangi ši pažanga turėtų būti svarbus ir tvirtas pagrindas rengiantis kitam susitikimui, kurio metu bus siekiama tęsti Dohos raundo derybas ir pasiekti sėkmingų rezultatų;
5.
ragina ES, JAV ir Didžiojo dvidešimtuko šalis, kaip naujuosius svarbius ekonominius veikėjus, tvirtai įsipareigoti tęsti dabartines derybas, nenukrypti nuo DPD derybų raundo esmės ir imtis visų įmanomų pastangų, kad susitarimas būtų pasiektas iki šių metų pabaigos, norint, jog DPD derybos vis dar galėtų būti baigtos 2009 m.; dar kartą pabrėžia, kad svarbu skirtingai traktuoti besivystančias šalis ir sparčiai augančios ekonomikos šalis;
6.
ragina Indiją ir JAV nedelsiant rasti politinį sprendimą dėl specialaus apsaugos mechanizmo (angl. SSM), siekiant užtikrinti tinkamą prekybos ir vystymosi aspektų pusiausvyrą; tai padarius bus galima diskutuoti kitais žemės ūkio klausimais (pvz., tarifinių kvotų išplėtimas, tarifų supaprastinimas ir medvinės sektoriaus subsidijos) ir klausimais, susijusiais su galimybėmis patekti į ne žemės ūkio produktų rinkas (angl. NAMA) ir paslaugomis, taip pat bus galima šiuos klausimus spręsti;
7.
mano, jog atsižvelgiant į DPD derybų sunkumus akivaizdu, kad pasibaigus šiam derybų raundui reikės skubiai spręsti PPO reformos klausimą siekiant, kad ši organizacija dirbtų veiksmingiau ir skaidriau, taip pat siekiant sustiprinti demokratinį jos veiksmų teisėtumą ir integraciją į platesnio masto pasaulinio valdymo struktūrą; pakartoja, kad reikia teikti tikslingą techninę paramą ir ugdyti gebėjimus, siekiant padėti besivystančioms šalims veiksmingai dalyvauti DPD derybose;
8.
ragina Komisiją ir Tarybą sudaryti susitarimą siekiant užtikrinti visapusišką Parlamento dalyvavimą ES derybose tarptautinės prekybos klausimais;
9.
paveda Pirmininkui perduoti šią rezoliuciją Komisijai, Tarybai, valstybių narių vyriausybėms ir parlamentams ir PPO generaliniam direktoriui.
