19.10.2010 BENDRAS PASIŪLYMAS DĖL REZOLIUCIJOS pateiktas pagal Darbo tvarkos taisyklių 110 straipsnio 4 dalį
keičiantis šių frakcijų pasiūlymus dėl rezoliucijų:
ALDE ( B7‑0571/2010 )
Verts/ALE ( B7‑0575/2010 )
ECR ( B7‑0577/2010 )
PPE ( B7‑0578/2010 )
dėl Ukrainos
Elmar Brok
,
José Ignacio Salafranca Sánchez-Neyra
,
Michael Gahler
,
Ioannis Kasoulides
,
György Schöpflin
,
Lena Kolarska-Bobińska
,
Joachim Zeller
,
Vytautas Landsbergis
,
Cristian Dan Preda
,
Traian Ungureanu
,
Jacek Protasiewicz
,
Inese Vaidere
PPE frakcijos vardu
Johannes Cornelis van Baalen
,
Adina-Ioana Vălean
,
Ramon Tremosa i Balcells
ALDE frakcijos vardu
Werner Schulz
,
Rebecca Harms
Verts/ALE frakcijos vardu
Charles Tannock
ECR frakcijos vardu
PE450.387v01-00 } PE450.392v01-00 } PE450.394v01-00 } PE450.395v01-00 } RC1 Europos Parlamento rezoliucija dėl Ukrainos
Europos Parlamentas ,
– atsižvelgdamas į savo ankstesnes rezoliucijas dėl Ukrainos,
– atsižvelgdamas į 2010 m. spalio 5 d. Europos Tarybos parlamentinės asamblėjos priimtą rezoliuciją Nr. 1755 dėl demokratinių institucijų veikimo Ukrainoje,
– atsižvelgdamas į 2010 m. rugsėjo 9 d. patvirtintą Europos Tarybos parlamentinės asamblėjos stebėjimo komiteto ataskaitą,
– atsižvelgdamas į Europos Vadovų Tarybos 2010 m. rugsėjo 16 d. išvadas dėl Ukrainos,
– atsižvelgdamas į 2010 m. kovo 22–23 d. Briuselyje vykusio 14-ojo ES ir Ukrainos parlamentinio bendradarbiavimo komiteto posėdžio pareiškimą ir rekomendacijas,
– atsižvelgdamas į Ukrainos rinkimų įstatymo pakeitimus, kuriuos 2010 m. birželio mėn. prieš vietos valdžios rinkimus skubotai priėmė Ukrainos parlamentas,
– atsižvelgdamas į 2009 m. gruodžio 4 d. Kijeve vykusio ES ir Ukrainos aukščiausiojo lygio susitikimo metu priimtą bendrąjį pareiškimą,
– atsižvelgdamas į bendrąją deklaraciją dėl Rytų partnerystės, paskelbtą 2009 m. gegužės 7 d. Prahoje,
– atsižvelgdamas į 1998 m. kovo 1 d. įsigaliojusį Europos Sąjungos ir Ukrainos partnerystės ir bendradarbiavimo susitarimą (PBS) ir į vykstančias derybas dėl asociacijos sutarties, skirtos pakeisti PBS,
– atsižvelgdamas į Ukrainos nacionalinę orientacinę programą 2011–2013 m.,
– atsižvelgdamas į Darbo tvarkos taisyklių 110 straipsnio 4 dalį,
A. kadangi Ukraina yra Europos valstybė, strategiškai svarbi Europos Sąjungai; kadangi jos dydis, ištekliai, gyventojų skaičius ir geografinė padėtis užtikrina Ukrainai išskirtinę padėtį Europoje ir lemiamą jos įtaką visam regionui,
B. kadangi ir naujai išrinktas Ukrainos prezidentas Viktoras Janukovičius ir Ukrainos parlamentas (Aukščiausioji Rada) patvirtino Ukrainos siekį įstoti į Europos Sąjungą,
C. kadangi esama įtarimų, jog demokratinėms laisvėms, kaip antai susirinkimų laisvei, žodžio laisvei ir žiniasklaidos laisvei, pastaraisiais mėnesiais iškilo grėsmė,
D. kadangi po prezidento rinkimų esama nemažai nerimą keliančių demokratijos ir pliuralizmo mažėjimo požymių, kuriuos visų pirma patvirtina elgesys su tam tikromis nevyriausybinėmis organizacijomis ir asmeniniai žurnalistų skundai dėl redaktorių arba žiniasklaidos įmonių savininkų daromo spaudimo nušviesti tam tikrus įvykius arba jų nenušviesti, taip pat aktyviau veikianti ir politiškai motyvuota Ukrainos saugumo tarnyba bei netinkamas administracinių ir teisinių išteklių panaudojimas politiniais tikslais,
E. kadangi 2010 m. spalio 1 d. Ukrainos konstitucinio teismo sprendimu atkuriama prezidentinė valdymo forma; kadangi pirmenybė turėtų būti teikiama demokratinės, veiksmingos ir ilgalaikės kontrolės ir pusiausvyros sistemos sukūrimui ir šio tikslo turėtų būti siekiama užtikrinant atvirą, integruotą ir visoms Ukrainos politinėms partijoms ir politiniams veikėjams prieinamą procesą,
F. kadangi 2010 m. spalio 31 d. Ukrainoje vyks vietos ir regionų valdžios rinkimai; kadangi buvo pareikšta kritinių pastabų dėl tam tikrų šių rinkimų organizavimo aspektų,
G. kadangi 2010 m. spalio 13 d. ESBO atstovas žiniasklaidos laisvės klausimais pareiškė, kad Ukraina didele dalimi įtvirtino žiniasklaidos laisvę, tačiau ji turi nedelsti imtis veiksmų jai išsaugoti, ir paragino Ukrainos vyriausybę susilaikyti nuo bet kokių mėginimų daryti įtaką žiniasklaidos turiniui arba jį cenzūruoti, taip pat laikytis tarptautinių laisvos žiniasklaidos standartų ir savo įsipareigojimų ESBO dėl žiniasklaidos laisvės,
1. pabrėžia, kad Ukraina palaiko tvirtus istorinius, kultūrinius ir ekonominius ryšius su Europos Sąjunga ir yra viena svarbiausių Sąjungos partnerių vykdant kaimynystės politiką su Rytų Europa, turinti didelės įtakos viso žemyno saugumui, stabilumui ir gerovei;
2. išreiškia susirūpinimą dėl to, kad esama nemažai įtarimų ir gaunama vis daugiau patikimų pranešimų apie tai, kad demokratinėms laisvėms ir teisėms, pavyzdžiui, susirinkimų laisvei, žodžio laisvei ir žiniasklaidos laisvei, pastaraisiais mėnesiais iškilo grėsmė,
3. ragina valdžios institucijas ištirti visus įtarimus dėl teisių ir laisvių pažeidimų ir radus juos ištaisyti, taip pat ištirti Ukrainos saugumo tarnybos vaidmenį kai trukdoma demokratiniams procesams;
4. yra susirūpinęs dėl pastarojo meto įvykių, kurie gali pakenkti žiniasklaidos laisvei ir pliuralizmui; ragina valdžios institucijas imtis visų būtinų priemonių siekiant apsaugoti šiuos esminius demokratinės visuomenės aspektus ir susilaikyti nuo bet kokių mėginimų tiesiogiai ar netiesiogiai kontroliuoti nacionalinių žiniasklaidos įstaigų pranešimų turinį; pabrėžia, kad būtina skubiai parengti žiniasklaidos sektorių reglamentuojančių įstatymų reformą, ir palankiai vertina pasiūlymą sukurti Ukrainoje viešąsias transliavimo paslaugas; palankiai vertina Ukrainos valdžios institucijų viešas garantijas, kad viešajam transliuotojui įsteigti būtinas teisinis pagrindas bus parengtas iki metų pabaigos; ragina valdžios institucijas užtikrinti, kad teismo procesų metu nebūtų panaikinti atskiri transliavimo dažniai, ir persvarstyti visus sprendimus ar paskyrimus, dėl kurių galėtų kilti interesų konfliktas, ypač teisėsaugos ir teismų srityse;
5. ragina Ukrainos vyriausybę pakeisti žiniasklaidos laisvę reglamentuojančius įstatymus atsižvelgiant į ESBO nustatytus standartus;
6. išreiškia susirūpinimą dėl šių metų gegužės ir birželio mėn. jėga išvaikytų taikių demonstracijų, kuriose buvo protestuojama prieš, kaip įtariama, neteisėtą kelio tiesimą per Gorkio parką Charkove, ruošiantis 2012 m. Europos futbolo čempionatui, ir kurių metu saugumo pajėgų bei kiti teisėsaugos pareigūnai naudojo prievartą prieš aktyvistus ir juos areštavo;
7. apgailestauja dėl to, kad rinkimų taisyklės vis dar tebėra diskusijų objektas ir pažymi, kad dabartinis rinkimų įstatymas su pakeitimais, padarytais 2010 m. rugpjūčio mėn., ESBO/ODHIR yra vertinamas kaip žingsnis atgal, lyginant su ankstesniu teisės aktu, sukuriantis neaiškų ir nepilną teisinį pagrindą; ragina valdžios institucijas užtikrinti subalansuotą rinkimų administracijos sudėtį visais lygmenimis, įskaitant vadovaujamas pareigas; ragina valdžios institucijas apsvarstyti galimybę imtis papildomų priemonių skatinti kandidatų ir rinkėjų pasitikėjimą rinkimų procesu, pavyzdžiui, leisti pripažintiems politiniams judėjimams dalyvauti rinkimų procese jų pasirinktu pavadinimu ir aiškiai atskirti kandidatų sąrašus; todėl palankiai vertina Ukrainos valdžios institucijų sprendimą pakviesti į rinkimus tarptautinius stebėtojus ir kruopščiai ištirti tai, kas vyksta vietoje;
8. pabrėžia poreikį stiprinti institucijų patikimumą, stabilumą, nepriklausomumą ir veiksmingumą ir užtikrinti demokratiją ir teisinę valstybę, taip pat skatinti bendro sutarimo konstitucinių reformų procesą, pagrįstą aiškiu įgaliojimų atskyrimu ir veiksminga valstybės institucijų kontrole bei pusiausvyra; pabrėžia, kad labai svarbu bendradarbiauti su „Europos komisija už demokratiją per teisę“ (Venecijos komisija) siekiant užtikrinti, kad rengiamas įstatymų reformų paketas būtų visiškai suderintas su Europos standartais ir vertybėmis; ragina visus susijusius politinio proceso dalyvius, įskaitant vyriausybę ir opoziciją, dalyvauti šiame procese; ragina Ukrainos valdžios institucijas paprašyti Venecijos komisijos pateikti savo nuomonę dėl galutinės įstatymų projekto versijos;
9. ragina Komisiją ir Tarybą parengti veiksmų planą dėl bevizio režimo nustatymo Ukrainai, įskaitant tarpinį tikslą panaikinti dabartines rinkliavas už vizas; vis dėlto pabrėžia, kad būtina laikytis visuose susitarimuose nustatytų reikalavimų; yra įsitikinęs, kad tolesnis demokratinių principų stiprinimas Ukrainoje palengvins šį procesą;
10. pabrėžia, kad Ukrainos integracijos į Europą procesas itin svarbus vykdant ekonomines, socialines ir politines reformas; todėl tikisi, kad būsimame ES ir Ukrainos aukščiausiojo lygio susitikime, kuris lapkričio 22 d. įvyks Briuselyje, bus padaryta didelė pažanga ir bus galima greičiau sudaryti asociacijos sutartį; todėl ragina Komisiją ir Ukrainą dėti daugiau pastangų įgyvendinant ES ir Ukrainos asociacijos darbotvarkę;
11. išreiškia susirūpinimą dėl smurto prieš žurnalistus ir jų bauginimo atvejų, taip pat dėl „Novyj Stilj“ redaktoriaus Vasylio Klymentjevo, dingusio 2010 m. rugpjūčio 11 d.; yra įsitikinęs, kad Ukrainos valdžios institucijos imsis visų būtinų priemonių šio dingimo priežastims ištirti;
12. paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Ukrainos prezidentui, vyriausybei ir parlamentui, Europos Tarybos ir ESBO parlamentinėms asamblėjoms.
