18.4.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Cristiana Muscardini, Adam Bielan, Konrad Szymański, Hanna Foltyn-Kubicka, Ryszard Czarnecki, Gintaras Didžiokas, Guntars Krasts, Inese Vaidere ir Ģirts Valdis Kristovskis
UEN frakcijos vardu,
dėl transatlantinių santykių B6‑0149/2007 Europos Parlamento rezoliucija dėl transatlantinių santykių
Europos Parlamentas ,
–
atsižvelgdamas į 1990 m. Transatlantinę deklaraciją dėl ES ir JAV santykių ir į 1995 m. Naująją transatlantinę darbotvarkę (NTD),
–
atsižvelgdamas į 2006 m. birželio 21 d. ES ir JAV aukščiausiojo lygio susitikimo Vienoje metu priimtą deklaraciją,
–
atsižvelgdamas į savo ankstesnes rezoliucijas dėl transatlantinių santykių, ypač į dvi 2006 m. birželio 1 d. rezoliucijas dėl ES ir JAV santykių gerinimo atsižvelgiant į Transatlantinės partnerystės susitarimą ir į ES ir JAV transatlantinius ekonominius santykius, taip pat į 2005 m. sausio 10 d. bendrą rezoliuciją dėl transatlantinių santykių,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi Europos Sąjungos ir Jungtinių Valstijų partnerystė, grindžiama bendromis laisvės, demokratijos, teisinės valstybės ir pagarbos žmogaus teisėms vertybėmis, yra kertinis saugumo ir stabilumo euroatlantinėje zonoje akmuo,
B.
kadangi Europos Sąjungos ir Jungtinių Valstijų ekonominis bendradarbiavimas yra pasaulio ekonomikos variklis, sudarantis 40 proc. pasaulio prekybos ir skatinantis augimą bei naujoves visame pasaulyje visų labui,
C.
kadangi Europos Sąjunga ir Jungtinės Valstijos vaidina pagrindinius vaidmenis pasaulio politikoje ir ekonomikoje bei dalijasi atsakomybe už taikos, demokratijos ir stabilumo pasaulyje, kuriame iškilo nauji svarbūs politiniai ir ekonominiai uždaviniai, skatinimą,
D.
kadangi, kaip Parlamentas jau yra ne kartą teigęs, 1995 m. Naująją transatlantinę darbotvarkę, kuri yra ES ir JAV santykių pagrindas, reikia pakeisti Transatlantiniu susitarimu siekiant iki 2015 m. atverti kelią transatlantinės rinkos sukūrimui,
E.
kadangi Jungtinių Valstijų Senatas taip pat parėmė šią iniciatyvą savo 2006 m. gruodžio 9 d. rezoliucija,
1.
džiaugiasi pagerėjusia atmosfera ES ir JAV santykiuose ir glaudesniu transatlantiniu bendradarbiavimu užsienio politikos srityje, kuris matomas jų požiūryje į Balkanus, Vidurio Rytus, Afganistaną, Viduržemio jūros šalis ir Afriką, ir mano, kad šių teigiamų aplinkybių dėka atsiranda progų ES ir JAV glaudžiai bendradarbiauti įvairiausiais klausimais;
2.
pabrėžia ES ir JAV glaudesnio bendradarbiavimo poreikį kovojant su terorizmu ir masinio naikinimo ginklų platinimu ir poreikį abiems pusėms remti JT vaidmenį šiose srityse;
3.
atsižvelgdamas į tai, džiaugiasi glaudžiu ES ir JAV bendradarbiavimu sprendžiant Irano branduolinės energijos klausimą ir ragina abi partneres toliau stiprinti TATENA agentūrą ir sukurti išsamią tarptautinių susitarimų dėl masinio naikinimo ginklų neplatinimo sistemą siekiant bendrai įgyvendinti Neplatinimo sutartį;
4.
dar kartą išreiškia savo įsitikinimą, kad bendroji užsienio ir saugumo politika turėtų būti suvokiama kaip papildanti esamas transatlantinio bendradarbiavimo priemones, o ne su jomis konkuruojanti, ir pakartoja, kad NATO yra Europos saugumo garantas, kuris turėtų būti plėtojamas kaip šių dviejų partnerių politinių diskusijų forumas;
5.
mano, kad JAV turėtų tęsti diskusijas ir paaiškinti savo suplanuotą priešraketinę sistemą NATO siekiant leisti Aljansui ir Europai likti vieningoms ir pasipriešinti užsienio spaudimui;
6.
mano, kad sudarytos visos sąlygos iš esmės stiprinti transatlantinius ekonominius santykius, bet pabrėžia, kad reikia toliau dirbti siekiant šiuos santykius paversti veikiančia strategine koncepcija, kuri susilauktų pakankamai visuomenės ir politikų paramos;
7.
pritaria EB Tarybai pirmininkaujančios valstybės iniciatyvai pradėti naująją transatlantinę ekonominę partnerystę, kuri sustiprintų abiejų partnerių poziciją pasaulinėje konkurencijoje ir suteiktų galimybių joms geriau pasinaudoti savo ekonomikos potencialu;
8.
pakartoja, kad reikia priimti naują pagrindų susitarimą, kad būtų galima užtikrinti tinkamą institucinį ir politinį pagrindą siekiant bendrų politinių ir ekonominių tikslų bei kartu sprendžiant 21-ojo amžiaus iššūkius;
9.
ragina Europos Vadovų Tarybos ir Europos Komisijos pirmininkus bei Jungtinių Amerikos Valstijų Prezidentą pasinaudoti galimybe per 2007 m. balandžio mėn. vyksiantį aukščiausiojo lygio susitikimą pradėti derybas dėl naujojo transatlantinės partnerystės susitarimo ir kartu įsipareigoti laikytis privalomo veiksmų plano siekiant iki 2015 m. sukurti transatlantinę rinką be kliūčių;
10.
pabrėžia būtinybę pradėti vykdyti bendrą kliūčių, trukdančių sukurti transatlantinę rinką, ir bendradarbiavimo reglamentavimo srityje lygmens ir ribų kuriant transatlantinę rinką tyrimą, įskaitant ekonominės naudos ir atskirų sektorių analizę siekiant šias kliūtis pašalinti;
11.
pabrėžia, kad JAV ir ES turi didelės atsakomybės pasaulio prekyboje, kur jos dažnai siekia bendrų tikslų, ir todėl ragina ES ir JAV vadovus įsipareigoti nedelsiant sėkmingai baigti PPO Dohos derybų raundą;
12.
ragina abi partneres stiprinti bendradarbiavimą energetikos srityje, siekiant skatinti energijos veiksmingumą ir saugumą, stengtis sukurti stabilią ir nuspėjamą, rinkos dėsniais pagrįstą pasaulinę energetikos rinką bei siekti, kad nuostatos, pagal kurias reglamentuojama prekyba energija, būtų įtrauktos į PPO taisykles;
13.
tikisi, kad per šį aukščiausiojo lygio susitikimą bus pasirengta pasirašyti susitarimą per birželio mėn. vyksiantį G8 šalių grupės aukščiausiojo lygio susitikimą, pagal kurį bus pradėtas taikyti po Kioto protokolo nustatytas išmetimo režimas, kurio laikysis JAV ir pagrindinės naujos ekonomikos, pvz., Kinija, Brazilija, Indija, Meksika, Pietų Afrika ir Indonezija;
14.
ragina Europos ir Amerikos partnerius savo ekonominiuose santykiuose atsižvelgti į kultūrinio ir švietimo sektorių vaidmenį bei tam tikras jų ypatybes;
15.
mano, kad JAV Kongresas ir Europos Parlamentas turėtų dalyvauti šiame procese; ragina ES ir JAV aukščiausiojo lygio susitikimo dalyvius paremti partnerystę parlamentiniu lygmeniu ir paskatinti teisėkūros institucijas aktyviau dalyvauti ES ir JAV vykdomosios valdžios institucijų dialoge;
16.
paveda Pirmininkui perduoti šią rezoliuciją Tarybai, Komisijai, valstybių narių parlamentams ir Jungtinių Amerikos Valstijų Prezidentui bei Kongresui.
