Rumunija ir Bulgarija galės kitąmet įstoti į ES, jei laiku įvykdys reformas
ES plėtra
2006-05-16 - 18:53
Tai antradienį Europos Parlamente pareiškė Europos Komisijos pirmininkas José Manuel Barroso (Žozė Barozas) ir ES plėtros komisaras Olis Renas (Olli Rehn). Iki šių metų spalio pradžios Komisija praneš galutinį sprendimą dėl šių šalių įstojimo datos, įvertinusi jų pažangą.
Komisaras pažymėjo poreikį užbaigti teismų reformas šiose šalyse, įveikti korupciją ir organizuotą nusikalstamumą, geriau apginti žmogaus ir mažumų teises, taip pat reformuoti žemės ūkį, pagerinti maisto saugą bei geriau valdyti ES lėšas. Tuo pat metu komisaras pagyrė šių šalių įvykdytas ekonomikos reformas. Antradienį Komisijos pirmininkas bei ES plėtros komisaras išvyksta vizito į Bulgariją bei Rumuniją.
Diskusijoje kalbėjo EP politinių frakcijų atstovai. Europos liaudies partijos seniūnas Hans-Gert Pöttering (Vokietija) paragino įvertinti šių šalių pažangą bei ES plėtros sėkmę. Socialistų frakcijos lyderis Martin Schulz (Vokietija) pažymėjo „istorinę“ šios ES plėtros svarbą užtikrinant stabilumą pietryčių Europoje. Liberalų ir demokratų aljanso lyderis Graham Watson (Jungtinė Karalystė) kvietė parodyti solidarumą Bulgarijai bei Rumunijai ir suteikti joms galimybę kitąmet įstoti į ES. Deputatas taip pat paragino šias šalis laiku įvykdyti reikiamas reformas, pavyzdžiui, geriau integruoti romus.
„Aš už plėtrą, tačiau Europa neturi būti plečiama bet kaip“, – teigė Žaliųjų lyderis Daniel Marc Cohn-Bendit (Vokietija). Deputatas suabejojo, ar Bulgarija ir Rumunija yra pakankamai pasiruošusios narystei, ir paragino ES nebijoti pasakyti „ne“ ankstyvai plėtrai. Šiaurės šalių žaliųjų kairiųjų frakcijos atstovas Jaromír Kohlíček (Čekija) klausė, „ką narystė ES realiai duos šioms šalims“. Nepriklausomybės ir demokratijos frakcijos atstovas Bastiaan Belder (Olandija) pritarė „tvariai ES plėtrai“, jei šalys kandidatės laiku įvykdys reikiamas reformas. Tuo tarpu Sąjungos už tautų Europą lyderis Brian Crowley (Airija) teigė, kad „šios šalys nusipelnė padrąsinimo, o ne moralizavimo“, ir ragino joms perduoti ES šalių patirtį. Galiausiai frakcijoms nepriklausantis deputatas Andreas Mölzer (Austrija) teigė, jog „ES turėtų neskubėti plėstis ir pernelyg neskubinti narystės siekiančių šalių “.
Svarstymas (be rezoliucijos): 2006-05-16
20060512IPR08066
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
