P6_TA-PROV(2006)0301
Daugiau mokslinių tyrimų ir naujovių. Investavimas ekonomikos augimui ir užimtumui skatinti
A6-0204/2006
Europos Parlamento rezoliucija įgyvendinant Bendrijos Lisabonos programą: Daugiau mokslinių tyrimų ir inovacijų. Investavimas ekonomikos augimui ir užimtumui skatinti. Bendras požiūris ( 2006/2005(INI) )
Europos Parlamentas
, –
atsižvelgdamas į Komisijos komunikatą "Įgyvendinant Bendrijos Lisabonos programą: Daugiau mokslinių tyrimų ir inovacijų. Investavimas ekonomikos augimui ir užimtumui skatinti. Bendras požiūris" ( KOM(2005)0488 ) ir kartu paskelbtus Komisijos tarnybų darbo dokumentus ( SEC(2005)1253 ir SEC(2005)1289 ),
–
atsižvelgdamas į 2000 m. kovo 23 ir 24 d. Lisabonos Europos Vadovų Tarybos Pirmininkavimo išvadas, pagal kurias nuspręsta Sąjungą paversti konkurencingiausia ir dinamiškiausia žiniomis pagrįsta pasaulio ekonomika,
–
atsižvelgdamas į 2005 m. kovo 22 ir 23 d. Briuselio Europos Vadovų Tarybos Pirmininkavimo išvadas,
–
atsižvelgdamas į 2006 m. kovo 23 ir 24 d. Briuselio Europos Vadovų Tarybos Pirmininkavimo išvadas,
–
atsižvelgdamas į 2005 m. liepos 12 d. Tarybos rekomendaciją 2005/601/EB dėl valstybių narių ir Bendrijos bendrųjų ekonominės politikos gairių 2005–2008 m. OL L 205, 2005 8 6, p. 28.
,
–
atsižvelgdamas į Komisijos komunikatą "Investuojant į mokslinius tyrimus: Europos veiksmų planas" ( KOM(2003)0226 ),
–
atsižvelgdamas į Komisijos komunikatą pavasario Europos Vadovų Tarybai "Dirbti kartu augimo ir darbo vietų labui. Nauja Lisabonos strategijos pradžia" ( KOM(2005)0024 ),
–
atsižvelgdamas į Komisijos komunikatą "Bendri veiksmai augimui ir užimtumui skatinti: Bendrijos Lisabonos programa" ( KOM(2005)0330 ),
–
atsižvelgdamas į Komisijos 2004 m. metinę mokslinių tyrimų ir technologijų plėtros veiklos Europos Sąjungoje ataskaitą ( KOM(2005)0517 ),
–
atsižvelgdamas į Komisijos pasiūlymą dėl Europos Parlamento ir Tarybos sprendimo dėl Europos bendrijos septintosios mokslinių tyrimų, technologijų plėtros ir demonstravimo veiklos pagrindų programos (2007–2013 m.) ( KOM(2005)0119 ), su Europos Parlamento pakeitimais, padarytais jo 2006 m. birželio 15 d. pozicijoje Priimti tekstai, P6_TA(2006)0265 .
,
–
atsižvelgdamas į Komisijos pasiūlymą dėl Europos Parlamento ir Tarybos sprendimo, įsteigiančio Konkurencingumo ir naujovių pagrindų programa (2007–2013 m.) ( KOM(2005)0121 ) Priimti tekstai, P6_TA(2006)0230 .
,
–
atsižvelgdamas į Komisijos komunikatą Europos Vadovų Tarybai "Atnaujintos partnerystės ekonomikos augimui ir darbo vietų kūrimui skatinti įgyvendinimas. Pavyzdinio žinių centro plėtra: Europos technologijos institutas" ( KOM(2006)0077 ),
–
atsižvelgdamas į Komisijos tarnybų darbo dokumentą "2004 m. Europos konkurencingumo ataskaita" ( SEC(2004)1397 ),
–
atsižvelgdamas į Komisijos tarnybų darbo dokumentą "Įmonių politikos gairės: 2004 m. rezultatų suvestinė" ( SEC(2004)1427 ),
–
atsižvelgdamas į Europos naujovių 2005 m. suvestinę – lyginamąją naujovių diegimo analizę, kuri aiškiai parodo, kad JAV ir Japonija yra lyderės naujovių srityje,
–
atsižvelgdamas į Ekspertų grupės 2004 m. liepos mėn. ataskaitą "Institucijų gerinimas siekiant įmonėms pritaikyti mokslo technologijas",
–
atsižvelgdamas į Ekspertų grupės 2004 m. ataskaitą "Intelektinės nuosavybės valdymas iš viešojo sektoriaus finansuojamose mokslinių tyrimų organizacijose: siekiant Europos gairių",
–
atsižvelgdamas į 2005 m. rugsėjo mėn. Komisijos ataskaitą "2005 m. Europos užimtumas: pastarojo meto tendencijos ir perspektyvos",
–
atsižvelgdamas į Nepriklausomų ekspertų grupės, kuri buvo sudaryta po Hampton Courte vykusio vadovų susitikimo, dėl mokslinių tyrimų, tiriamosios veiklos ir naujovių diegimo 2006 m. sausio mėn. parengtą ataskaitą "Kuriant naujovių Europą" ("Aho ataskaitą"),
–
atsižvelgdamas į savo 2005 m. kovo 10 d. rezoliuciją dėl mokslo ir technologijų – Europos Sąjungos mokslinių tyrimų paramos politikos gaires OL C 320 E, 2005 12 15, p. 259.
,
–
atsižvelgdamas į savo 2006 m. sausio 19 d. rezoliuciją dėl Europos mažųjų įmonių chartijos įgyvendinimo Priimti tekstai,
P6_TA(2006)0022 .
,
–
atsižvelgdamas į savo 2006 m. kovo 14 d. rezoliuciją dėl Europos informacinės visuomenės augimui ir užimtumui skatinti Priimti tekstai,
P6_TA(2006)0079 .
,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Pramonės, mokslinių tyrimų ir energetikos komiteto pranešimą bei Kultūros ir švietimo komiteto ir Užimtumo ir socialinių reikalų komiteto nuomones ( A6-0204/2006 ),
A.
kadangi Europa atsilieka nuo JAV ir Japonijos augimo, mokslinių tyrimų ir produktyvumo srityje, nes negeba pritaikyti informacijos ir komunikacijos technologijų ir pritraukti investicijų į mokslinius tyrimus ir tiriamąją veiklą Europoje,
B.
kadangi būtina didinti moksliniams tyrimams ir tiriamajai veiklai skiriamas lėšas siekiant naujovių, kurios reikalingos ekonomikai augti ir darbo vietoms kurti,
C.
kadangi iš Ekonominio Bendradarbiavimo ir Plėtros Organizacija (EBPO) ataskaitų matyti, kad mokslinių tyrimų ir tiriamosios veiklos dotacijos padeda įmonėms strategiškai keistis, nustatyti tvarką ir gerinti nuostatas technologijų klausimu,
D.
kadangi nors geriausios Europos įmonės investuoja lėšas pasauliniu lygiu, mokslinių tyrimų ir tiriamosios veiklos srityse privataus sektoriaus pastangos turi būti didesnės,
E.
kadangi mažų ir vidutinių įmonių (MVĮ) įnašas į pagal naujas technologijas gaminamų produktų, paslaugų ir rinkų plėtrą priklauso nuo jų gebėjimų kurti naujoves, didinti pastangas mokslinių tyrimų srityje, užsakyti mokslinius tyrimus, plėsti savo tinklus, geriau išnaudoti mokslinių tyrimų rezultatus ir įgyti praktinės patirties technologijų srityje,
F.
kadangi rinkos naujovėmis gali pasinaudoti Europos sektoriai, turintys tiesioginį poveikį valstybių narių piliečiams ir sudarantys didžiąją BVP dalį,
G.
kadangi paramos organizacijos, pvz., mokymo ir mokslinių tyrimų centrai, finansinės institucijos, konsultantai naujovių ir intelektinės nuosavybės klausimais, vietos ir regioninės vystymosi agentūros gali padėti maksimaliai išnaudoti kūrybinį įmonių verslo potencialą,
H.
kadangi nežymią pažangą siekiant Lisabonos ir Stokholmo tikslų daugeliu atvejų būtų galima paaiškinti mažu Europos darbo rinkos prouktyvumu, neveiksmingu darbuotojų naudojimu, rinkos susiskaidymu ir sumažėjusiu darbo jėgos judrumu,
I.
kadangi pripažintiems mokslininkams lengviau judėti trukdo struktūrinės kliūtys ir per menkos skatinamosios priemonės,
J.
kadangi Europos technologijų perdavimo institucijų ir Inovacijų sklaidos centrų pagalba naujas technologijas galima greičiau sukomercinti ir jas skleisti, geriau valdyti intelektinę nuosavybę, įgyvendinti mokslinių tyrimų rezultatus ir geriau jas koordinuoti atsižvelgiant į esamas nacionalines ir regionines sistemas,
K.
kadangi, vadovaujantis "atvirų inovacijų" principu, Europos Sąjungoje būtų išplėsti mokslinių tyrimų ir tiriamosios veiklos pajėgumai,
L.
kadangi finansinėje struktūroje Komisijos pasiūlytas mokslinių tyrimų biudžetas neturėtų būti per mažas,
M.
kadangi finansinėms priemonėms būtina skirti pakankamai lėšų iš ES biudžeto siekiant skatinti MVĮ finansavimą, ištaisyti rinkos ydas ir optimizuoti Bendrijos išteklius, derinant viešąjį ir privatųjį kapitalą,
N.
kadangi mokslininkams reikia skirti lėšų pradiniu įmonės gyvavimo etapu, kad jie galėtų įvertinti rinką, plėtoti bandomuosius ir parodomuosius projektus bei darbo prototipus, naujai steigti įmones, o nauji mokslinių tyrimų produktai būtų paverčiami pelno šaltiniu; ir kadangi rizikos kapitalas reikalingas įmonei augti,
O.
kadangi valstybės pagalbos teikimo nuostatos turėtų būti paprastos, aiškios ir veiksmingos, naudojamos tik tada, kai rinkos priemonės nepavyksta ir nėra kitos išeities ir skiriamos ribotam laikui,
1.
ragina valstybes nares skatinti verslumą nuo pat mokymosi pradžios ir sustiprinti paramą visą gyvenimą trunkančiam mokymuisi aktyviai skatinant dirbančių ir nedirbančių žmonių mokymą apie informacijos ir komunikacijos technologijas;
2.
pažymi, kad Sąjunga atsilieka įgyvendindama Lisabonos strategiją švietimo ir mokymo srityje; kreipiasi į valstybes nares, kad jos dar kartą imtųsi įgyvendinti Lisabonos strategiją;
3.
pabrėžia, kad būtina kelti mokslininkų profesijos profilį ir remti esamas paskatas ir apdovanojimus, pvz., Dekarto, Aristotelio apdovanojimus ir apdovanojimus jauniems mokslininkams;
4.
ragina suteikti didesnę paramą geriausiems Europos mokslininkams, ypač pradedantiesiems mokslininkams, sukuriant jiems patrauklesnes darbo sąlygas, šalinant teisines, administracines ir geografines kliūtis ir siekiant vienodo požiūrio į Europos mokslininkus ir jų kolegas užsienyje;
5.
tvirtai remia būtiną tikslą sukurti bendrą Europos mokslininkų darbo rinką, kaip teigiama pirmiau minėtame Komisijos komunikate "Įgyvendinant Bendrijos Lisabonos programą: Daugiau mokslinių tyrimų ir inovacijų. Investavimas ekonomikos augimui ir užimtumui skatinti";
6.
pripažįsta, kad būtina skatinti pagerinti mokslininkų ir tyrėjų darbo sąlygas ir tęstinį darbo jėgos mokymą, siekiant plėtoti keitimąsi mokslo žiniomis;
7.
mano, kad šiuo požiūriu labai svarbų vaidmenį atlieka mokymo įstaigos, ir yra įsitikinęs, kad su moksliniais tyrimais turi būti supažindinama jau mokykloje, ir kad labai svarbu skatinti aukštųjų mokyklų mokslo darbuotojų ir verslo sektoriaus bendradarbiavimą; taip pat mano, kad kliūtys, trukdančios laisvam mokslininkų judumui, turėtų būti pašalintos pagerinus jų statuso kėlimo ir kilimo karjeros laiptais sąlygas, o to padaryti nebus galima nepagerinus valstybių narių bendradarbiavimo mokesčių ir tam tikrų socialinių garantijų perkėlimo srityse;
8.
remia Europos mokslo darbuotojų chartiją ir Mokslo darbuotojų įdarbinimo elgesio kodeksą, kadangi šios iniciatyvos gali paskatinti daugiau Europos studentų studijų metu imtis mokslinių darbų ir pritraukiant geriausius užsienio mokslininkus, kurie turėtų būti skatinami siekti savo mokslinės karjeros Europoje dirbdami nuolatos arba gavę trumpalaikes vizas dirbti pagal bendradarbiavimo susitarimą;
9.
ragina Sąjungą efektyviai kovoti su protų nutekėjimu ir naudoti visas įmanomas priemones, kad į Sąjungos teritoriją būtų pritraukti profesionalai, be kita ko skatinant naudoti mainų su trečiosiomis šalimis programas, pvz., Erasmus Mundus, skirtas studentams, mokslininkams ir mokytojams; mano, kad Europos kvalifikacijų sistema turėtų būti svarbi į Europos darbo rinką pritraukiant mokslininkus ir taip pat turėtų sumažinti kliūtis jų mobilumui;
10.
pabrėžia, kad svarbu skatinti naujoves palaikančią kultūrą; ragina valstybes nares leisti naujovių politikai prasiskverbti į visas mokslinių tyrimų sritis;
11.
pabrėžia, kad universitetai turi esminį vaidmenį kuriant ir skleidžiant žinias ir rekomenduoja, kad universitetų svarba būtų sustiprinta kuriant sąveiką tarp aukštojo mokslo, tyrimų, visą gyvenimą trunkančio mokymosi ir gamybos sektoriaus; todėl atkreips dėmesį į Komisijos ataskaitą dėl aukštojo mokslo;
12.
ragina Komisiją ir valstybes nares įsteigti ir propaguoti europinius apdovanojimus už naujoves;
13.
pabrėžia, kad svarbu skatinti produktų, procesų ir žiniomis grindžiamų paslaugų integraciją ir įvairių paramos sistemų diegimą į netechnologines sritis; šiuo požiūriu atkreipia dėmesį į tai, kad netechnologinės naujovės apima ir socialines bei institucines naujoves;
14.
siūlo tam tikrų MVĮ, rodančių susidomėjimą naujovėmis ir verslo kūrimu, tyrimams suteikti papildomą ribotą moksliniams tyrimams finansuoti skiriamą paramą;
15.
rekomenduoja atkreipti ypatingą dėmesį į tai, kaip užtikrinti deramą MVĮ dalyvavimą moksliniuose tyrimuose ir tiriamojoje veikloje imantis konkrečių priemonių, pvz., skiriant dalį moksliniams tyrimams numatyto finansavimo MVĮ;
16.
nurodo poreikį remti MVĮ veiklą, susijusią su jų mokslinių tyrimų gebėjimu;
17.
ragina valstybes nares sukurti naujoves skatinančią rinką piliečiams ir įmonėms, užtikrinant geresnį reguliavimą, standartus, viešuosius pirkimus ir intelektinės nuosavybės teises; ragina Komisiją pateikti informaciją apie intelektualinės nuosavybės teisių apsaugą;
18.
pažymi Komisijos požiūrį, kad ES, siekdama pritraukti aukštųjų technologijų bendroves, turi nustatyti ekonomišką, teisiškai užtikrintą ir paprastą taikyti intelektinės nuosavybės apsaugos sistemą; mano, kad intelektinės nuosavybės apsauga turi netrukdyti laisvai naudotis viešosiomis gėrybėmis ir žiniomis; ragina Komisiją skatinti kurti socialiai integruotą žiniomis pagrįstą visuomenę, pvz., skatinant laisvą ir atvirą priėjimą prie programinės įrangos šaltinių arba licencijavimo koncepcijų, kaip bendra viešoji licencija (GPL) ir viešojo dokumentavimo licencija (PDL);
19.
pabrėžia, kad būtina kurti regioninius informacijos centrus siekiant koordinuoti atitinkamą informaciją, susijusią su moksliniais tyrimais ir naujovėmis;
20.
siūlo naudoti atnaujintus standartų nustatymo pajėgumus, kad būtų galima reikalauti aukšto techninio įgyvendinimo lygio ir greitai susitarti dėl naujų standartų;
21.
siūlo sueuropinti nacionalines grupes, konglomeratus, kooperatyvus ir konsorciumus siekiant sustiprinti konkurencinius pajėgumus ir pakankamas lėšas, įskaitant įvairių sričių mokslinius tyrimus, išsivysčiusią pramonę ir naujai steigiamas įmones;
22.
pripažįsta, kad svarbu regioniniu lygmeniu sukurti naujovių polius ir zonas ir sukurti jų ryšius su atitinkamomis kitų regionų ir valstybių narių arba trečiųjų šalių struktūromis;
23.
ragina iškelti aiškų tikslą sukurti kompetencijos centrus, kurių kiekvienas turėtų vadinamąją kūrybos laboratoriją;
24.
pabrėžia būtinybę nustatyti Bendrijos patentą ir prekės ženklą, ir turėti glaudesnius ryšius su Europos, JAV, ir Japonijos patentų sistemomis; pabrėžia, kad integruota Bendrijos patentų sistema, grindžiama demokratiniais teisiniais standartais, turi būti naujovių strategijos dalis, kurioje būtina užtikrinti pusiausvyrą tarp pramoninės nuosavybės apsaugos, techninių žinių sklaidos ir laisvos bei neribojamos konkurencijos; pabrėžia, kad apsaugos, kurią suteikia patentas, tikslas yra apsaugoti išradimą, o ne kontroliuoti rinkos sektorius;
25.
prašo Tarybos, kiek tai susiję su kalbos režimu, užbaigti sąstingį siūlomo Europos patento srityje;
26.
atkreipia Komisijos ir valstybių narių dėmesį į naujausius pokyčius, susijusius su praktinių mokslo žinių apsauga ir sklaida, į paskelbtų ir laisvai prieinamų mokslinių apžvalgų sėkmę ir į "Science Commons" licenciją;
27.
ragina Komisiją sukurti bendrą ataskaitų sistemą siekiant stebėti rodiklius, pvz., pajamas už mokslinius tyrimus, užsakytus pagal sutartis, užregistruotus ir suteiktus patentus, licencijavimo pajamas ir licencijas, galiojančias sutartis, klientų įmonių (įskaitant MVĮ) skaičių, naujas įmones ir jų raidą atsižvelgiant į jų kokybę;
28.
ragina valstybes nares padėti sukurti taikomųjų tyrimų institucijas, kurios būtų glaudžiau susijusios su pramone, inkubatoriais ir gretutiniais mokslais bei vadinamaisiais pramonės parkais ir padėti jiems gauti svarbių išteklių;
29.
pažymi, kad pagrindiniai Europos sektoriai ir toliau blogai koordinuojami ir integruojami, jiems sudaromos kliūtys, blogai valdomos žinios; pažymi, kad padėtis palengvėtų MVĮ labiau įsitraukus į Europos technologijų sritį;
30.
pabrėžia, kad būtina remti mokslininkus suteikiant jiems galimybę gauti lėšų pradiniu įmonės gyvavimo etapu, o tai įgalintų juos finansuoti veiklą, kuria siekiama investuotojams įrodyti, kad naujosios technologijos gali būti tam tikru lygiu diegiamos komercijos ir technikos srityje;
31.
reiškia nerimą dėl to, kad nors Europos lygiu pripažinta, kad skatinti mokslinius tyrimus technologijų srityje ir naujovių kūrimą yra itin svarbūs uždaviniai, ES pasiekti rezultatai siekiant užtikrinti finansavimą, rezultatus ir gebėjimus bus riboti;
32.
pabrėžia, kad svarbu sukurti naujas įmones siekiant sukomercinti mokslinių tyrimų rezultatus ir kad ypač svarbu šiam tikslui suteikti kreditavimo galimybes;
33.
pabrėžia privataus ir viešojo sektoriaus partnerystės plėtojimo sistemos svarbą siekiant pagerinti mokslinių tyrimų kokybę teikiant atnaujintą įrangą
,
infrastruktūrą ir paslaugas;
34.
džiaugiasi, kad verslo finansiniai rėmėjai atlieka svarbų vaidmenį suteikdami kitais būdais neprieinamų lėšų inovacinėms įmonėms, ypač MVĮ;
35.
pažymi, kad ekologinės naujovės, ypač metodai, skirti padidinti energijos vartojimo efektyvumą, teikia Europos įmonėms konkurencinius pranašumus;
36.
pabrėžia, kad individualiai išsiderėtos subsidijos ir paskolos, kai priemonės forma yra aiškiai apibrėžta glaudžiai bendradarbiaujant su klientais, padės veiksmingai panaudoti finansus, atsižvelgti į apimtis ir naujus rinkos reikalavimus ir didžiausią dėmesį skirti tikriesiems poreikiams;
37.
pažymi, kad atitinkamas rizikos kapitalas yra būtinas naujų verslo įmonių moksliniams tyrimams ir naujovėms kurti, didinti, skatinti ir sąsajoms tarp jų atrasti;
38.
primygtinai ragina Komisiją, kad ši, bendradarbiaudama su valstybėmis narėms, suteiktų MVĮ struktūrinę paramą, skirtą žinių valdymo ir technologiniams ištekliams atnaujinti, ir taip sudarytų sąlygas MVĮ aktyviai dalyvauti paklausos reguliuojamoje naujovių rinkoje ir plėtojant technologijų mokslinius tyrimus ir vystymąsi;
39.
mano, kad yra būtina MVĮ suteikti geresnę finansavimo prieigą;
40.
remia 2006 m. kovo mėn. Briuselyje įvykusiame susitikime Europos Vadovų Tarybos iškeltą idėją sudaryti įmonėms, ypač MVĮ, nes joms labiausiai reikia paramos mokslinių tyrimų ir naujovių kūrimo srityje, lengvesnes ir palankesnes sąlygas gauti Europos investicijų banko paskolas verslui;
41.
siūlo struktūrinius fondus laikyti pagrindiniu mokslinių tyrimų ir naujovių rėmimo šaltiniu, ypač siekiant sanglaudos; siūlo patrigubinti struktūrinių fondų išlaidas moksliniams tyrimams ir naujovėms skatinti;
42.
pažymi, kad labai svarbu skatinti mokslinius tyrimus ir naujoves vykdant viešuosius pirkimus, bet taip neturėtų būti iškraipoma konkurencija arba talkinama pagrindiniams rinkos dalyviams;
43.
mano, kad viešieji pirkimai turėtų būti skirti ne vien privačioms investicijoms skatinti – jie turėtų vaidinti ir strateginį vaidmenį, t. y. paskatinti bendroves kurti naujoves ir įgyti naujų praktinių žinių;
44.
pripažįsta, kad sukurti MVĮ ryšiai su dideliais privataus ir valstybinio sektoriaus rangovais gali atlikti svarbų vaidmenį įtvirtinant naujoves; pabrėžia, kad viešasis novatoriškų produktų tiekimas nacionaliniu ir Bendrijos lygmeniu gali padėti užpildyti rinkos spragas ir apskritai skatinti novatoriškus produktus ir paslaugas;
45.
palaiko didelę ES valstybės pagalbos taisyklių reformą, pagal kurią subsidijos perkeliamos iš didžiųjų probleminių kompanijų į mažas naujoviškas įmones;
46.
pažymi, kad lankstumas ir skaidrumas yra naujovių sąlygos;
47.
mano, kad reikia rasti daug įvairių būdų, kaip užtikrinti investicijas į mokslinių tyrimų įrangą;
48.
siūlo įdiegti mokesčių kredito sistemas siekiant paskatinti paslaugų sektorių domėtis mokslinių tyrimų rezultatais ir jų taikymu;
49.
siūlo įdiegti "vieno fondo struktūrą" siekiant išvengti dvigubo investuotojų, kurie iš vienos valstybės narės per fondą investuoja kitoje valstybėje, apmokestinimo;
50.
pabrėžia poreikį patikrinti, ar dabartinės struktūros ir priemonės, ypač išbandytos naujovių srityje, yra tinkamos užtikrinti platų požiūrį į naujoves ir gali jas skatinti padėdamos geriau koordinuoti veiksmus ir politikos kryptis;
51.
prašo Tarybos kasmet pranešti Europos Parlamentui apie investicijų iš nacionalinių biudžetų į visuomeninius mokslinius tyrimus tendencijas (tikslas – 1 proc. BVP);
52.
pažymi, kad tikslas iki 2010 m. mokslo tyrimams skirti 3 proc. BVP greičiausiai nebus pasiektas; apgailestauja, kad per 2006 m. kovo mėn. vykusį Europos Vadovų susitikimą valstybės narės neprisiėmė ryžtingesnių įsipareigojimų dėl mokslo tyrimų ir inovacijų; apgailestauja, kad jos nenustatė minimalių tikslų padidinti viešąją pagalbą 2010 metais;
53.
mano, kad Bendrijos priemonės, pvz., i2010 strategija, Septintoji mokslinių tyrimų, technologijų plėtros ir demonstravimo veiklos pagrindų programa ir Konkurencingumo ir inovacijų pagrindų programa, gali prisidėti mažinant prarają tarp mokslinių tyrimų ir jų ekonomonio pritaikomumo;
54.
pabrėžia, kad geresnė mokslinių tyrimų ir naujovių kūrimo politika, vykdant tvariąją plėtrą ir atsižvelgiant į ekologines naujoves ir darniąją gamybą (pvz., vandenilio gamybos iš saulės energijos technologijos, vėjo energija, kuro elementai, biomasė, chemijos pramonė gamybai naudojanti augalus), ekologiškai veiksmingas paslaugas (energijos taupymo, judumo, antrinio panaudojimo ir perdirbimo srityse) ir darniuosius inžinerijos bei valdymo metodus (pvz., bionika, integruota produkto politika), prisideda prie naujų darbo vietų sukūrimo;
55.
sveikina Komisijos rekomendaciją, kad pagal geresnio reglamentavimo iniciatyvą, poveikio įvertinimas, turėtų apimti su moksliniais tyrimais ir naujovėmis susijusių rekomendacijų įtakos įvertinimą;
56.
ragina valstybes nares veiksmingiau pasinaudoti joms paskirtomis lėšomis ir atkreipia dėmesį į tas valstybes nares, kurios naujų darbo vietų kūrimui skiria pirmenybę ir investuoja daugiau nei 35 proc. Europos socialinio fondo asignavimų modernizuodamos savo švietimo ir mokymo sistemas.
57.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms.
