Klausimas, į kurį atsakoma raštu, Nr. P-010109/2010
Komisijai
Darbo tvarkos taisyklių 117 straipsnis
Zigmantas Balčytis (S&D)
(2010 m. lapkričio 29 d.)
Tema: Atsinaujinančių energijos šaltinių projektų finansavimo iš ES lėšų problemos Lietuvoje
2009 m. į Lietuvos kaimo plėtros 2007–2013 m. programą buvo įtraukta nauja remiama veikla – elektros energijos gamyba vėjo, saulės, vandens ir kitose atsinaujinančius energijos išteklius naudojančiose elektrinėse, esančiose kaimo vietovėse. Buvo pateiktos 178 paraiškos siekiant įgyvendinti projektus elektros energijos gamybos iš atsinaujinančių energetinių šaltinių srityje.
Tačiau 2010 m. rugsėjo 9 d. Lietuvos Respublikos žemės ūkio ministerija priėmė sprendimą atmesti visus projektus, susijusius su elektros energijos gamyba iš atsinaujinančių šaltinių, nes minėti projektai neatitinka ekonominio gyvybingumo reikalavimų, kadangi saulės, vandens ir vėjo elektrinėse pagamintos energijos supirkimo kaina negali būti prognozuojama penkeriems metams. Pareiškėjai patyrė didelių nuostolių įsigydami sklypus, ruošdami techninius projektus ir verslo planus.
Lietuvos Respublikos Vyriausybės nutarime „Dėl nacionalinės atsinaujinančių energijos išteklių plėtros strategijos patvirtinimo“ teigiama, kad strategijos tikslas –„didinant atsinaujinančių energijos išteklių dalį šalies energijos balanse, elektros ir šilumos energetikos bei transporto sektoriuose kuo geriau patenkinti energijos poreikį vidaus ištekliais, atsisakyti importuojamo taršaus iškastinio kuro, taip padidinti energijos tiekimo saugumą, energetinę nepriklausomybę ir prisidėti prie tarptautinių pastangų mažinti šiltnamio efektą sukeliančių dujų emisijas“. Strategijoje taip pat užtikrinama teisė kiekvienam potencialiam investuotojui dalyvauti su atsinaujinančiais energijos ištekliais susijusioje veikloje laikantis skaidrių, paprastų, nediskriminuojamųjų ir viešos atrankos procedūrų.
Europos Sąjunga yra priėmusi teisiškai galiojančius įsipareigojimus tiek atskiroms valstybėms narėms, tiek ES mastu įgyvendinti tikslus „20-20-20“. Ar Komisija nemano, kad susiklosčiusi situacija iš esmės užkerta kelią atsinaujinančios elektros energijos gamybai Lietuvoje vystyti ir tuo pat metu prieštarauja ES priimtiems teisės aktams, skatinantiems atsinaujinančių energijos gamybos šaltinių plėtrą?