Klausimas, į kurį atsakoma raštu, Nr. E-011266/2010
Komisijai
Darbo tvarkos taisyklių 117 straipsnis
Juozas Imbrasas (EFD)
(2011 m. sausio 13 d.)
Tema: Energijos vartojimo efektyvumas
Energijos vartojimo efektyvumas yra pigiausias būdas sumažinti išmetamų CO 2 ir kitų dujų kiekį. Ši sritis turi daug privalumų ir jie apima ekonomikos plėtrą bei naujų darbo vietų kūrimą tiek kaimo vietovėse, tiek miestuose. Energijos taupymas gali duoti daug ekonominės naudos galutiniams vartotojams ir visai ekonomikai, taip pat turėti socialinių privalumų, įskaitant iki 1 mln. darbo vietų sukūrimą iki 2020 m. Kadangi ES energijos importo apimtis didėja ir 2007 m. jo vertė buvo 332 mlrd. eurų, gaunama ekonominė nauda per metus gali siekti iki 1000 eurų vienam namų ūkiui ir ši suma galėtų būti iš naujo investuota į kitas ekonomikos sritis. Taigi sėkmingai įgyvendinus energijos taupymo planus ES galėtų sutaupyti apie 100 mlrd. eurų ir išmetamųjų teršalų kiekį sumažinti beveik 800 mln. tonų per metus. Dėl šios priežasties energijos taupymas ir efektyvaus energijos vartojimo politika padėtų spręsti energijos nepritekliaus problemą. Akivaizdu, kad tai teiktų ekonominę naudą, tačiau dėl nesuprantamų priežasčių visi geri sumanymai vangiai juda į priekį.
Ar Komisija nemano, kad energijos taupymo pažangai trukdo atskaitomybės ir įsipareigojimo įgyvendinti 2020 m. tikslą nebuvimas? Kokios, Komisijos nuomone, yra pagrindinės problemos ir (arba) kliūtys siekiant taupaus ir efektyvaus energijos vartojimo ES?