Europos Parlamento dėka daugiau žinosime apie vaistų poveikį
Visuomenės sveikata
Plenarinė sesija
2010-09-22 - 13:47
Vaistų informaciniai lapeliai bei informacija apie jų šalutinį poveikį netrukus atsiras internete, o nauji ir stebimi vaistai bus žymimi juodu simboliu. Trečiadienį Europos Parlamentas patvirtino tai numatančius teisės aktus. Jie taip pat suteiks pacientams teisę pranešti savo šalių institucijoms apie nepageidaujamą vaisto poveikį.
Specialiuose ES šalių vaistų tinklalapiuose bus pateikiami visi toje šalyje leidžiamų pardavinėti vaistų informaciniai lapeliai tos šalies kalbomis, taip pat jų santraukos bei įvertinimai. Atskirų šalių tinklalapiai bus sujungti su bendruoju ES vaistų portalu, kuriame taip pat bus informacija apie ES registruotus vaistus ir jų poveikį.
Reglamentas taip pat numato žymėti naujus vaistus, kuriems dar reikalinga papildoma stebėsena, juodu simboliu bei atitinkamu užrašu, prašančiu informuoti vaistininkus, gydytojus arba atitinkamas šalių institucijas apie patirtą nepageidaujamą vaisto poveikį. Ši informacija pateks į bendrą duomenų bazę, kuri bus analizuojama ES mastu ir iš dalies prieinama visuomenei, medikams bei įmonėms. Asmens duomenys bus deramai apsaugoti.
Apskaičiuota, kad apie 5 proc. pacientų ligoninėse gydosi dėl nepageidaujamų reakcijų į vaistą, o bendros ES išlaidos dėl to kasmet siekia 16 mlrd. eurų. Europos Komisija skaičiuoja, kad patobulinus farmakologinio budrumo sistemą bus galima išvengti iki 10 proc. nepageidaujamų reakcijų. Tai padėtų išvengti beveik 6 tūkst. mirčių ir sutaupyti iki 2,3 mlrd. eurų kasmet.
Savo ruožtu Europos Komisija prašoma pasiūlyti būdus patobulinti vaistų informacinius lapelius, taip pat sumažinti vaistų žalą aplinkai.
Dėl šių teisės aktų jau sutarta su ES Taryba. Jie įsigalios po pusantrų metų nuo paskelbimo.
Lietuvoje išrinktos europarlamentarės nuomonė. Diskusijoje šiuo klausimu kalbėjusi Radvilė Morkūnaitė-Mikulėnienė (Europos liaudies partija) pažymėjo, kad atskirose ES šalyse šalutinio poveikio atvejai registruojami labai nevienodai, nes daug kur teikiant informaciją tiesiogiai nedalyvauja pacientai, o ir „gydytojai dažnai baiminasi pranešti atitinkamą informaciją, galbūt bijodami būti apkaltinti netinkama veikla“. Todėl, europarlamentarės nuomone, „džiugu, kad pacientai, besirūpinantys savo sveikata, galės patys pranešti nacionalinėms institucijoms apie neigiamą šalutinį vaistų poveikį“, o visa informacija bus kaupiama vienoje vietoje. Ji taip pat kvietė skatinti ES valstybių institucijas aktyviau reaguoti į atitinkamus pranešimus, nes kol kas apie pusę valstybių vėluoja pateikti informaciją apie šalutinį poveikį. "Puiku, kad nuo šiol į vaistų saugumo kontrolės sistemą bus įtraukti ir gamintojai, ir vartotojai, ir kontroliuojančios institucijos. Reikia bendro požiūrio, grįsto ne baime, o atsakomybe", – baigė savo kalbą R. Morkūnaitė-Mikulėnienė.
Linda McAvan
Dėl žmonėms skirtų vaistų farmakologinės stebėsenos
A7-0153/2010: už 559, prieš 7, susilaikė 12
A7-0159/2010: už 569, prieš 8, susilaikė 15
Įprasta teisėkūros procedūra, pirmasis svarstymas (kompromisas). Svarstymas: 2010-09-21. Balsavimas: 2010-09-22 20100921IPR83194
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
