P6_TA(2005)0187
Sausra Ispanijoje
B6-0307 , 0308 , 0309 ir 0310/2005
Europos Parlamento rezoliucija dėl sausros Ispanijoje
Europos Parlamentas
, –
atsižvelgdamas į EB sutarties 2 ir 6 straipsnius, pagal kuriuos, siekiant aplinkos apsaugos požiūriu darnaus ekonomikos vystymosi, aplinkos apsaugos srities reikalavimai turi būti įtraukti į įvairias Bendrijos politikos sritis,
–
atsižvelgdamas į EB sutarties 174 straipsnį,
–
atsižvelgdamas į 1997 m. gruodžio 11 d. Jungtinių Tautų Bendrosios klimato kaitos konvencijos Kioto protokolą ir tai, kad Europos bendrija jį ratifikavo 2002 m. balandžio 25 d. Tarybos sprendimu OL L 130, 2002 5 15, p. 1.
,
–
atsižvelgdamas į 2005 m. kovo mėn. Komisijos ataskaitą Nr. 21553 dėl klimato kaitos ir Europos vandens aspektų,
–
atsižvelgdamas į Darbo tvarkos taisyklių 103 straipsnio 4 dalį,
A.
kadangi pietų Europa, ypač Pirėnų pusiasalis, yra nukentėjusi nuo daugelio didelių sausrų ir šalnų, kurios nuniokojo daug vaismedžių ir alyvmedžių laukų, pasėlių, sodų augalų, gėlių ir atnešė ne mažiau nuostolių gyvulininkystėje bei perdirbimo pramonei,
B.
kadangi laikotarpis nuo 2004 m. lapkričio mėn. iki 2005 m. kovo mėn. Ispanijoje buvo sausiausias nuo 1947 m. ir kadangi 2005 m. kovo 31 d. apskaičiuotas bendras paskutinių septynių mėnesių kritulių kiekis buvo 37 proc. mažesnis už įprastą to paties laikotarpio vidurkį; kadangi Ispanijos vandens atsargos sudaro tik 60 proc. jų įprasto dydžio,
C.
kadangi tarp 2005 m. sausio ir kovo mėn. Ispanijoje buvo užregistruota žemiausia temperatūra per paskutinius 20 metų, kuri sunaikino daugybę alyvmedžių ir vaismedžių laukų ir atnešė didelių nuostolių kitose žemės ūkio srityse,
D.
kadangi Ispanijoje tęsiasi po šalčių atėjęs sausros laikotarpis, kadangi dėl ekstremalios sausros kyla didelis miškų gaisrų pavojus, kadangi kai kuriose autonominėse srityse gaisrų rizika jau siekia maksimalias ribas ir kadangi meteorologai prognozuoja, kad ateinančiais mėnesiais temperatūra bus aukšta ir nebus lietaus,
E.
kadangi iki kito derliaus ūkininkų nuostoliai sieks daugiau nei 2000 mln. eurų ir kadangi daugelis ūkininkų jus šalčių padarinius dar ne vienerius metus ir negalės atstatyti produkcijos kiekio per trumpą laiką, jausdami ypač sunkius padarinius alyvmedžių ūkyje, kuriame reikės imtis drastiškų priemonių, pvz., išgenėti daug šakų ir pasodinti daug sodinukų, ir vaismedžių ūkyje,
F.
kadangi alyvmedžių ūkis patyrė didelių gamybos pajėgumų nuostolių ir šio sezono derlius daugelyje regionų bus žymiai mažesnis,
G.
kadangi norint atremti stichines nelaimes reikia pasinaudoti bendro vaisių ir daržovių rinkos organizavimo numatytu lankstumu,
H.
kadangi šalnos ir sausra padidino nuostolius, kuriuos patyrė Ispanijos gyvulių augintojai nes jų gyvuliai turėjo būti uždaryti, siekiant sustabdyti "mėlynojo liežuvio" ligos plitimą; be to, kadangi dėl degalų krizės ūkininkų išlaidos dar labiau išauga,
I.
kadangi šios klimato katastrofos padariniai daro poveikį didelių teritorijų ekonomikai bei siekia istorinius mastus ir turės didžiulį poveikį laikinam užimtumui, ypač imigrantams, kurie šiuo metu įgyja legalų statusą,
J.
kadangi Europos aplinkos apsaugos agentūros 2004 m. pranešime Nr. 2 dėl klimato kaitos poveikio Europoje teigiama, kad planetos atšilimas labiausiai juntamas pietų Europoje ir kad Ispanijoje jis gali sunkiai atsiliepti daugėjant sausrų bei miškų gaisrų ir didėjant pavojui žmogaus sveikatai,
K.
kadangi per 2005 m. kovo 22-23 d. vykusį Briuselio Europos Vadovų Tarybos susitikimą buvo susitarta dėl naujų tarptautinio masto kovos su klimato kaita priemonių kriterijų,
1.
išreiškia solidarumą Ispanijos ir viso Pirėnų pusiasalio ūkininkams ir gyvulių augintojams, nes nepalankios klimatinės sąlygos būdingos visam pusiasaliui;
2.
sveikina Komisiją parengus komunikatą dėl pavojų ir krizių valdymo žemės ūkyje (KOM(2005)0074) bei ragina Komisiją ir Tarybą nedelsiant toliau dirbti ta pačia kryptimi ir kuo greičiau įvesti veiksmingą Bendrijos masto apsaugos sistemą, kuri padėtų apginti Europos ūkininkus nuo pavojų ir krizių, panašių į kilusias dėl šiuo metu Portugaliją ir Ispaniją apėmusios sausros;
3.
taip pat skatina greičiau pradėti bandomuosius projektus, dėl kurių buvo susitarta 2005 m. biudžeto sudarymo procedūros metu, kuriais būtų įvesta Bendrijos masto draudimo sistema arba kompensacijų mechanizmas, skirtas atlyginti stichinių nelaimių padarytus nuostolius, kuris garantuotų ūkininkams minimalias pajamas;
4.
prašo Komisiją skirti Solidarumo fondo lėšų palengvinti didelių regionų gamybos pajėgumams padarytiems nuostoliams, atsižvelgiant į tai, kad šalčiai ir sausra paveikė gyvenimo sąlygas ir ekonomikos stabilumą daugelyje zonų;
5.
dar kartą prašo Tarybą ir Komisiją peržiūrėti teisės gauti Solidarumo fondo lėšų įgijimo kriterijus, kad fondo lėšos galėtų būti naudojamos tokiomis situacijomis, kurios kyla dėl nepalankių klimatinių sąlygų ir turi didžiulį poveikį kaimo vietovėms, ir pritaria minčiai Finansinėje perspektyvoje 2007–2013 m. klimato katastrofų atveju išplėsti kriterijus, taikomus Solidarumo fondo paramai gauti;
6.
prašo Komisijos palengvinti sąlygas Bendros žemės ūkio politikos paramai gauti, pasitelkus:
–
lankstesnę atidėjimo sistemą;
–
leidimą atidėtose žemėse ganyti gyvulius;
–
leidimą netaikyti prievolės sulaukti žydėjimo laikotarpio gaunantiems Bendrijos pagalbą žoliniams pasėliams;
–
leidimą netaikyti įprastos ankštinių augalų derliaus prievolės gaunantiems pagalbą ir galimybę tiesiogiai panaudoti tas žemes ganykloms;
–
didesnę intervencinių grūdų mobilizaciją, kad jų užtektų gyvulių šėrimo poreikiams patenkinti;
–
Bendros žemės ūkio politikos paramos teikimą atkelti į rugsėjo mėn.;
7.
prašo, kad bendro vaisių ir daržovių rinkos organizavimo kontekste 2006 m. veiklos programoms, siekiant užtikrinti, kad minimali tinkamos parduoti produkcijos norma sudarytų 65 proc. ankstesnio laikotarpio minimalios normos, būtų taikoma 2003 m. rugpjūčio 11 d. Komisijos Reglamento (EB) OL L 203, 2003 8 12, p. 25.
Nr. 1433/2003 4 straipsnio 4 dalis, ir kad ateityje reformuojant bendrą žemės ūkio rinkos organizavimą būtų nustatytos dar lankstesnės normos klimato katastrofų atveju; be to, prašo, kad citrusinių vaisių ūkio sektoriuje būtų panaikintos sankcijos už sutarties su perdirbimo pramonės įmonėmis nesilaikymą, nes šalnos yra "stichinė nelaimė" ir į tai reikia atsižvelgti;
8.
įspėja Tarybą ir Komisiją, kad veiksmingai lietaus trūkumo lemiamų miškų gaisrų prevencijai reikia nedelsiant pasitelkti reikiamas lėšas ir priemones; prašo skirti didesnius išteklius kovai su miškų gaisrais ir parengti tinkamą Bendrijos strategiją kovai su šiuo sausros lemiamu fenomenu;
9.
ragina Komisiją išsamiai išnagrinėti sausros fenomeną siekiant išsiaiškinti jos periodiškumą arba ciklišką pobūdį ir nustatyti, ar ji lemiama klimato kaitos, ir įvertinti jos poveikį teritorijos žemės paviršiaus erozijos raidai ir dykumėjimui; be to, prašo, kad kovos su klimato kaitos poveikiu politikos kontekste būtų raginama naudoti biologinį kurą, kad būtų galima sumažinti stiprią Europos Sąjungos priklausomybę nuo naftos;
10.
džiaugiasi paskutinio Europos Vadovų Tarybos susitikimo metu prisiimtais įsipareigojimais iki 2020 m. išmetamų šiltnamio efektą sukeliančių kiekį sumažinti 30 proc. palyginti su jų 1990 m. rodikliais ir apriboti pasaulio temperatūros kilimą iki 2°C palyginti su priešindustrinio laikotarpio lygiu;
11.
ragina Komisiją remti visuomenės informavimo ir kitas priemones, kuriomis raginama racionaliau naudoti vandenį, ypač pietų Europoje;
12.
su susidomėjimu atkreipia dėmesį į naują Komisijos ataskaitą dėl visuotinio klimato kaitos fenomeno ir jo tiesioginio poveikio ekosistemoms ir vandens apytakai bei į siūlomus išteklius Bendrijos vandens politikos valdymui palengvinti;
13.
ragina Komisiją išnagrinėti galimybę įsteigti Europos sausrų stebėsenos centrą;
14.
paveda Pirmininkui perduoti šią rezoliuciją Tarybai, Komisijai, Ispanijos vyriausybei ir nukentėjusių sričių regiono ir vietos savivaldos institucijoms.
