Europos Parlamento pirmininku tapo H.-G. Pöttering
Institucijos
2007-01-16 - 13:37
Naujasis Europos Parlamento pirmininkas H.-G. Pöttering
Antradienį Europos Parlamentas išsirinko naują pirmininką. Juo tapo didžiausios EP frakcijos – Europos liaudies partijos lyderis vokietis Hans-Gert Pöttering (Hansas Gertas Pioteringas). Jo kandidatūrai pritarė 450 europarlamentarų – tai sudaro 65,3 proc. visų galiojančių balsų.
Pagal esamą tvarką iki šiol EP pirmininkavęs Ispanijos socialistas Josep Borrell (Žozepas Borelis) baigė savo pareigas įpusėjus EP kadencijai. Naujasis Parlamento pirmininkas 61 metų H.-G. Pöttering yra EP narys nuo pat 1979 metų, kuomet Parlamentas pradėtas rinkti tiesiogiai. Jis tapo dvyliktuoju EP pirmininku nuo tiesioginių rinkimų pradžios.
Kandidatus į EP pirmininko pareigas galėjo siūlyti politinės frakcijos arba bent 40 EP narių. Be H.-G. Pöttering buvo iškelti dar trys kandidatai. Monica Frassoni (Žalieji, Italija) gavo 145 balsus, Francis Wurtz (Europos vieningieji kairieji, Prancūzija) – 48, o Jens-Peter Bonde (Nepriklausomybės ir demokratijos frakcija, Danija) – 46 balsus.
„Žmogaus orumas, pagarba įstatymui ir Europos tautų solidarumas bus tie principai, kurių laikysiuos savo darbe“, – po išrinkimo kalbėjo naujasis Parlamento pirmininkas. H.-G. Pöttering pridūrė: „Kokios bebūtų mūsų politinės pažiūros ar politiniai idealai, mūsų bendra valia yra kurti vis glaudesnę sąjungą“. Naujasis EP pirmininkas pažadėjo būti teisingas ir objektyvus savo darbe, taip pat tarnauti Europos piliečiams, demokratijai ir parlamentarizmui.
EP pirmininkas buvo renkamas slaptu balsavimu, pažymint pageidaujamo kandidato pavardę biuletenyje ir įmetant jį į urną. Išrinkimui reikėjo absoliučios galiojančių balsų daugumos – bent 345 balsų. Iki naujojo pirmininko išrinkimo antradienio plenarinį posėdį laikinai vedė vyriausias EP narys – 82 metų italas Giovanni Berlinguer (Socialistų frakcija). Vidurdienį jis paskelbė balsavimo rezultatus.
Kandidatų pasisakymai. Prieš balsavimą kiekvienas kandidatas pasakė po trumpą kalbą. J.-P. Bonde paragino apsispręsti dėl vienos Parlamento darbo vietos, pagerinti priimamų teisės aktų kokybę, užtikrinti Parlamento darbuotojų nešališkumą, taip pat suteikti daugiau galių mažesnėms EP frakcijoms ir nepriklausomiems deputatams. EP narys kritikavo tai, jog nepakankamai atstovaujama Europos Konstitucijos projekto priešininkams. „Demokratija vertinama pagal tai, kaip ji elgiasi su mažumomis“, – teigė J.-P. Bonde.
M. Frassoni pažymėjo būtinybę Parlamentui kovoti už ES sutartyje numatytas jo teises, taip pat mažinti atskirų valstybių bei verslo grupių įtaką jo sprendimams. Be to, deputatė ragino „nenukišti po stalu“ Parlamento buveinės klausimo bei įvykdyti vidinę EP reformą.
Paminėjęs savo ilgalaikę EP nario patirtį, H.-G. Pöttering ragino sukurti „Europą piliečiams“. Prelegentas pažymėjo būtinybę įteisinti ES Konstituciją, taip pat sustiprinti EP bendradarbiavimą su šalių parlamentais, regionais ir savivaldybėmis. Deputatas dar paragino stiprinti kultūrų dialogo svarbą (ypač su islamo šalimis) bei veiksmingiau kovoti su žmogaus teisių pažeidimais, kaip antai Čečėnijoje ar Gvantaname.
Tuo tarpu F. Wurtz ragino sukurti alternatyvą „liberalios Europos“ vizijai, kuri siektų užtikrinti socialines teises, aplinkosaugą, solidarumą bei įtrauktį, plėtoti demokratiją bei pakeisti tarptautinius santykius. Pasak deputato, nors demokratija reikalauja paklusti daugumos valiai, joje turi būti gerbiamos bei aptariamos įvairios nuomonės.
Debatai po balsavimo. Posėdyje kalbėję kai kurių EP politinių frakcijų atstovai pasveikino H.-G. Pöttering su išrinkimu. Europos liaudies partijos lyderis Joseph Daul (Prancūzija) padėkojo jam už reikšmingą indėlį į Europos vienijimą. Socialistų lyderis Martin Schulz (Vokietija) pažadėjo, jog jo frakcija bendradarbiaus su naujuoju EP pirmininku „tiek, kiek tai įmanoma“. Liberalų ir demokratų aljanso vadovas Graham Watson (Jungtinė Karalystė) pageidavo, kad naujasis Parlamento pirmininkas nebijotų imtis reformų. Sąjungos už tautų Europą atstovė Cristiana Muscardini (Italija) ragino padaryti ES skaidresnę bei geriau suprasti kitas kultūras.
Žaliųjų atstovas Daniel Marc Cohn-Bendit (Vokietija) ragino naująjį pirmininką užtikrinti EP vadovybės nešališkumą, išspręsti Parlamento buveinės klausimą bei užtikrinti, kad būtų atstovaujamos ir mažumos nuomonės. Nepriklausomybės ir demokratijos frakcijos atstovas Jens-Peter Bonde (Danija) pageidavo geresnės teisėkūros, aiškesnio EP postų pasidalijimo, nešališkų Parlamento darbuotojų ir vienos jo buveinės. Identiteto, tradicijos ir suverenumo frakcijos lyderis Bruno Gollnisch (Prancūzija) pažymėjo, jog „visi EP nariai turi lygias teises“. Tuo tarpu frakcijoms nepriklausanti deputatė Irena Belohorská (Slovakija) ragino nepamiršti naujųjų ES narių.
Savo ruožtu Europos Komisijos pirmininkas José Manuel Barroso paragino naująjį EP pirmininką peržengti politinius skirtumus ir vadovautis partnerystės dvasia bendradarbiaujant su kitomis ES institucijomis.
Balsavimas: 2007-01-16
20070115IPR01953 H.-G. Pöttering biografija EP darbo tvarkos taisyklės – pirmininko išrinkimo tvarka bei funkcijos
LT
1
PHOTO
20070116PHT02098.jpg
LT
2
LINK
/members/expert/groupAndCountry/view.do?partNumber=1&group=1533&language=LT&id=1253
-//EP//TEXT RULES-EP 20070101 TOC NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
