Parlamento dėmesys – ETA paliauboms Ispanijoje ir padėčiai Baltarusijoje
Institucijos
2006-03-22 - 17:03
Trečiadienį Briuselyje prasidėjo dalinė EP plenarinė sesija. Posėdžio pradžioje deputatai apsikeitė nuomonėmis apie ETA paskelbtas ilgalaikes paliaubas Ispanijoje. Daugelis parlamentarų taip pat pritarė pasiūlymui ketvirtadienį apsvarstyti padėtį Baltarusijoje.
Posėdžio pradžioje Parlamento pirmininkas Josep BORRELL (Žozepas Borelis) pranešė apie baskų separatistų organizacijos ETA sprendimą nutraukti teroro veiksmus ir paskelbti ilgalaikes paliaubas. Pavadinęs tai „gera žinia ne tik Ispanijai, bet ir visai Europai“, pirmininkas ta proga pakvietė dar kartą prisiminti terorizmo aukas bei paragino „nugalėti terorizmą, stiprinant demokratiją“.
Dauguma posėdyje kalbėjusių politinių frakcijų atstovų sveikino ETA sprendimą. Socialistų frakcijos atstovė Bárbara DÜHRKOP DÜHRKOP (Ispanija), kurios vyrą nužudė ETA, paragino „suvienyti demokratines jėgas, kad galutinai užtikrintume taiką Europoje“. Tuo tarpu Europos liaudies partijos lyderis Hans-Gert PÖT TERING (Vokietija) teigė, jog šis pareiškimas „dar nieko nereiškia“. Jis ragino prisiminti terorizmo aukas pasaulyje, o taip pat žmones, iš kurių atimta laisvė, kaip antai Baltarusijoje.
Liberalų ir demokratų aljanso vadovo Graham R. WATSON (Jungtinė Karalystė) nuomone, ETA pareiškimas įrodė, jog „demokratijoje pasikeitimai vyksta balsavimu, o ne kulkomis“. Jam pritarė Žaliųjų frakcijos lyderis Daniel Marc COHN-BENDIT (Vokietija), teigęs, jog „pergalė prieš terorizmą įmanoma tik derybų keliu“. Šiai minčiai pritarė ir Sąjungos už tautų Europą lyderis Brian CROWLEY (Airija).
Europos vieningųjų kairiųjų frakcijos atstovė Sylvia-Yvonne KAUFMANN (Vokietija) pakvietė nesitaikstyti su terorizmu ir „įvertinti demokratijos pasiekimus“. Tuo tarpu frakcijoms nepriklausantis deputatas Jim ALLISTER (Didžioji Britanija), paminėjęs Šiaurės Airijos patirtį, paragino „negirti teroristų, nes padaryta tai, kas seniai turėjo būti padaryta“. Jam pritarė dar vienas britas, Europos liaudies partijos atstovas James NICHOLSON . „Tie, kurie sukėlė karą, negali būti giriami dėl taikos“, – sakė deputatas.
Po šių debatų grupė deputatų pasiūlė ketvirtadienį aptarti padėtį Baltarusijoje po prezidento rinkimų. Šis klausimas turėtų būti įtrauktas į sesijos darbotvarkę.
20060322IPR06608
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
