Klausimas, į kurį atsakoma žodžiu, Nr. O-000204/2011
Komisijai
Darbo tvarkos taisyklių 115 straipsnis
Juan Fernando López Aguilar
,
Claude Moraes
,
Sylvie Guillaume
,
Carmen Romero López
S&D frakcijos vardu Tema: ES parama pabėgėliams Tunise
2011 m. sausio 14 d. ES paskelbė savo įsipareigojimą paremti demokratinį procesą Tunise ir suteikti humanitarinę pagalbą priimant šimtus tūkstančių pabėgėlių, atvykusių į šalį po sukilimų ir kovų Libijoje. Nuo 2011 m. vasario 20 d. daugiau nei 582 000 žmonių kirto sieną, bėgdami iš Libijos į Tunisą. Dauguma atvykusiųjų į Tunisą buvo tranzitu keliaujantys darbuotojai, ir suderintų tarptautinių pastangų, kurioms vadovavo Tarptautinė migracijos organizacija (TMO), dėka daugumai migrantų pavyko sugrįžti į namus.
Tačiau nemažai žmonių iš konflikto šalių ir (arba) bėgančių nuo persekiojimo lieka pabėgėlių stovyklose. 2011 m. rugpjūčio 1 d. JTVPK pranešė, kad rūpinasi 4.425 asmenimis, vis dar liekančiais dykumoje įkurtose stovyklose, esančiose Tuniso ir Libijos pasienyje. Vienintelis ilgalaikis šių pabėgėlių klausimo sprendimas – tai jų perkėlimas į trečiąsias šalis.
Kaip nurodyta 2011 m. liepos 13–16 d. EP Piliečių laisvių, teisingumo ir vidaus reikalų delegacijos į Tunisą narių pareiškime, padėtis pabėgėlių stovyklose blogėja kiekvieną dieną. Pabėgėliai gyvena itin atšiauriomis sąlygomis, ypač dėl labai didelio karščio, smėlio audrų ir ribotos prieigos prie švaraus vandens, tinkamos sanitarijos ir higienos patalpų.
Delegacijos narius nustebino silpnas ES valstybių narių atsakas dėl perkėlimo, palyginti su tomis pastangomis, kurias parodė tokios šalys kaip Kanada, Jungtinės Valstijos ir Norvegija. 2011 m. rugpjūčio 30 d. Vyriausiosios įgaliotinės Ashton pareiškime nurodoma, kad iki tol valstybės narės įsipareigojo priimti tik tiek pabėgėlių: Airija (24), Ispanija (50), Portugalija (19), Švedija (200), Belgija (25), Suomija (70) ir Nyderlandai (20). Skirtingai nuo jų, Norvegija pažadėjo priimti 310 pabėgėlių ir šį tikslą įgyvendino iki 2011 m. liepos mėn.
Ar gali Komisija informuoti Parlamentą apie derybų su Taryba ir valstybėmis narėmis dėl planų padėti JTVPK perkelti Tunise likusius pabėgėlius eigą, taip pat apie tai, kiek dar pabėgėlių pažadės priimti valstybės narės ir kuriame etape yra priėmimas tų pabėgėlių, kurių bylos jau buvo priimtos?
Ar Komisija gali paaiškinti, ką ji ketina daryti, siekdama paremti ir stiprinti bendrąsias Europos Sąjungos ir valstybių narių pabėgėlių perkėlimo pastangas, atsižvelgdama į tai, kad darbas dėl bendros Europos pabėgėlių perkėlimo programos, dėl kurios Parlamentas baigė savo pirmąjį svarstymą, buvo sustabdytas Taryboje?
